ޔަޤީނުންވެސް ނައިސް ނުދާނޭ ދުވަހެއް! – DhiSalafiyyah\nތިބާ ދުނިޔޭގައި ދިރިހުރެއްޖެނަމަ، ތިބާ އެންމެ ލޯބިވާ މީސް މީހުން މިދުނިޔެއާއި އަލްވަދާޢު ކިޔާ ދާތަން ތިބާއަށް ފެންނާނެއެވެ. އެއީ ތިބާ އެމީހެއްގެ ކައިރީގައި ހުރިނަމަވެސް ނުވަތަ ދުރުގައި ވީނަމަވެސް އެވެ. ތިބާ އެމީހުންގެ ކައިރީގައިވާނަމަ އެއީ، އެމީހުނަށް ތިބާ މިދުނިޔެމަތީގައި ފެންނާނޭ އެންމެ ފަހު ހިނދުކޮޅެވެ. އެއީ ތިބާގެ މަންމަ ނުވަތަ ބައްޕަކުރެ މީހަކު ނަމަވެސް، ނޫންނަނަމަ ތިބާގެ މާމައާއި ކާފަ ކުރެ މީހަކު ނަމަވެސް، ނުވަތަ ތިބާގެ އަނބިމީހާއާ ނުވަތަ ފިރިމީހާއާއި ދަރީންކުރެ މީހެއް ނަމަވެސް، ނުވަތަ އެއްބަނޑު އެއްބަފާ މީހުންކުރެ މީހެއް ނަމަވެސް، ނުވަތަ ގާތްތިމާގެ އަދި ރަޙްމަތްތެރީންކުރެ މީހެއްނަމަވެސް އެވެ.\nއެމީހަކަށް މިދުނިޔެމަތީގައި އަދާކުރަންޖެހޭ ޙައްޤުތައް އަދާކުރުމަށްފަހު، ބިމުގައި ކޮނެވޭ ކުޑަކުޑަ ވަޅަކަށްލައި ފަސްއަޅައިލުމާއިއެކު، ދެން ދުވަހަކުވެސް މިދުނިޔެމަތީގައި އެމީހެއްގެ ހަށިގަނޑު އަޅުގަނޑުމެން ކުރެ ހަމައެކެއްގެ ލޮލަކަށްވެސް ނުފެންނާނެއެވެ. އެހިސާބުން ދެން ހިތަށްއާވާނީ އޭނާ ދުނިޔޭގައި ކޮށްއުޅުނު ކަންތައްތަކާއި ބުނެއުޅުނު ބަސްތަކެވެ. އެފަދަ އެތައް ބަސްތަކެއް ހަމަ ދެންމެ އިވުނު ބަސްތަކެއް ގޮތަށް ކަންފަތުގައި ގުގުމާލާފައި ނުވަތަ އިވިއިވި ހުންނަހެން ހީވާނެއެވެ. ކޮށްއުޅުނު އެތައްކަމެއް ލޯމަތީގައި ސިފަވަމުންދާނެއެވެ. އަދިކިއެއްހެއްޔެވެ. އެމީހަކު ދޫކޮށްފައި ދިޔަ ތަކެތި، ފޭރާން އަންނައުނު، އެނދު ތަންމަތި، ހިފާގެންގުޅޭ ސާމާނުންކުރެ ފެންނަންހުރި ކޮންމެ އެއްޗަކީ އެމީހެއްގެ ހަނދާންތައް އާކޮށްދޭނެ ތަކެއްޗެވެ.\nމިއަދު ތިބާ އިންތިހާއަށް ހިތާމަކުރާނެއެވެ. އެތައް ކަމެއްގައި ފަރުވާކުޑަކުރެވުމުގެ ސަބަބުންނެވެ. މައިން ބަފައިންނަށް އިޙްސާންތެރިވެ ހެޔޮކޮށް ނުހިތުނު ކަމަށްޓަކައެވެ. އެމީހުނާއި ގާތްގުޅުމެއް ނުބާއްވާ، ވާހަކަ ދައްކައި ނޫޅެވުނު ކަމަށްޓަކައެވެ. އެމީހުންގެ ބަސްއަހައި ކިޔަމަންތެރި ނުވެވުނުކަމަށްޓަކައެވެ.\nފަރުޟު ފަސްނަމާދު ނާޅައި، ފުރިހަމައަށް އެނަމާދުތައް ކުރުމަށް އެމީހުން ކިހާ ނަޞޭހަތެއް ދިންހެއްޔެވެ! ދަރިފުޅާއޭ ކަންނެތްކަމާއި އެކީ ނިދަންނޯވެ މިސްކިތަށް ނަމާދަށް ދާށޭ ބުނީ ކިތައްފަހަރަށް ހެއްޔެވެ! ދަރިފުޅާއޭ ޙަރާމް ފާޙިޝް ޢަމަލުތައް ކުރާ ގޯސްކުދިންނާއި މީހުނާއި އެކު ނޫޅޭށޭ، ސިނގެރޭޓާއި ބަނގުރަލާ މަސްތުވާތަކެތީގެ އަވައިގާ ނުޖެހޭށޭ އެފަދަ އެކުވެރިންނާއި އެކު ނޫޅޭށޭ ބުނީ ކިހާވަރަކަށް ހެއްޔެވެ! ދަރިފުޅާއޭ ތިޔައަޅާ ވިޔާނުދާ ފާޑުފާޑުގެ ހެދުންތައް އަޅައިގެން ނޫޅޭށޭ އަދި ބޮލާއި އަތްފައި ގޮތްގޮތަށް ހަދައި ފާޑުފާޑުގެ އެއްޗެހި އަޅައިގެން ނޫޅޭށޭ ބުނެ ނަޞޭޙަތްދީ ހެދީ ކިހާވަރަކަށް ހެއްޔެވެ!\nކޮންމެއަކަސް މައިންބަފައިން ނުވަތަ ގާތްތިމާގެ މީހުންކުރެ ހެޔޮވިސްނޭ މީހުން ދޭ އެތައް ނަޞޭޙަތަކަށް ބީރުކަންފަތެއް ދީއުޅެފައި، މިފަދަ ދުވަހެއް އައިސް ޖެހުމުން އެކަމާ އިންތިހާއަށް ދެރަވާނެއެވެ. އެއީ އެމީހުންގެ ކުރިމަތީގައި، އާނ ތިޔަބަސް ޤަބޫލުކޮށްފީމޭ އަދި ތިޔާއި އެއްގޮތަށް ޢަމަލު ކުރާނަމޭ ދެން ބުނާކަށް އިތުރަށް ކިތަންމެ ކުޑަނަމަވެސް ފުރުޞަތެއް ނުލިބޭނެތީއެވެ. އަދި އެކަން އިޞްލާޙުކުރި ނަމަވެސް އެކަން އެމީހުންނަށް ދެން ނޭނގެނެތީއެވެ. އެމީހުން މަރުވެ އެދިޔައީ އެކަންކަމުގެ ހިތާމަތައް ހިތުތެރޭގައި ބަހައްޓައިގެންވާ ޙާލުއެވެ. ފަހެ ތިބާ އެކަމަށް ނުވިސްނާނަން ހެއްޔެވެ؟ އަދި އެކަމާ މިއަދު ދެރަ ނުވާނަން ހެއްޔެވެ؟ (މިއީ ތިބާ ރަނގަޅު މަގު ޚިޔާރު ނުކޮށް އެކަންކަމަށް ފަރުވާ ބަހައްޓާ ނޫޅުނު ނަމަވެއެވެ. އެހެންނަމަވެސް ތިބާ ހެޔޮމަގުގައި ހުރެ އެމީހުންނަށް ހެޔޮކޮށްހިތައި ހެދިނަމަ މިއަދު ތިބާ ކިތަންމެ ދެރަވިނަމަވެސް ހިތަށް ހަމަޖެހުން ލިބިފައިވާނެއެވެ.)\nތިބާ އެމީހަކާއި އަލްވަދާޢު ކިއީ އަބަދުގެ އަބަދަށްހެއްޔެވެ؟ ދެން ދުވަހަކުވެސް އެމީހަކާއި ބައްދަލު ކުރަން ނޭދޭނެ ހެއްޔެވެ؟ ނޫނެކެވެ. ވަކިވުމެއް ނުވާ އަބަދުގެ އަބަދަށް އެކުގައިވާނޭ ބައްދަލުވުމަކުން އެމީހަކާ ބައްދަލުވާން ތިބާ އިންތިހާއަށް ބޭނުންވާނެއެވެ. އެހެންވީއިރު އަވަހަށް ތައުބާވާށެވެ. ޢަމަލުތައް އިޞްލާޙު ކުރާށެވެ. ތިބާ އެބަޔަކާއި އެކީ އަބަދުވުމަށް އެދޭ ކޮންމެ މީހަކަށް، ސުވަރުގެ ހޯދުމަށް މަސައްކަތްކުރުމަށް ނަޞޭޙަތްތެރިވާށެވެ. އާދެ ވަކިވުމެއް ނުވާ، އަބަދުގެ އަބަދަށް އެކުގައިވާނޭ ސުވަރުގެއަށް އެންމެން ދިއުމަށްއެދި މަސައްކަތް ކުރާށެވެ.\nތިބާއަށް އަދިވެސް އެކަންކަން ނުކުރެވި ވީނަމަވެސް އުންމީދު ކަނޑާނުލާށެވެ. ފާއިތުވެ ދިޔަތަން ދިޔައީއެވެ. އެކަންކަމަށް ތައުބާވެ އިޞްލާޙުވާށެވެ. އަދި ތިބާއާއި އަލްވަދާޢު ކިޔައި އެދިޔަ މަންމަ ނުވަތަ ބައްޕަ ނުވަތަ އެނޫން މީހަކު ނަމަވެސް އެމީހަކަށް ހެޔޮ ރަޙްމަތްލެއްވުމަށާއި ފާފަ ފުއްސަވާ ދެއްވުމަށާއި ކައްވަޅު ތަނަވަސްކޮށްދެއްވާ ޙިސާބު ލުއިކޮށްދެއްވާ ސުވަރުގެ ވެއްދެވުމަށް އެދި ދުޢާކޮށްދޭށެވެ. އަދި އެސުވަރުގޭގައި ބައްދަލުކޮށްދެއްވުމަށް އެދި ގިނަގިނައިން ދުޢާކޮށް ހަދާށެވެ.\nއިންސާނާ މަރުވެދިޔުމުން އޭނާއަށް ހެޔޮޢަމަލު ލިބެން އޮތް ހުރިހާ މަގުތަކެއް ބަންދުވީއެވެ. ތިންކަމަކުން މެނުވީއެވެ. އޭނާ ދުނިޔެމަތީގައި ދޫކޮށްފައި ދިޔަ ފައިދާ ކުރަނިވި ޢިލްމަކުން ނުވަތަ ދޫކޮށްފައި ދިޔަ ދިގު ދެމިގެންވާ ޞަދަޤާތަކުން ނުވަތަ އޭނާގެ ހުރި ޞާލިޙް ދަރިޔަކު އޭނާއަށް ކުރާ ދުޢާއެއް ފިޔަވައެވެ. އެހެންވީމާ އަދިވެސް ތިބާއަށް އެމީހުނަށް ހެޔޮކަމެއް ކޮށްދޭން އޮތް ފުރުޞަތު ގެއްލިގެން ނުދެއެވެ. އެހެންނަމަވެސް ރައްކާތެރިވެ ސަމާލުވާށެވެ. އެމީހުންނަށް ހެޔޮކަންފޯރުކޮށްދިނުމުގެ ގޮތުން ދީނުގައި ކުރަން ޘާބިތުވެފައި ނުވާ ބިދުޢަތަކާއި ޚުރާފީ ކަންކަމުން ދުރުހެލިވާށެވެ. އެކަންކަމުން ފައިދާއެއް ނުކުރާތާނގައި އެކަންކަން ކުރާ އަދި ކުރުވާ ބައެއް ފާފަވެރިވުން ނޫން ކަމެއް ނުވާނެއެވެ.\nކޮންމެއަކަސް މިކުރިމަތިވި ޙާދިޘާއިން ޢިބްރަތްލިބިގަނެ ތިމާއާއިވެސް އެމަރުއައިސް ހަމަ ކޮންމެހިނދެއްގައިވެސް ބައްދަލުކޮށްފާނެކަން ވިސްނައި، އެކަމަށް ތައްޔާރުވާށެވެ. ތިމާ ދުނިޔެމަތީގައި އެންމެ ލޯބިވީ މީސްމީހުންނާއި ކަންކަމާއި ހުރިހާ ތަކެއްޗެއް ދޫކޮށް އެކަނި މާއެކަނި، ކައްވަޅުގެ އެކަނިވެރި ގޯއްޗަށް ދާންޖެހޭނެކަމާއި، އެތަނުގައި އެންމެ ފުރަތަމަ ރޭ ހޭދަކުރަންޖެހޭނީ ކިހިނެއްކަމާމެދު ވިސްނާފިކުރު ކުރާށެވެ.\nއިންސާނުންނަކީ ދެރަވެ ހިތާމަ ކުރުމުގެ އިޙްސާސް އެބައެއްގެ ކިބައިގާ ލައްވާފައިވާ ބައެކެވެ. ކިތަންމެ ކެތްތެރިވިނަމަވެސް ތިމާ ލޯބިވާ ގާތް މީހަކު މަރުވުމުން އިންތިހާއަށް ދެރަވެ ހިތާމަކުރެވޭނެއެވެ. ތިމާގެ ޙަޔާތަށް ފަޅުކަމެއް ލިބުނުކަމަށް އިޙްސާސްކުރެވޭނެއެވެ. އެއީ ފިޠުރީ އަދި ޠަބީޢީ ކަމެކެވެ. އެހެންނަމަވެސް ދަންނަން ޖެހޭ ޙަޤީޤަތަކީ ކޮންމެ މީހަކާއިވެސް މަރު ބައްދަލުކުރާނެކަމެވެ. އެއީ ތިމާ ކިތަންމެ ލޯބިވާ މީހެއްކަމުގައި ވީނަމަވެސްއެވެ. އެއީ އަޅުގަނޑުމެންނާއި މުޅި މިކާއިނާތުގެ ވެރި ރައްބުގެ އިލާހީ ޤާނޫނެވެ. އެޙަޤީޤަތަށް އެއްވެސް މީހަކަށް އިންކާރެއް ނުކުރެވޭނެއެވެ. އެޙަޤީޤަތް މަތިން ހަނދުމަކުރުމުން ލިބިފައިވާ ހިތާމަތަކަށް ލުއިކަން ގެނެސްދޭނެއެވެ. އެހެންކަމުން ދެން މަސައްކަތް ކުރަންވީ، ވަކިވުމެއްނުވާ އަބަދުގެއަބަދަށް އެކުގައިވާނޭ ސުވަރުގޭގައި އެންމެންވުމަށް އެދި ގަދައަޅާ މަސައްކަތް ކުރުމަށެވެ.\nޔާ ﷲ! އަޅަމެންނާއި އަޅަމެންގެ ތެރެއިން މަރުވެ ގޮސްފައިވާ އެންމެހައި މުސްލިމުތަކުންގެ ފާފަފުއްސަވައި ހެޔޮ ރަޙްމަތް ލައްވަވާ، ކައްވަޅު ތަނަވަސްކޮށްދެއްވަވާ، ޙިސާބު ލުއިކޮށްދެއްވަވާ ސުވަރުގޭގެ ދާޢިމީ ނިޢުމަތް ލިބޭ ބައެއްކަމުގައި ލައްވަވާންދޭވެ. آمين يا رب العالمين.


ނަތާޝާ އާއި ރުހާމްގެ5އަހަރުވީ ކައިވެންޏަށްވަނީ އަންހެން ކުއްޖަކު ލިބިފައެވެ. އެއީ ނުހާއެވެ. ނުހާގެ އުމުރުން މިވީ އަދި އެންމެ3އަހަރެވެ. ދެމަފިރިންވެސް އުޅެނީ ސަރުކާރު ވަޒީފާގައެވެ. އެކަމަކު ލިބޭ އެއްޗަކުން އޮންނަނީ ދެކޮޅު ނުޖެއްސިފައެވެ. ގޭގެކުއްޔާއި ގޭގެ އެހެނިހެން ހަރަދުތަކެވެ. ރުހާމްގެ މަންމަގެ ބޭސް ފަރުވާއެވެ. ނުހާގެ ސްކޫލް ފީއެވެ. މިހުރިހާ ކަމެއް ކޮށްފައި ދެމަފިރިންނަށް ފަހަށް އެއްވެސް ވަރަކަށް ފައިސާއެއް ރައްކާނުކުރެވެއެވެ.\nރުހާމްގެ އޮފީން ލިބުނު ކޯސް ވެސް ދޫކޮށްލަން މަޖްބޫރުވީ އަތްމަތިދަތި ކަމުންނެވެ. ނަތާޝާއަށް ލިބޭ އެއްޗަކުން ހުރިހާކަމެއް ފޫނުބެއްދޭނެތީއެވެ.\nދެމީހުން ތިބީ އިތުރު ކުއްޖަކު ނުހޯދަން ނިންމައިގެންނެވެ. އިތުރު ދަރިއަކު ލިބިއްޖެނަމަ މިހާރު އެދެމީހުންނަށް ލިބޭ އާމްދަނީން ދެކޮޅުނުޖެހޭނެތީއެވެ.\nހުކުރު ދުވަހެވެ. އޮފީސް ބަންދު ދުވަހަކަށް ވާތީ ނަތާޝާ ވަނީ ބަދިގެއަށެވެ. ރަނގަޅު އެއްޗެއް ތައަޔާރު ކޮއްލުމަށެވެ. ރުހާމް ވެސް ގޭގައި އުޅޭ ދުވަހަކަށް ވާތީއެވެ. ގަރުދިޔަ ތެލި ހޫނުކުރަން އުދާފައި އަވަސްވީ ތެލިތައް ދޮންނާށެވެ. ހޫނުވަމުންދިޔަ ގަރުދިޔައިގެ ވަސްޖެހި ނަތާޝާ މޭނުބައި ކުރާގޮތްވިއެވެ. އޯކާދެމި ހޮޑުލެވުނެވެ. ނަތާޝާގެ ހިތުގައި ބިރުވެރިކަމުގެ އޮއިވަރެއް ދަތުރުކޮށްލިއެވެ. ކަލަންޑަރާއި ދިމާއަށް ދުއްވައިގަނެވުނީ ހިތުގައި އުފެދިފައިވާ ޝައްކު ޔަގީން ކުރާށެވެ. ހަތެއްގައި އިނގިލި ޖައްސާލެވުނުއިރު ނަތާޝާގެ ދެލޯވީ ފެން ކަޅިވެފައެވެ. ހުސްކޮށް އޮތް އަތް އަނގަމަތީ އަޅާލަމުން ދުއްވައިގަތީ ކޮޓަރިއާދިމާލަށެވެ. ބަންދު ދުވަހެއްކަމުން ރުހާމް އޮތީ ގަދަ ނިދީގައެވެ. ނަތާޝާ ގޮސް ރުހާމް ހޭލެއްވިއެވެ.\n“ރުހާމް އަހަންނަށް ހީވަނީ އަހަރެން ބަނޑު ބޮޑުހެން” ނަތާޝާގެ ޖުމްލަ ނިމުނު އިރު ރުހާމް ހުރީ ތެދުވެއެވެ. ވަގުތުން ނިދިފިލައިގެން ދިއައެވެ.\n“ކީކޭ؟” ނަތާޝާ އެބުނި ޖުމްލަ އިތުރަށް ޔަގީން ކުރަން އޭނާ ބޭނުންވިއެވެ.\n“އަހަރެން ބަނޑު ބޮޑު” ނަތާޝާ ރޮއެގަތެވެ. ރުހާމްއަށް ލިބުނު ހަބަރުން އޭނާ ބޯގޮވިއެވެ. އިތުރު ކުއްޖަކު ހޯދަން ދެމީހުންވެސް ތައްޔާރެއް ނޫނެވެ. ދެމީހުން އެކަމާ ވަރަށް ވިސްނިއެވެ. ރައްޓެއްސެއްގެ އަތުން ފައިސާ ކޮޅެއް ނަގައިގެން ދެމީހުން ބޭނުންވީ އިންޑިއާއަށް ދާށެވެ. ނަތާޝާގެ ބަނޑުގައި އުފެދެމުންދާ ތުއްތު ފުރާނަ ދޮވެލުމަށެވެ. ރުހާމްގެ މަންމަ ކައިރީ ނުހާ ބަހައްޓާފައި ދެމަފިރިން އިންޑިއާއަށް ފުރިއެވެ. ރުހާމްގެ ތަދުވެފައިވާ ފަޔަށް ފަރުވާކުރަންމަށް ކަމަށް ބުނެއެވެ.\nއިންޑިއާއަށް ގޮސް ހަމަ އެކަނި ނަތާޝާ ބަނޑު ދޮވުނީ ކީނޫނެވެ. ދަރިއަކު ލިބޭނެ ހުރިހާ މަގެއް ބަންދުކޮއްލިއެވެ. ނަތާޝާ އާއި ރުހާމްއަށް ނުހާ ފިޔަވާ އިތުރު ކުއްޖަކު ބޭނުމެއް ނޫނެވެ. އެނބުރި މާލެ ދާންވާއިރަށް ދެމަފިރިން ބަޒާރުކޮއްލިއެވެ. ނުހާއަށް ބޭނުންވާނެ ކުޅޭއެއްޗެހި ގަނެލިއެވެ. ބޭނުމަށްވީ އެދަރިފުޅު އުފާކޮށްލުމެވެ.\nބަރާބަރު ހަފްތާއެއް ފަހުން ނަތާޝާމެން މާލެއައެވެ. ރުހާމްގެ މަންމައަށްވެސް ނަތާޝާމެން ކޮއްފައި އައިކަންތަކުގެ ޝައްކެއްވެސް ނުވެއެވެ. ނަތާޝާ އާއި ރުހާމްވެސް ތިބީ ހަމަޖެހިފައެވެ. ދެން ދުވަހެއްގައި ވެސް ނަތާޝާ ބަލިވެ އިނދެދާނެކަމުގެ ބިރުގަންނަން ނުޖެހޭނެތީއެވެ.\nމާލެއައިތާ ދެވަނައަށްވީ ދުވަހެވެ. ނުހާ ކިޔާވަރުން ނަތާޝާ ނުހާ ގޮވައިގެން ނުކުތީ ޕާރކަށް ދިއުމަށެވެ. ނުހާ ބޭނުންވީ ބޯޅަ ކުޅިލަން ޕާރކަށްދާށެވެ. ތައްޔާރު ވެގެން ދޮރާއްޓާއި ހަމައަށް ނުކުތް ފަހުން ހަނދާންވީ ނަތާޝާގެ ފޯނު ނުލައި ނުކުމެވުންކަމެވެ. ނުހާ ކައިރީ ރީތިކޮށް ހުންނަން ބުނެފައި ނަތާޝާ ވަނީ އެތެރެއަށެވެ. ނުހާ އަތުގައި އޮތް ބޯޅަ އަތުން ދޫވީ މަންމަ އާދޭތޯ އެތެރެ ބަލާލަން އެނބުރުން ތަނުންނެވެ. އެއާއެކު ކުޑަކުޑަ ނުހާ މަގުމައްޗަށް ދުއްވައިގަތީ މާބޮޑު ފިކުރެއް ނެތިއެވެ. ބާރު ސްޕީޑްގައި އައި ޕިކަޕުންޖެހި ނުހާ ވިއްސައިގެން ދިޔައީ ބަސްބުނާހާ ކުޑަ ވަގުތު ކޮޅެއް ތެރޭގައެވެ. ޕިކަޕް ޑުރައިވަރުވެސް ބްރަކިޖައްސަން މަސައްކަތް ކުރި ނަމަވެސް އެކަންވީ ބޭކާރެވެ. އެވަގުތަކީ ރުހާމް ވެސް ގޭދޮށަށް ސައިކަލް މަޑުކޮއްލި ވަގުތެވެ. ހަޅޭލަވައި ގަންނަމުން ނުހާއާއި ދިމާއަށް ރުހާމްއަށް އާދެވުނު ގޮތްވެސް ނޭގުނެވެ. އިޝާހިތަކު މީހުން ޖަމާވާންފަށައިފި އެވެ. ފޯނު ހިފައިގެން ނުކުތް ނަތާޝާ ބޮނޑިވެފައިވާ މީހުންތައް ފެނި ހުއްޓުން އަރާގޮތްވިއެވެ. ދޮރާށި ކައިރީ ބެހެއްޓި ނުހާ ކޮބާތޯ ބަލާލެވުނެވެ. މީހުންގަނޑު ތެރެއިން ރުހާމް ތެދުވީ ނުހާ އަތްދަނޑި މައްޗަށް ނަގަމުންނެވެ. ނަތާޝާއަށް ލިބުނީ އިންތިހާ ހައިރާންގަމެވެ. އެކުއްޖާގެ ގައިގާ އެއްވެސް ހަރަކާތެއް ނެތެވެ. ނުހާގެ ނޭފަތުންނާއި ކަންފަތުން ލޭ އަންނަ ތަން ފެނި ނަތާޝާގެ ހިތުގެ ހިނގުން ހުއްޓުނުކަހަލައެވެ.\nހޮސްޕިޓަލަށް ގެންދެވުނުއިރު ނުހާގެ ފުރާނަ އެއް ނެތެވެ. ނުހާގެ މޫނު ދެއްކުން ކުރިއަށް ދިޔައިރު ނަތާޝާއާއި ރުހާމް ތިބީ ހިމޭންވެފައެވެ. ވާނީވެސް އެހެން ތާއެވެ. ނުހާއަކީ އެ ދެމީހުންގެ ލޮލުގެ ނޫރެވެ. ހިތުގެ ފިނިކަމެވެ. ދިރިއުޅުމުގެ އެއްބައެވެ. ދެމީހުންގެ އާއިލާ މީހުންނާއި ރައްޓެހިން ހިތްވަރުދޭން ތިއްބެވެ. ރުހާމްގެ މަންމަ ނަތާޝާ އަތުލަފިކޮށްގެން ނުހާގެ މޫނު ދައްކަން ގެންދިޔައެވެ. ނުހާގެ މައުސޫމް މޫނު ފެނުނު ވަގުތު ނަތާޝާގެ ބަޑި ފަޅައިގެންދިއައެވެ.\n“ދަރިފުޅާ….. ނިކަން ލޯހުޅުވާލަބަލަ…. މަންމަ ދޫކޮށް ނުދާނަމޭ ބުނޭ… ދަރިފުޅާ ނުލާ މަންމަގެ މިހިތަކަށް ގެ މިހިތަކަށް ކެތެއްނުވާނެ… ދަރިފުޅާ ނުލާ މަންމަ ކިހިނެއް ދިރިހުންނާނީ… ” ނަތާޝާގެ ވޭނީ އަޑަށް ރުހާމް ލޮލުންވެސް ދިޔާއީ ހިފެހެއްޓުމެއްނެތި ކަރުނަ އަންނަމުންނެވެ. ތާއަބަދަށް ާއަބަދަށް ދަރިއަކު މާއިމީހާއާ ވަކިވުން ވާނެ ދެރަ އެތަނުގައި ތިބި ކޮންމެ މީހަކަށްވެސް ވަޒަންކުރެވުނެވެ.\n“ދަރިފުޅާ ނަތާޝާ….. ތިކަހަލަ ވާހަކަ ނުދައްކާ… މީ ތިކަހަލަ ވާހަކަ ދައްކަންވީ ވަގުތެއްނޫން ކެތްތެރިވާންވީ ވަގުތު…” ރުހާމްގެ މަންމަ ރުހާމް އާއި ނަތާޝާއަށް ވިސްނައިދިނުމުގެ ގޮތުން ބުނެލިއެވެ. މަންމަގެ އެބަސްތައް އިވި ރުހާމްގެ ހިތުގައި ޖެހުނެވެ. ދެން ދުވަހެއްގައިވެސް ނަތާޝާއަށް ކުދިން ނުލިބޭނެކަން ހިތަށް އެރުމުން ބާރަށް ރޮއެގަނެވުނެ.\n“ދަރިފުޅާ ނުހާ…. ބައްޕަ ދޫކޮށް ނުދޭ…. ތީ ބައްޕަގެ ހުރިހާވެސް އުފަލަކީ…” ރުހާމްއަށް ވާހަކަ ދައްކަންވެސް އުނދަގޫވިއެވެ.\n“ދަރިފުޅުމެނޭ….މީހިތްވަރު ގަދަ ކުރަންވީ ވަގުތު… ކެތްތެރަންވީ ވަގުތު.. އަދިވެސް ދަރިއަކު ތިޔާއިގެ ދެ ކުދިންނަށް ލިބިދާނެ…. ނުހާއަށް ހެޔޮ ރަހްމަތް ލެއްވުން އެދި ދުއާކުރޭ… ” ރުހާމް ލޯފޮހެލަމުން ބުންޏެވެ.\n” ނޫން މަންމާ ތިހެން ނުބުނޭ…. އަހަންނަކަށް ދެން ދުވަހަކުވެސް ދަރިއަކު ނުލިބޭނެ” ނަތާޝާގެ ކެތްތެރިކަން ކޮޅުންލީއެވެ.\n“ދަރިފުޅާ… ކީކޭ ތިކިޔަނީ….” ރުހާމްއާއި ނަތާޝާގެ ގައިގާ ފިރުމާލަމުން ބުނެލިއެވެ.\n“އާނ މަންމާ… އަހަންނަކަށް ދެން ދަރިންނެތް ނުލިބޭނެ… މިފަހަރު އިންޑިއާއަށް ދިޔައީ ބަނޑުދޮންނަން…. ނުވިހާ އޮޕަރޭޝަންވެސް ކުރިން…” ރަހުމާއަށް ނަތާޝާއާއި ދުރަށް ޖެހިލެވުނެވެ. ރުހާމްގެ މޫނަށް ބަލާލުމުން ރުހާމް އިސްޖަހާލީ ކުށްވެރިއަކު ފަދައިންނެވެ. ނަތާޝާގެ ދުލުން ހަގީގަތް އެނގުނު ހިނދު އެތަނުގައި ތިބި އެންމެންނަށްވެސް ލިބުނީ ހައިރާންކަމެވެ.\n“ސުބުޙާނަﷲ އެފަދަ ބޮޑު ފާފައެއް ކުރަން ހެޔޮވެސް ނުވާނެ….. އެނުއުފަންނަ ފުރާނައަށް އެހެން ހަދަން ކެރުނުއިރު މި ތުއްތު ދަރިފުޅު ވަކިވެދިއުމުން ކަލޭމެން ދެރަވާނެތަ؟ އެއީ ކިހާބޮޑު ފާފައެއް…. މިއީ ތިމީހުން އިމްތިހާނުކުރަން ﷲ މިންވަރުކުރެއްވިގޮތް” ރަހުމާގެ ހިތް ރުޅިވެރި ކަމުން ކިލަނބުކޮށްލިއެވެ. އެ ދެމީހުން ފެންނަ ހިސާބުގައި މަޑުކުރާކަށްވެސް ރަހުމާ ބޭނުމެއް ނުވިއެވެ.\nމަޑުމަޑުން އެންމެންގޮސް ދެމީހުން އެކަނިވީއެވެ. ކުރެވުނު ކުށް އިހްސާސްވި އިރު ވަގުތުފާއިތު ވެއްޖެއެވެ. ދެން ދުވަހަކުވެސް ނަތާޝާއަށް ކުއްޖަކު ނުލިބޭނެއެވެ. ރުހާމް އިތުރު ކައިވެންޏެއް ކޮށް ދަރިއަކު ލިބުނަސް ނަތާޝާވާނީ ބާކީއެވެ. އެހެނަސް މިހާރު މިވަނީ މާލަސްވެފައެވެ. ނުހާ އެމީހުންނާއި ވަކިވުމުގެ ހިތާމަކުރަމުންދާއިރު ނަތާޝާ ބަނޑުގައި އެފެދެމުންއައި ފުރާނަ ދުއްވާލެވުނު ކަމުގެ ހިތި ދެމީހުންގެ ކަރުބުޑުގައި ވެސް ރަނޅަށް ލައިފިއެވެ. މިއަދު އެދެމީހުން އެވަނީ ދަރިއެއްގެ އުފަލުން މަޙްރޫމްވެފައެވެ.


Roadha rahrashun:Thoddoo ga fini buru jahan karaa dhandhuthakan dhiun\nފޮޓޯ--ތޮއްޑޫ ދަނޑުތަކުގެ ތެރެއިން\nރޯދަ ރަށުންރަށަށް: ތޮއްޑޫގައި ފިނިބުރު ޖަހަން ކަރާ ދަނޑުތަކަށް ދިއުން\n20 އޭޕްރީލް 2021 - 06:03:25\nމިއަހަރުގެ ރަމަޞާން މަސް މިހުގެ ފުރަތަމަ ދިހައެއް މިހާރު މިވަނީ ނިމުމަކާ ގާތަށް އައިސްފަ އެވެ. ކޮވިޑްގެ ހާލަތާ ގުޅިގެން ނިމިދިޔަ އަހަރުގައި ރޯދަމަހުގައި ރަށްޔިތުން ބިރުވެރި ކަމެއްގެ ތެރޭގައެވެ. ނަމަވެސް މިއަހަރުގެ ތެރޭގައި ރާއްޖޭގެ އެކިރަށްރަށުގައި ހިތްހަމަ ޖައްސާލުމަށްޓަކައި އެކި ހަރަކާތްތައް ދަނީ ހިންގަމުން ނެވެ.\nއެގޮތުން އއ. ތޮއްޑޫގައި މި ރޯދަމަހުގައި ހިތްހަމަ ޖައްސާލުމަށްޓަކައި ހަވީރު ވަގުތުގައި އެރަށުގެ ރަށްޔިތުން ކަރާ ދަނޑުތަކުގެ ތެރޭގައި ފިނިބުރު ޖަހަންދާ ކަމުގައި އއ.އަތޮޅުގެ ކައުންސިލްގެ ނައިބު ރައީސް މުހައްމަދު އާދަމް ސީއެންއެމްއަށް ވިދާޅުވި އެވެ.\nއާދަމް ވިދާޅުވީ ރަށުގެ މަގުތައް ކަނޑާފައި ހުންނަ އިރު މަގުތަކުގެ ވަށައިގެން ހުންނަނީ ދަނޑުތައް ހައްދާފަ އެވެ. އަދި ހަވީރު ދަޅައަށް ނަލަ ހެދިލައިގެން ގިނަ އަދަދެއްގެ ރަށްޔިތުން ދަނޑުތަކުން ކަރާ ބިންނަ މަސައްކަތް ބަލާލަން ދާކަމަށެވެ.\nމީގެ އިތުރުން ކަރާދަނޑުތައް ހައްދާ މީިހުންގެ އާއިލާ މީހުން އެ ދަނޑުތަކުން ހަވީރު ގަޑީގައި ކަރާ ބިންނަންދާކަމަށެވެ. އަދި އުފަލާއި މަޖަލުގައި އެ މަސައްކަތް ހުރިހާ އެންމެ އެއްކޮށް ކުރަމުންދާ ކަމަށް ވެސް އާދަމް ވިދާޅުވި އެވެ.\nއާދަމް ވިދާޅުވީ ކޮވިޑްގެ ހާލަތުގައި ރަށްޔިތުން ނުތަނަވަސްކަމެއްގެ ތެރޭގައި އުޅުމަށް ފަހު މި އަހަރުގެ ރޯދަމަހު ގިނަ ބަޔަކު އަންނަނީ ގޭގައި ތިބެން ނުޖެހޭތީ އުފާ ފާޅުކުރަމުން ކަމަށެވެ.


Kloe kardashian Quarantine Vee Dharifulhaai, Kureege Loabiveriya Aai Eku - Vaguthu\nކްލޯއި ކާޑޭޝިއަން ކަރަންޓީންވީ ދަރިފުޅާއި، ކުރީގެ ލޯބިވެރިޔާ އާއި އެކުގައި\nމަގްބޫލް ރިއަލިޓީ ޓީވީ ޝޯ "ކީޕިން އަޕް ވިތް ދަ ކާޑޭޝިއަން" އިން އާއްމުންގެ މަޤްބޫލުކަން ހޯދާފައިވާ ކްލޯއި ކާޑޭޝިއަން، ކޮވިޑް 19 އާއި ގުޅިގެން ކަރަންޓީންވީ އޭނާގެ ކުރީގެ ލޯބިވެރިޔާ ޓްރިސްޓަން ތޮމްޕްސޮން އާއި އެކުގައިކަން އޭނާ ހާމަކޮށްފިއެވެ.\nމިޑިއާ ރިޕޯޓްތައް ބުނާ ގޮތުން ކުރީގެ ލޯބިވެރިޔާ ޓްރިސްޓަން އާއި އެކު ކްލޯއި ކަރަންޓީންވީ އެ ދެ މީހުންގެ ދަރިފުޅުން ޓްރޫ އާއި އެކު އެ ދެ މީހުން އެކުގައި ވަގުތުކޮޅެއް ހޭދަކޮށްލަން ބޭނުންވާތީ އާއި، ކޮވިޑް 19 އާއި ގުޅިގެން ގޭގައި ބަންދުވެފައި ތިބޭނީ ކިހާދުވަހަަކަށް ކަން ނޭނގޭތީ ދަރިފުޅާއި އޭނާގެ ބައްޕަ އާއި ބައްދަލު ނުވެ ތިބެން މަޖުބޫރުވާން ބޭނުން ނުވާތީއެވެ.\nކެލިފޯނިއާގައި މީހުން ގޭގައި ތިބުމަށް ކަމާއި ބެހޭ ފަރާތްތަކުން އެންގުމާއި ގުޅިގެން ކޭޑޭޝިއަން އާއިލާގެ ގިނަ މީހުން ކަރަންޓީނުވީ އެ މީހުން ދިރިއުޅޭ ވަކިވަކި ތަންތަނުގައެވެ. އެހެންނަމަވެސް ޝޫޓިން ތަކަށް މައި ގެއަށް އެ މީހުން އެއްވެއެވެ.\nކްލޯއި އޭނާގެ ކުރީގެ ލޯބިވެރިޔާ އާއި މީގެ ކުރިން މާބޮޑު ގުޅުމެއް ނުބޭއްވި ނަމަވެސް ފަހަކަށް އައިސް އެ ދެ މީހުން އެކުގައި ވަރަށް ގިނަ ވަގުތު ހޭދަކުރެއެވެ.\nއަދި މިހާރު ދިމާވެގެން އުޅޭ ކޮވިޑް 19އިގެ ބަލިމަޑުކަމުގެ ހާލަތުގައިވެސް އެކަކު އަނެކަކަށް އެހީތެރިވެ، އެކުގައި ތިބުމުގެ މުހިއްމުކަން އިހުސާސްވެގެން ދެ މީހުން އެއްތަނެއްގައި ތިބެން ނިންމީވެސް ދެ މީހުން މަޝްވަރާކޮށްގެން ކަމަށްވެއެވެ.\nބައެއް މީޑިއާ ރިޕޯޓްތައް ބުނާ ގޮތުން ކްލޯއިގެ އާއިލާއިން ވެސް ބޭނުން ވަނީ ޓްރިސްޓެން އާއި ކްލޯއި އަލުން ގުޅިގެން ދަރިފުޅަށްޓަކާ ރަނގަޅު ދިރިއުޅުމެއް އުޅުމެވެ.\nމާޗް 22, 2020 23:53\nކުރީގެ ލޯބިވެރިއާއާއެކު އޯ؟ ކޮންފަދަ ފާހިޝް ކަމެއްތޯ؟\nމާޗް 22, 2020 23:55\nކުރީގެ ލޯބިވެރިއާއާއެކު ކަރަންޓީނޭ؟ ދައްކާ ވާހަކަ...


Dhareenge Medhugai Hamahama Kurun! | Thiladhun\nދަރީންގެ މެދުގައި ހަމަހަމަ ކުރުން!\nޝެއިޚް ޝަފީއު އަބްދުﷲ ޑިސެމްބަރ 3, 2019\nމާލެއަކީ ދުނިޔޭގައި ބިމުގެގޮތުން އެންމެ ބޮޑަށް ތޮއްޖެހިފައިވާ ވެރިކަންކުރާ ރަށެވެ. އެހެންކަމުން، މިމާލޭގައި ޢާއިލާތައް އުޅެނީ ކުޑަކުޑަ ކޮޓަރިތަކާއި އެޕާރޓްމެންޓްތަކުގައެވެ. ދެތިންހަތަރު ޢައިލާ އެއްތަނެއްގައި ނުވަތަ އެއްގެއެއްގައި އުޅުމަކީ އާންމުކަމެކެވެ.\nގިނަ ޢާއިލާތަކެއް އެއްތަނެއްގައި އުޅެންޖެހުމުގެ ސަބަބުން، ތަފާތު ގިނަގުނަ މައްސަލަތަކެއް ފެންމަތިވެއެވެ. އޭގެތެރެއިން އެންމެ ފާހަގަކޮށްލެވޭ އެއްކަމަކީ ދަރީންގެ މެދުގައި ތަފާތު ކުރުމެވެ. ނޭނގި ނަމަވެސް އެއްދަރިއަކަށް ނުވަތަ ދަރީންތަކަކަށް އިސްކަންދެވުމެވެ. މިއީ ހަޤީޤަތުގައި ވަރަށްބޮޑު މައްސަލައެކެވެ. އެހެނީ، އެއްބެއެއްގެ ހިތް އަނެއްބެއެއްގެ މައްޗަށް ކިނލަބުވެގެންދާކަމެކެވެ. ނަމަވެސް، ޢާއިލީ ގުޅުމަށް ބަލާފައި އެކަން ފާޅުނުކޮށްފާނެއެވެ. އެކަމުގެ ސަބަބުން އެދަރިފުޅު އޭނާގެ އަމިއްލަ ނަފްސު ކުށްވެރިކޮށްފާނެއެވެ. މަންމަ ނުވަތަ ބައްޕަ ވަކިދަރިފުޅަކަށް މާބޮޑު އިސްކަމެއްދެނީ، ދެންތިބި ދަރީން ގޯސްވީމަކަމަށް އެކުދިންނަށް އިޙްސާސްކުރެވެން ފަށާނެއެވެ. އަދި މަންމަގެ ނުވަތަ ބައްޕަގެ ތަފާތު ކުރުމުގެ ސަބަބުން އެއްކުއްޖަކު އަނެއްކުއްޖެއްގެ މައްޗަށް ހިތްކިލަނބުވާ ގޮތްވެދެއެވެ. އަދި ހަސަދައާއި ނަފުރަތުގެ ހުޅުގަނޑު ކުދިންގެ މެދުގައި އަނދަންފަށައެވެ.\nލޯތްބަކީ ހިތުގައި އުފެދޭ ޝުޢޫރެކެވެ. އެޝުޢޫރު އުފެދޭނީ އެކިމީހުންގެ މައްޗަށް އެކިވަރަށެވެ. ސަބަބުތައް ހުރެދާނެއެވެ. ވުމާއެކު، ވަކިދަރިފުޅަކަށް މައިންބަފައިން މާބޮޑަށް ލޯބިވެދާނެއެވެ. މިއީ މައްސަލައެއްނޫނެވެ. ނަމަވެސް، މައްސަލައަކަށްވާނީ، އެލޯބީގެ ސަބަބުން، މައިންބަފައިން، ދަރީންގެ މެދުގައިި، މުޢާމަލާތްކުރުމުގައި ތަފާތުތަކެއް ގެންގުޅެން ފެށުމުންނެވެ. އެލޯބީގެ ސަބަބުން މައިންބަފައިން ވަކިދަރިއަކަށް މާގިނަ ވަޤުތު ދިނުމެވެ. މިއީ އިސްލާމްދީން ކަނޑައެޅިގެން މަނާކުރާކަމެކެވެ. ތިމާ ވަކިކުއްޖެއްދެކެ މާބޮޑަށް ލޯބިވާކަން، އެހެންކުދިންނަށް އިޙްސާސްވިޔަ ދީގެންނުވާނެއެވެ. މުޢާމަލާތްކުރުމުގައި ހަމަހަމަކުރަންވާނެއެވެ. އަދަބު އެއްކުއްޖެއްކައިރީގައި ވަޤުތުހޭދަކޮށްގެންނުވާނެއެވެ. އަބަދު އެއްކުއްޖަކަށް ކަންތައް ކޮށްދީގެންނުވާނެއެވެ. އެހެން ކުދިންނަށްވެސް ސަމާލުކަންދޭންވާނެއެވެ. އެހެންކުދިންގެ ކޮޓަރިއަށްވެސް ޒިޔާރަތްކުރަންވާނެއެވެ. ހަމަހަމަ ގޮތެއްގައެވެ.\nމަންމަގެ ވަކިންޚާއްޞަ ރަންދަރިއެއް ނުވަތަ މާމަގެ ވަކިންޚާއްޞަ ރަންމާމަ ދަރިއެއް ހުރުމުގެ ސަބަބުން، ހިތްހަމަނުޖެހުމާއި، ޢާއިލީގުޅުމަށް ބުރޫއެރުމަކީ ވަރަށް ގާތުގައިވާކަމެކެވެ. ގިނަފަހަރަށް މިކަހަލަ ރަންދަރީންނަށް ވިސްނިފައި އޮންނަނީ، މަންމަގެ ނުވަތަ ބައްޕަގެ މައްޗަށް ތިމަންގެ ހައްޤު މާބޮޑުވާނެ ކަމަށެވެ. ނަމަވެސް ހައްޤަކީ އިސްލާމްދީނުގައި ކޮންމެދަރިއަކަށްވެސް އެއްވަރަކަށް ދީފައިވާ އެއްޗެކެވެ. ތަފާތަކީ ޢުމުރުގެ ތަފާތާހެދި އަންނަ އެއްޗެކެވެ. މިސާލަކަށް، ފަނަރައަހަރުގެ ދަރިފުޅަށް ގަނެދޭ ބޫޓުގެ އަގު ތުއްތުކުއްޖަކަށް ގަނެދޭ ބޫޓުގެ އަގަށްވުރެ މާބޮޑުތަންވެސް އަގުބޮޑު ވެދާނެއެވެ. މިއީ އެކަން އޮންނަން ޖެހޭގޮތެވެ. ނަމަވެސް، ދެކުދިންގެ ފެންވަރުން، ބޫޓު ދިނުމަކީ ވާޖިބެކެވެ. ދެކުދިންގެވެސް ހައްޤެކެވެ. އެކަކަށްދީފައި އަނެކަކަށްނުދީ ހުރެގެންނުވާނެއެވެ.\nދަރިންނަކީ ޢަމާނާތެކެވެ. އެމީހުންގެ މެދުގައި ހަމަހަމަކުރަން ޖެހޭނެއެވެ. ނޭދެވޭ އެތައްކަމަކުން ސަލާމަތްވާނެއެވެ. ޢާއިލާއަށް ހަމަޖެހުންގެނުވައިދޭނެކަމެކެވެ. ހުރިހާކުދިންގެ ހިތުގައި މައިންބަފައިންނަށް އޮންނަލޯތްބާއި އިހްތިރާމް ދެމިއޮންނާނެއެވެ. ހުރިހާކުދިންނަކީވެސް، މައިންބަފައިންގެ ގާތުގައި، މުހިންމު ކުދިންކަމުގައި، އެކުދިންނަށް ޤަބޫލުކުރެވޭނެއެވެ.\nދަރިންގެ މައްޗަށްވެސް ހައްޤުތަކެއްވެއެވެ. ދަރިންގެ ހައްޤުތައް ދަރިން ބަރާބަރަށް އަދާކުރަންޖެހޭނެއެވެ. މައިންބަފައިންގެ ފަރާތުން ފެންނަ ތަފާތުކުރުމަކީ، އެއްގޮތަކަށްވެސް، ތިމަންގެ މައްޗަށްވާ ހައްޤު ނަފީވެގެންދާނޭ ކަމެއްނޫނެވެ. އިޙްތިރާމާއި ޤަދަރު އެބައިމީހުންނަށް އަބަދުވެސް ކުރަންވާނެއެވެ.\n(ނޯޓު: 2010 ގައި އަޅުގަނޑު ލިޔެފައިވާ ލިޔުމެކެވެ. މިމަޒުމޫނުވަނީ އޭރުގެ ބައެއްވެބްސައިޓުތަކުގައިވެސް ޝާއިޢުކުރެވިފައެވެ.)\n3 ޑިސެމްބަރ, 2019 | 8:42\nވަރިވުމަށް ފަހު ދަރިންގެ ހައްގު ތައް އަދާ ނުކުރާ މައިންބަފައިންވެސް ތިބޭ. ދަރިޔަށް އެއްޗެއްދިއްނުކޮށްލާ ހާލުބަލާ ނުލާ ކިތައް ބަފައިންތިބޭ\nދޮންމަންމައިން ގެ ނުފޫޒު ފޯރުވާ ލިބޭހާ ފައިސާއާއި މުދަލެއް ދޮންމަންމައާ އޭނަގެ ދަރިންނާ އާއިލާއަށް ހަރަދުކުރާ ބައްޕައިންވެސް ތިބޭ. ވިޔާނުދާ ހެއްދެވި ފަރާތް ދެކެ ބިރު ނުގަންނަނީހަމަ. ދުވަހެއްއަންނާނެކަން އިހުސާސް ނުވަނީ


Lukaku Aai Sanchez Ge Landai Eku Inter Dhevana Ah - Vaguthu\nރޭ އިޓާލިއަން ލީގުގައި އިންޓަ އާއި ޖެނޯއާ ބައްދަލު ކުރި މެޗު އިންޓައިން ކާމިޔާބުކޮށް ތާވަލްގެ ދެވަނައަށް ޖެހިލައިފިއެވެ. މި މެޗުން އިންޓަ މިލާން މޮޅުވުމާއި އެކު އެ ޓީމުން ވަނީ އެއްވަނާގައި އޮތް ޔުވެންޓަސް އާއި ހަތަރު ޕޮއިންޓަށް ފަރަގު ކުޑަކޮށް ލީގު ހޯދުމުގެ އުއްމީދު އާކޮށް ފައެވެ.\nއިންޓައަށް ލީގުގައި އަދި ބާކީ ދެމެޗު ކުޅެން އޮތް އިރު އެ ޓީމު މިހާރު ތާވަލްގެ ދެވަނާގައި އޮތީ 76 ޕޮއިންޓާއި އެކުގައެވެ. ރޭ ޖެނޯއާގެ އަމިއްލަ ދަނޑުގައި ކުޅުނު މި މެޗު އިންޓައިން ކާމިޔާބު ކުރީ 3-0 ގެ ނަތީޖާ އަކުންނެވެ. މެޗުގެ ފުރަތަމަ ހާފްގައި ދެ ޓީމުގެ ފަރާާތުންވެސް ފޯރިގަދަ ކުޅުމެއް ފެނިގެން ދިޔަ އިރު 34 ވަނަ މިނެޓް ގައި ރޮމިއޯ ލުކާކޫ ވަނީ މެޗުގެ ފުރަތަމަ ލަނޑު ކާމިޔާބު ކޮށްފައެވެ.\nމެޗުގެ ފުރަތަމަ ހާފް ނިމިގެން ދިޔައީ 1-0 ގެ ނަތީޖާ އަކުން އިންޓަ ކުރީގައި އޮވެގެންނެވެ. މެޗުގެ ދެވަނަ ހާފްގައި އިންޓައިން ނުރައްކާތެރި ހަމަލާތަކެއް އުފެއްދި އިރު މެޗު ނިމެނިކޮށް ދެ ލަނޑު ކާމިޔާބުކޮށް ވަނީ ލީޑު ފުޅާކޮށް ފައެވެ.\n83 ވަނަ މިނެޓް ގައި މޮސެސްގެ އެހީތެރިކަމާއި އެކު އެލްކްސިސް ސަންޗޭޒް މެޗުގެ ދެވަނަ ލަނޑު ކާމިޔާބު ކުރި އިރު ފަހު ލަނޑަކީ ބްރޮޒޮވިކްގެ އެހީތެރިކަމާއި އެކު ލުކާކޫ ކާމިޔާބު ކުރި ލަނޑެކެވެ. މި މެޗުން މޮޅުވުމާއި އެކު އިންޓަ ތާވަލްގެ ދެވަނައިގައި އޮތީ ތިން ވަނައިގައި އޮތް އެޓަލަންޓާ އަށް ވުރެން އެއް މެޗު އިތުރަށް ކުޅެގެންނެވެ.


ތިން އަހަރުތެރޭ ދަރަނބޫދޫއަށް ކުރެވުނު ކަންތައްތަކާއި ގުޅިގެން ބަހުސަކަށް – Nilandhe\nރައީސް ޔާމީންގެ ތިން އަހަރުގައި ނިސްބަތުން ބޮޑެތި4މަޝްރޫޢުއެއް، އެހެނިހެން 17 މަޝްރޫޢުއެއް\nރައީސް ޔާމީންގެ ސަރުކާރުން ދަރަނބޫދޫގެ ތަރައްގީގައި ކުރެވިފައިވާ ބައެއް ބޮޑެތި މަސައްކަތްތައް\nނިލަންދޫ ދާއިރާގެ މެންބަރު ޑރ. ޢަބުދުﷲ ޚަލީލް ފާހަގަކުރެވެނީ ސޯޝަލްމީޑިއާއާއި ވަރަށް ދޯޅު ބޭފުޅެއްގެ ގޮތުގައެވެ. ޚާއްސަގޮތެއްގައި ދާއިރާގެ ރައްޔިތުންނާއި މުޢާމަލާތް ކުރުމުގައި ވަރަށް ގިނައިން ސޯޝަލް މީޑިއާ ބޭނުންކުރާ ކަމަށް ފާހަގަކުރެވެއެވެ. އިއްޔެއަކީ އެގޮތުން ވެސް ފާހަގަކުރެވިގެން ދިޔަ ދުވަހެކެވެ.\nދަރަނބޫދޫއަށް އެންމެ ފުރަތަމަ އިންތިޚާބު ކުރެވުނު ކައުންސިލްގެ ނައިބު ރައީސް ޢަލީ ސަމީރު މުޙަންމަދު ކުރައްވާފައިވާ “އޭކޭ ފަރާތުން ދާއިރާއަށް ކޮށްދިނީ ކޮންކަމެއްތޯ؟ ވަކިން ޚާއްސަކޮށް ދަރަނބޫދޫއަށް ކޮށްދިން ކަންތައްތައް ވެސް ބޭނުން ބަލާލަން. ނޭނގޭތީ ހަމަ އަހާލީ.” ސުވާލާއި ގުޅިގެން ދަރަނބޫދޫގެ އެކި ޢުމުރުފުރާގެ ބޭފުޅުން ޝުޢޫރުތައް ފާޅުކޮށްފައިވެއެވެ. އިނދިކޮޅު އެމްޑީޕީއަށް ތާއީދުކުރާ ބައެއް ބޭފުޅުން އެމްޑީޕީން ހަދައިގެން އުޅޭ “ފޭކް” އެސްއެމްއެސް ތަކެއް އެ ޕޯސްޓަށް ކޮމެންޓްގެ ގޮތުގައި ފޮނުވި އިރު، ސިއްޚީ މަރުކަޒުގެ އިސްމަގާމެއްގައި ހުންނެވި ބޭފުޅަކު ޖެއްސުމުގެ ކޮމެންޓްތައް ކުރައްވާފައިހުރި ތަންވެސް ފެނިގެން ދިޔައެވެ. އެގޮތުން ޕީޕީއެމް ޖަގަހައަށް ޓީވީއެއް ދިންކަމާއި، ކުޅިވަރު ހޯލަށް ހުވަފެނުން ސަރުކާރުން ދެއްވި އެހީ ވީތަނެއް ހޯދައިދިނުމަށް ސަމީރުގާތުން އެދިފައިވެއެވެ. އެމްޑީޕީގެ ސަޕޯޓަރަކަށް ފެނުނީ ޕީޕީއެމް ގޮތްޕަށް ލަވައްޒާ މެޝިނެއް ހަދިޔާކުރިތަން އެކަންޏެވެ.\nދެންފެނުނީ ދެކޮޅު ނުޖެހޭ ކޮމެންޓްތަކެއް ބައެއް ފަރާތްތަކުން ކޮށްފައި ހުރި މަންޒަރެވެ. އެވާހަކަ އެހެންކަމުން ދޫކޮށްލަމާހެއްޔެވެ.\nރައީސް ޔާމީންގެ ތިން އަހަރުގެ ތެރޭގައި ދަރަނބޫދޫއަށް ކޮށްދެއްވިފައިވާ ކަންކަމުގެ ލިސްޓެއް ވަކި ހިސާބަކުން ޑރ.ޚަލީލު ލިޔުއްވާލެއްވުމުން އަޅުގަނޑުވެސް ޖެހުނީ ޝަހާދަތް އިނގިލީގައި ދައިގަންނާށެވެ. ޑރ.ޚަލީލު ވިދާޅުވެފައިވާ ކަންކަން މިތާނގައި ހިއްސާކޮށްލާނަމެވެ.\n1.\tސިއްހީ މަރުކަޒުގެ ވެއިޓިންގ އޭރިޔާގަ އިން ޖޯލިފަތީގެ ބަދަލުގައި އަތޮޅު ހޮސްޕިޓަލްގަ ހުރި ގޮނޑިއަށްވުރެ ފެންވަރު ރަނގަޅު ގޮނޑި ބެހެއްޓުން.\n2.\tރަޔބް ބޭސް ކިބޭނެ އިންތިޒާމް ހަމަޖެއްސުމަށް އެސްޓީއޯގެ ބޭސްފިހާރައެއް ހައްދަވާދެއްވުން.\n3.\tއެމްބިއުލާންސެއް ހޯއްދަވައިދެއްވުން.\n4.\tސްކޫލް ޓީޗަރުން ޓީޗަރސް ރިސޯސް ރޫމްގެ ފަރުނީޗަރުތައް ހަލާކުވެފައިވަނިކޮށް ބަދަލުކޮށްދެއްވުން.\n5.\tދަރިވަރުންނަށް ކޮންޕިއުޓަރ ލެބެއް ހެދުމަށް 8 ކޮންޕިއުޓަރ ހޯއްދަވައިދެއްވުން.\n6.\tޕްރީސްކޫލް ޢިމާރާތްކުރުމަށް ތަޢުލީމީ ފަންޑްގެ ތެރެއިން ފައިސާ ހަމަޖައްސަވާދެއްވުން. އަދި ސްކޫލުގެ ބޮޑުބައެއް މިހާރު ނިމިފައިވާކަން.\n7.\tދަރަނބޫދޫ ސްކޫލުގައި3ކްލާސްރޫމުގެ އާޢިމާރާތެއް ބިނާކުރުން.\n8.\tފުޓްބޯޅަ ދަނޑުގެ ވަށާފާރާއި ފެންސްޖެހުން.\n9.\tރައްޔިތުންގެ އެހީތެރިކަމާއެކު ދަރަނބޫދޫގައި ހަދަމުންގެންދާ ކުޅިވަރު ހޯލަށް ފައިސާގެ އެހީ ހަމަޖައްސާ ކައުންސިލަށް އެންގުން.\n10.\tސްޕޯޓްސް އެރީނާގައި ހިމެނޭ ބައެއް ކޯޓްތައް ނިންމުން.\n11.\tމިހާރު ބޭނުންކުރާ މިސްކިތުގެ އާބާތުރަ ފިލުވުން.\n12.\tޒަމާނީ މިސްކިތެއް އަޅުއްވައިދެއްވުން.\n13.\tކުޑަކުދިންގެ ޕާކަށް ބޭނުންވާ ބައެއް ސާމާނު ހަދިޔާކޮށްދެއްވުން.\n14.\tޒަމާނީ ކަރަންޓްގެ ނިޒާމެއް ހަމަޖެއްސުމުގެ ގޮތުން އާ އިންޖީނުގެއެއް އަޅާ އެތަނުން ކަރަންޓް ދޭންފެށުން.\n15.\tކަރަންޓް ކޭބަލް ނެޓްވާކް ބަދަލުކުރުމަށް ބޭނުންވާ ބައެއް ކޭބަލް ދަރަނބޫދޫއަށް ފޮނުވުން.\n16.\tކުނި ނައްތާލުމުގެ ނިޒާމަށް ޕިކަޕެއް ހޯދައިދިނުން.\n17.\tބަނދަރުމަތީގައި ހަދާފައިވާ ބުރުތަކަށް ސަރުކާރުގެ އެހީތެރިކަން ލިބިފައިވޭ.\n18.\tރައްޔިތުންގެ މަސައްކަތް ކުރުމަށްފަހު އަހަރުނިމުމުން ޚަރަދުވި ފައިސާ ޕެންޑިންގ ފައިސާގެ ތެރެއިން ހޯދައިދިނުން.\n19.\tކައުންސިލް އިދާރާއަށް ބޮޑެތި ހިތްގައިމު ބަދަލުތަކެއް ގެނައުން.\nމިކަންކަމުގެ އިތުރުން ސޯޝަލްމީޑީޔާގެ ނަމުންނަމަ ވިލާ އާދަމް ވެސް ބައެއް ކަންކަން ފާހަގަކުރައްވާފައިވެއެވެ. އެގޮތުން، ސްކޫލުގެ ބައެއް ތަންތަން އޭސީކޮށްދެއްވިކަމާއި، އިންޑޯ ސްޕޯޓްސް ހޯލްއަށް 35،000ރ ދެއްވިކަމާއި، ކޯލާއައުނު ފުޓްސަލް މުބާރާތައް އެހީތެރިވެދެއްވިކަމާއި، ބޯޅަގޭގެ މަސައްކަތް ކުރެވިފައިވާކަމާއި، ޒޯން މުބާރާތުގައި ބައިވެރިވި ޓީމަށް އެހީ ލިބިފައިވާކަން ފާހަގަކުރައްވާފައިވެއެވެ. ވިލާ އާދަމްގެ މިވާހަކަތަކާއި ގުޅިގެން ގިނަ ބަޔަކުވަނީ ޑރ.ޚަލީލު ދަރަނބޫދޫއާއި ބަހައްޓަވާ ގާތްކަމާއި ކޮށްދެއްވަމުން ގެންދަވާ މިންނެއްތް މަސައްކަތްޕުޅަށް ޝުކުރު އަދާކޮށްފައެވެ.\nމަތީގައި ބަޔާންކުރެއްވި ކަންތައްތަކުގެ އިތުރުން އަމިއްލަފުޅަށް އިޖްތިމާޢީ އަދި ޒުވާނުންގެ ކުރިއެރުމާ ގުޅުންހުރި ކަންކަމަށް ކަންކަން ކޮށްދެއްވާފައިވާނެކެމަށް ލިޔުއްވާފައިވެއެެވެ. ހަމަ އެހެންމެ، ފަރުދުންގެ ބޭސްފަރުވާގެ ކަންކަމުގައި ވަރަށް ބޮޑު އެހީތެރިކަމެއް ވެދެއްވާފައިވާނެކަމަށް ލިޔުއްވިއެވެ.\nޚަލީލުގެ ބަސްކޮޅު ނިންމާލެއްވީ، ދަރަނބޫދޫގެ ރައްޔިތުންނަށް ޚިދުމަތް ކުރުމަށް ފުރުސަތު ލިބުނުކަމަށްޓަކައި ﷲއަށް ހަމްދުކުރައްވާކަމަށް ވިދާޅުވެފައެވެ.\nކޯލާއާނު ފުޓްސަލް މުބާރާތުގެ ޓްރޮފީތަކާއި މެޑަލްތައް އޭކޭ ފައުންޑޭޝަނުން ހަދިޔާކޮށްފި\nދަރަނބޫދޫގައި ހަދާ އިންޑޯ ހޯލުގެ މަސައްކަތަށް ވެލްޑަރެއް ހޯދުމުގެ މަސައްކަތް ދަނީ ކުރިޔަށް: ޑރ.ޚަލީލް\n26 ސެޕްޓެމްބަރ 2016\n“ފ.އަތޮޅު މިއަދު އޮންނަންވާނީ ދަރަނބޫދޫއާއިއެކު” ޑރ. ޚަލީލް


Homestay, Tourism kureega vaahaka eh\nގޭގޭގައި ޓޫރިސްޓުން ތިބެން ހުއްދަ އޮތް 1970 ގެ އަހަރުތަކުގައި ކ. ގުޅީ ޗާންދަނީ އާއިލާއެކު ޓޫރިސްޓެއް (ކ-1) އަށް ފޮޓޯއަކަށް ހުއްޓިގެން -- ފޮޓޯ: ޓްރޮޕިކް ޓްރީ\nހޯމްސްޓޭ ނުވަތަ ގެއިން މެހުމާންދާރީ ދިނުމަކީ ދިވެހިންގެ ޒަމާންވީ ރީތި އާދައެކެވެ. ދިވެހިންގެ ކަށީގައި ހިފާފައި ހުރި ކަމެކެވެ. އެންމެ އިހުޒަމާނަށް ބަލާނަމަ ރަށަކަށް ބީރައްޓެއްސެއް އަރައިފިނަމަ އޭނާ ހުންނަ ގެއަކުން އެ މީހަކަށް އަޅާލަނީ ލާމަސީލު ރީތި މިސާލުތަކާއެކުގަ އެވެ. އެ މީހަކީ އެ ރަށުގެ ހަގީގީ ރައްވެއްސަކަށް ނުވިނަމަވެސް އޭނާ އެހެން މީހުންނާ ތަފާތެއް ނުކުރެ އެވެ؛ ހޯމްސްޓޭގެ ފެށުމަކީ މިއީ ކަމަށް ބުނެވިދާނެ އެވެ. ތާރީހީ އިލްމުވެރިންގެ ނަޒަރުގައި ރާއްޖޭގައި "ހޯމްސްޓޭ" ނެތް ޒަމާނެއް ނުދެކެ އެވެ.\n"ރާއްޖެ މިއޮތީ ދުނިޔޭގެ އެންމެ ބޮޑު ޓްރޭޑް ރޫޓުގައި. އެހެންވެ އެންމެ ކުރިންވެސް އެފްރިކާ ބައްރުންނާއި ޔަމަނު ކަރައިން، އަދަނުން އަދި އަރަބިންނާއި ފާރިސީން އަދި ޗައިނާ މީހުން އައިސް ރަށްރަށަށް ފައިބާ އުޅުނު. އެ މީހުންނަށް ދިވެހިން މެހުމާންދާރީ ދީގެން އުޅުނީ. ހަގީގީ ހޯމްސްޓޭގެ ފެށުމަކީ މިއީ،" ޒުވާން ތާރީހު ދިރާސާ ކުރުންތެރިޔާ، އަލާ ދީދީ ވިދާޅުވި އެވެ.\nމި "ހޯމްސްޓޭ" މިހާރު ފަށައިގެން މި އުޅޭ "ހޯމްސްޓޭ" ގެ ތަފާތަކީ ކޮބައި ހެއްޔެވެ؟\nބޭރުގެ ބަޔަކު ތިމާ އުޅޭ ގޭގެ ކޮޓަރިއެއްގައި ނިންދަވައި އެ މީހަކަށް މެހުމާންދާރީ- އެމީހެއްގެ އަތުން އެކަމަށް އަގެއް ނެގުމަކީ މިހާރު ފަށައިގެން މި އުޅޭ ހޯމްސްޓޭ އެވެ. މި ހޯމްސްޓޭގެ ވާހަކަ ދެއްކިނަމަވެސް މީގެ ބައިގަތުނު ކުރި ގާތްގަނޑަކަށް 1970 އާއި 1980 ގެ އަހަރުތަކުގައި ރާއްޖޭގައި "ހޯމްސްޓޭ" އޮތްކަން އެނގެން އެބައޮތެވެ.\nމާލެ އަތޮޅުގައި ބައެއް ރަށްރަށާއި އަރިއަތޮޅުގެ ބައެއް ރަށްރަށުގެ ގޭގޭގައި ޓޫރިސްޓުން ބައިތިއްބަމުން ދިޔަ ދުވަސްވަރެއް ވެސް 1980 ގެ ކުރީކޮޅު އޮތެވެ. މިގޮތުން އެންމެ ގިނައިން ޓޫރިސްޓުން ތިބި އެއް ރަށަށީ ކ. ގުޅި އެވެ. ގުޅީގެ ޗާންދަނީ ގެއަކީ މިގޮތުން "ހޯމްސްޓޭ" އަށް މީހުން ތިބި އެއް ގެ އެވެ. މިހާރު އެ ގެއަށް ނިސްބަތްވާ ގެސްޓްހައުސްއެއް ޓްރޮޕިކްޓްރީގެ ނަމުގައި ހިންގަމުންދާއިރު މި އާއިލާ ގެސްޓްހައުސް ވިޔަފާރީގެ ތެރެ އަށް ވަދެފައިވަނީ ހޯމްސްޓޭގެ ތެރެއިން ލާފަ އެވެ. އެ ރަށަށް ދާ މެހުމާނުންނަށް ހިދުމަތް ކުރުމުގައި އެ ގޭގެ ވެރިޔާ އަލްމަރުހޫމް އިބްރާހިމް ފުޅު (ގުޅީ އިބްރާހިމް ފުޅު) އުޅުއްވި އެވެ. އެއީ 1970 ހިސާބު އެވެ.\nރަސްމީކޮށް "ހޯމްސްޓޭ" ފެށުމުގެ ގޮތުން މ. ދިއްގަރަށް ފުރަތަމަ އައި ޓޫރިސްޓުން -- އަވަސް ފޮޓޯ\nނަމަވެސް، 1972 ގައި ރަސްމީކޮށް ޓޫރިޒަމް އުފެދި، ރިސޯޓުތައް ހުޅުވަމުން ދިޔަ ދުވަސްވަރު 1984 ގައި ސަރުކާރުން ވަނީ ގޭގޭގައި ޓޫރިސްޓުން ތިބުން މަނާކޮށްފަ އެވެ. މި މަނާކުރުމާ ހަމައަށް ދިޔައިރު ބައެއް މި ވިޔަފާރި އޮތީ ބައެއް ރަށްރަށުގައި ފުޅާވެފަ އެވެ. ރަނގަޅަށް ޑޮލަރު ލިބޭ ކަމަށްވެފަ އެވެ. އަދި ބައެއް ރަށްރަށުގައި ތިބޭ ހަރުފުރައިގެ މީހުންނަށް ޓޫރިސްޓުންނާ ވާހަކަ ދައްކަކަން ދަތިވާތި އެ މީހުންގެ ދަރިންނަށް އިނގޭސި ބަސް ކިޔަވައިދޭން މާލެ ފޮނުވަމުން ދިޔަ އެވެ. މިގޮތަށް މާލެ ފޮނުވި ބައެއް މީހުން ތައުލީމީ ގޮތުން ކުރިއަރައި ބޭރު ގައުމުތަކުގެ އިސް ވަޒީފާތަކުގައި ވެސް މިހާރު އެބައުޅެ އެވެ. ނަމަވެސް އޭގެފަހުން ފެނުނީ ކުއްލިއަކަށް "ހޯމްސްޓޭ" ގެ ދޮރު ބަންދު ކުރި ތަނެނެވެ. ހޯމްސްޓޭގެ ދޮރު ބަންދު ކުރީ ކީއް ވެގެން ހެއްޔެވެ؟\nތާރީހު ދިރާސާ ކުރައްވާ ބޭފުޅަކު ވިދާޅުވި ގޮތުގައި ހޯމްސްޓޭ ޓޫރިޒަމް ސަރުކާރުން ހުއްޓުވުމުގައި ގިނަ ހުއްޖަތްތަކެއް ދެއްކި ކަމަށެވެ.\n"ދީނީ ގޮތުން ކުރިމަތިވެދާނެ ގޮންޖެހުންތަކަށް ބެލުމުގެ އިތުރުން އޭރު ޓޫރިޒަމްގެ އިސް ބޭފުޅުންގެ ޕްރެޝަރަކީ ވެސް މިކަން ހުއްޓުވުމުގެ ސަބަބެއް،" ރާއްޖޭގެ ތާރީހު ފަސޭހަކަމާއެކު ހިތުން ވިދާޅުވާ ތާރީހު ދިރާސާ ކުރުންތެރިޔާ ނަން ނުޖެހުމަށް އެދި ވިދާޅުވި އެވެ.\n"އޭރު ވެސް ބައެއް މީހުން އައިސް ގޭގޭގައި ތިބޭއިރު ހެދުން އެޅުމުގެ މައްސަލަތަކެއް އުޅުނު. އެކަމަކު ގިނަ މީހުން ވަރަށް ޑިސިޕްލިންކޮށް ރާއްޖޭގެ ސަގާފަތާއި ދިރިއުޅުމަށް އިހުތިރާމް ކުރި،"\nކޮންމެއަކަށް "ހޯމްސްޓޭ" އެއް މިއަދު ތައާރަފުކޮށްގެން އުޅުނަސް މިއީ މާކުރިން ރާއްޖޭގައި އޮތް އެއްޗެއްކަން އެނގެ އެވެ. މިހާރުގެ ތަފާތަކީ މަޑުކުރާ ކޮންމެ ދުވަކަށް އަގެއް ނެގުމެވެ.\nގެސްޓް ހައުސް ވިޔަފާރި މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + ހޯމްސްޓޭ


ކައުންސިލަރު ވާހިދުވެސް ޕީޕީއެމް އަށް ސޮއިކޮށްފި\n5 ޖެނުއަރީ 2013\nޑީއާރުޕީ ޓިކެޓްގައި އޭދަފުށީ ކައުންސިލަށް އިންތިހާބު ވެފައިވާ ފަސް މެންބަރުންގެ ތެރޭގައި ހިމެނޭ ބ. އޭދަފުށީ ކައުންސިލުގެ މެންބަރު އަބްދުލްވާހިދު ހުސައިން މިއަދު ޕީޕީއެމަށް ސޮއިކުރައްވައިފި އެވެ.\nވާހިދު ޕީޕީއެމް އަށް ސޮއިކޮށްފައިމިވަނީ މިދިޔަ ހަފްތާތެރޭ ކައުންސިލްގެ ނާއިބްރައީސް މުހައްމަދު ރިޒާވެސް ޕީޕީއެމްއަށް ސޮއިކޮށްފައިވަނިކޮށެވެ. އީޓީ އަށް މިއަދު ދެއްވި އިންޓަވިއުއެއްގައި ވާހިދު ވިދާޅުވީ ޑީއާރުޕީން ވަކިވެވަޑައިގަތުމަށްފަހު، ޕީޕީއެމްއާ ގުޅިވަޑައިގަތީ އެ ޕާޓީގައި އެއްވެސް ކުރިމަގެއް އޮތްކަމަށް ނުފެންނާތީ ކަމަށެވެ.\n“މިހާރު އަޅުގަނޑު ގަބޫލެއް ނުކުރަން ޑީއާރުޕީ އަކީ މުސްތަގުބަލް އޮތް ޕާޓީއެއް ކަމަށް. އަދި އަޅުގަނޑު ކައުންސިލަށް ހޮއްވެވި މިރަށުގެ ރައްޔިތުންގެ ތާއީދު މިހާރު އޮތީ ޕީޕީއެމްއަށް. އެހެންވީމާ އަޅުގަނޑު ބޭނުންވަނީ ރައްޔިތުންގެ ބޭނުންވާ ފިކުރުގައި މަސައްކަތްކުރަން،” އޭނާ ވިދާޅުވި އެވެ.\nޑީއާރުޕީން ވަކިވެ ޕީޕީއެމާ ގުޅުނު ސަބަބުތައް ކިޔައިދެމުން ވާހިދު ވިދާޅުވީ 2013 ވަނަ އަހަރުގެ ބަޖެޓް ކޮމެޓީގައި އޭދަފުށީގެ ތަރައްގީއަށްހުރި މަޝްރޫއުތަކަށް ވޯޓްނެގި ދުވަހުވެސް ޑީއާރުޕީގެ މެމްބަރުންގެ އަމަލުތައްހުރީ އޭނާ ގަބޫލުކުރާ އުސޫލުން ނޫން ކަމަށެވެ. އަދި އޭދަފުށީގެ ތައްގީއަށް ހުރަސްއެޅޭ އެއްވެސް ބައެއްގެ ނުފޫޒާ ބާރުގެ ތެރޭގައި ހުރުންވެސް އެއީ ވެސް އޭނާ ގަބޫލުކުރާ ހަމައެއް ނޫންކަމަށްވެސް އޭނާ ވިދާޅުވިއެވެ.\nޑީއާރުޕީގެ5ކައުންސިލަރުން ތިއްބަވާ އޭދަފުށި ކައުންސިލްގެ2މެމްބަރަކު ޕީޕީއެމްއަށް ސޮއިކުރިނަމަވެސް ދެންތިއްބެވި3މެމްބަރުން މިކަމާ ރަސްމީ އެއްވެސް ވާހަކައެއް މީޑިއާޔާ އަދި ހިއްސާއެއް ނުކުރެއެވެ. ޔަގީންނުވާ ހަބަރުތައް ބުނާގޮތުން ކައުންސިލް މެމްބަރު ޝަކީލްވެސް ޕީޕީއެމްއަށް ވަރަށް އަވަހަށް ސޮއިކުރައްވާނެ އެވެ.\nކައުންސިލަރުން ޕާޓީ ބަދަލުކުރިޔަސް ކައުންސިލްގެ ގޮނޑި ނުގެއްލޭނެ ކަމަށް ސުޕްރީމް ކޯޓުން ކަނޑައެޅުމާ ގުޅިގެން ޑީއާރުޕީގެ ގިނަ ކައުންސިލަރުން ގެންދަވަނީ ޕީޕީއެމް އަށް ސޮއިކުރައްވަމުންނެވެ.


Spain in midhiya aharuge March mahu coronavirus fenifaivey | Mihaaru\nމެޑްރިޑް އެއާޕޯޓުގެ ސްޓާފަކު ފަސިންޖަރުންގެ ހުން ބަލަނީ: ސްޕޭނުން މިދިޔަ އަހަރުގެ ކުރީކޮޅު ކޮރޯނާވައިރަސް ފެނިފައިވާ ކަމަށްވޭ. --ފޮޓޯ:އޭއެފްޕީ\nސްޕޭނުން މިދިޔަ އަހަރުގެ މާޗު މަހު ކޮރޯނާވައިރަސް ފެނިފައިވޭ\n27 ޖޫން 2020 - 14:533comments\nމެޑްރިޑް (ޖޫން 27) - ސްޕޭނުގެ ބައެއް ސަރަހައްދުތަކުގެ ފާޚާނާ ނިޒާމުން މިދިޔަ އަހަރުގެ މާޗު މަހު ބޭރުވި ފެނުގައި ކޮރޯނާވައިރަހުގެ ޖެނޯމް ހުރި ކަމަށް ދިރާސާއަކުން ދައްކައިފި އެވެ.\nއެހެންކަމުން މިހާރު ބެލެވެނީ ސައެންޓިފިކް ކޮމިއުނިޓީ އަށް ހީކުރެވިފައިވާ މުއްދަތަށް ވުރެ މާކުރިން ކޮރޯނާވައިރަސް އުޅުނު ކަމެވެ.\nމިދިޔަ އަހަރުގެ މާޗު މަހު ސްޕޭނުން ކޮރޯނާވައިރަސް ޓްރޭސް ކުރެވިފައިވާކަން ހޯދާފައި ވަނީ ބާސެލޯނާ ޔުނިވާސިޓީގެ ދިރާސާ ޓީމަކުންނެވެ. އެ ޓީމުން އަންނަނީ، ކޮރޯނާވައިރަސް ފެތުރުނު ދުވަސްވަރެއް ހޯދުމަށްޓަކައި، ފާޚާނާ ނިޒާމުން ބޭރުވާ ފެން ތަހުލީލު ކުރުމުގެ މަސައްކަތް އެޕްރީލް މަހު މެދުތެރޭން ފެށިގެން ކުރަމުންނެވެ. އެ ޓީމުން ވަނީ ކުރީގެ ސާމްޕަލްތައް ވެސް ތަހުލީލު ކުރަން ފަށައިފަ އެވެ.\nއެ ގޮތުން ދިރާސާ ޓީމުގެ ހޯދުންތަކުން ފާހަގަވެފައި ވަނީ ޖެނުއަރީ 15، 2020 ގައި ބާސެލޯނާ އިން ނެގި ސާމްޕަލްގައި ވެސް ވައިރަހުގެ އަސަރު ހުރި ކަމެވެ. އެއީ ސްޕޭނުން ކޮރޯނާވައިރަހުގެ ފުރަތަމަ ކޭސް ރިޕޯޓް ކުރުމުގެ 41 ދުވަސް ކުރި އެވެ.\nދެން އެ ޓީމުން ވަނީ ޖެނުއަރީ 2018 އާއި ޑިސެމްބަރު 2019 އާ ދެމެދުގެ ސާމްޕަލްތައް ނަގައިފަ އެވެ. ފާހަގަ ކުރެވުނު ކަމަކީ މާޗް 12، 2019 ގައި ނެގި ސާމްޕަލްގައި ކޮރޯނާވައިރަހުގެ ޖެނޯމް ހުރި ކަމެވެ.\n"ސާސް-ކޯވް-2 (ކޮވިޑް-19 ޖައްސާ ވައިރަސް) ހުރި ލެވެލް ވަރަށް ދަށް. އެކަމަކު ޕޮޒިޓިވް،" ރިސާޗް ޓީމުގެ ލީޑަރު އަލްބާޓް ބޮޝް ވިދާޅުވި އެވެ.\nސްޕޭނުގެ ސޮސައިޓީ ފޯ ޕަބްލިކް ހެލްތު އެންޑް ސެނިޓަރީ އެޑްމިނިސްޓްރޭޝަންގެ ޑރ. ޖޯން ރޭމަން ވިލަލްބީ ވިދާޅުވީ އެންމެ ސާމްޕަލެއް ފެނުމުން، އެކަމާ މެދު ގޮތެއް ނިންމުން އަދި މާއަވަސް ކަމަށެވެ. އަދި އެކަން ޔަގީން ކުރުމަށްޓަކައި އިތުރު ސާމްޕަލާއި އިތުރު ޑޭޓާ ބޭނުންވާނެ ކަމަށް އޭނާ ވިދާޅުވި އެވެ.\nނޭވާލާ ނިޒާމަށް ބަލި ޖައްސާ ތަފާތު ބާވަތުގެ ކޮރޯނާވައިރަސްތައް އެއްގޮތް ވުމުން "ފޯލްސް ޕޮޒިޓިވް" ނަތީޖާއަކަށް ވެދާނެ ކަމަށް ވެސް ބައެއް ތަޖްރިބާކާރުން ބުނެ އެވެ.\nއިޓަލީގެ ދެ ސިޓީއެއްގެ ފާޚާނާ ނިޒާމުން ބޭރުވި ފެނުގައި ކޮރޯނާވައިރަހުގެ އަސަރު ހުރިކަން ޑިސެމްބަރު މަހު ފާހަގަކުރެވުނު ކަމަށް އެ ގައުމުގެ ސައެންސްވެރިން ވަނީ ބުނެފަ އެވެ. އިޓަލީގައި ކޮރޯނާވައިރަސް ފެތުރޭކަން ރަސްމީކޮށް ރިޕޯޓްކޮށްފައި ވަނީ ފެބްރުއަރީ މަހު މެދުތެރޭގަ އެވެ. ފްރާންސްގެ ވެރިރަށް ޕެރިހާ ކައިރީގައިވާ ހޮސްޕިޓަލެއްގައި ޑިސެމްބަރު މަހު 27 ވަނަ ދުވަހު ނިއުމޯނިއާ އަށް ފަރުވާ ހޯދި މީހަކު ކޮރޯނަވައިރަހަށް ޕޮޒިޓިވްވެފައިވާ ކަމަށް އޭނާގެ ޑޮކްޓަރު ވަނީ ބުނެފަ އެވެ. އެ މީހާ އަށް ކޮވިޑް-19 ޖެހިފައިވާ ކަމަށް ޑޮކްޓަރު ލަފާކުރައްވަނީ ޑިސެމްބަރު 14-22 އާ ދެެމެދު އެވެ. ކޮރޯނާވައިރަހުގެ ފުރަތަމަ ތިން ކޭސް ފްރާންސް އިން ރިޕޯޓްކޮށްފައި ވަނީ ޖެނުއަރީ 24 ގަ އެވެ.\nވޫހާން ސިޓީގައި ކޮރޯނާވައިރަސް ފެތުރެމުންދާކަން ޗައިނާ އިން ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އަށް އަންގާފައި ވަނީ ޑިސެމްބަރު 31 ވަނަ ދުވަހު އެވެ.\nއިތުރު ލިޔުންތައް ސްޕެއިން


Nafsaanee gothun dhulhaheyo meehun mi 13 kameh nukuraane – Iru\nމާލޭން އަންހެނަކު ގެއްލިގެން ހޯދަން ފަށައިފި\nމަޖިލީހުގެ ރައީސާއި އުއްތަމަ ފަނޑިޔާރަށް ރަސްމީ ގެކޮޅެއް\nނަފްސާނީ ގޮތުން ދުޅަހެޔޮ މީހުން މި 13 ކަމެއް ނުކުރާނެ\nހާއިޒް ޒަމީން· 17 ޖޫން 2020\nނަފްސާނީ ގޮތުން ދުޅަހެޔޮ މީހުން ކިބާގައި ރަނގަޅު އާދަތައް ހުރެއެވެ. އެމީހުންގެ އިޙްސާސްތަކާއި އުޅުމާއި ގުޅުން ދިރިއުޅުމުގައި ކާމިޔާބު ހޯދުމަށް އަމާޒު ކުރެއެވެ. ނަފްސާނީ ގޮތުން ވަރުގަދަ މީހުން ނުކުރާ ކަންތައްތަކެއްވެސް ހުރެެއެވެ. އޭގެ ތެރެއިން މިކަންކަމަކީ މަޝްހޫރު ސައިކޮލޮޖިސްޓެއް އޭނާގެ އަމިއްލަ ނަފްސަށް ހަނދާނެއް ގޮތުގައި ނޯޓު ކުރި 13 ކަމެކެވެ.\n1. އަމިއްލަ ނަފްސަށް ހަމްދަރުދީ ވުމުގައި ވަގުތު ބޭކާރުކޮށް ނުލާނެ!\nނަފްސާނީ ގޮތުން ދުޅަހެޔޮ މީހުންނެއް, އެމީހާގެ ވަގުތުތައް އަމިއްލަ ނަފްސާއި މެދު ހަމްދަރުދީ ވުމުގައި ނުވަތަ އެހެން މީހަކު ތިމާއާއި މެދު ކަންކުރި ގޮތާއި މެދު ހިތްދަތިވެގެން އެދުމަތި ވެފައި ނުތިބޭނެއެވެ. ދިރިއުޅުމުގައި އެމީހުންގެ އަދާކުރާއި ދައުރާއި ގުޅޭގޮތުން ނަގަންޖެހޭ ޒިންމާ އެމީހުން ނަގައެވެ. އަދި ދިރިއުޅުމަކީ ފަސޭހަ އަދި އިންސާފުވެރި އެއްޗެއް ނޫންކަން އެމީހުން ދަނެއެވެ.\n2. އެމީހުންގެ ބާރެއް އެމީހުން ދޫކޮށް ނުލާނެ\nނަފްސާނީ ގޮތުން ދުޅަހެޔޮ މީހާއަކީ އެމީހާގެ ކޮންޓްރޯލް އެހެން މީހަކަށް ދޫކޮށްގެން ހުންނަ މީހެއް ނޫނެވެ. ”ބޮސް މިއަދު އޮފީހުގައި ބުނި އެއްޗަކުން މިއިނީ މިއަދު ކަޑަވެފައޭ” ކިޔާފައެއް ނުތިބޭނެއެވެ. އެމީހުންނަކީ އެމީހުންގެ އިހްސާސްތަކުގެ މައްޗަށް ބާރު ފޯރުވޭ މީހުންނެވެ. އަދި ދިމާވާ ކަންކަމާއި މެދު އިހްސާސްތައް ބަހައްޓަންވީ ގޮތް ކަނޑައެޅުމުގެ އިހްތިޔާރު އެމީހުން ނަގައެވެ.\n3. ބަދަލަށް ބިރުން ނުފިލާނެ\nނަފްސާނީ ގޮތުން ދުޅަހެޔޮ މީހުން ބަދަލަށް ބިރުން ނުފިލާނެއެވެ. އެމީހުންނަކީ ހެޔޮ ބަދަލަށް މަރުހަބާ ކިޔާ, އަދި އެއްގޮތަށް ވުރެ ގިނަ ގޮތްގޮތް ކަންކަމުގައި ހުރިކަން ދަނެ އެ ގޮތްތަކަށް އިޖާބަ ދިނުމަށްޓަކައި ހަރުކަށިކަން ދޫކޮށްގެން ތިބޭ ބައެކެވެ. ބަދަލަކީ ނައިސް ނުދާނެ އެއްޗެއް ކަން އެމީހުން ގަބޫލު ކުރެއެވެ. އެހެންކަމުން ބަދަލަށް ހޭނުމަށް އެމީހުން ތިބެނީ ތައްޔާރަށެވެ.\n4. އެމީހުންނަށް ބާރު ނުފޯރުވޭ ކަންކަމުގައި ހަކަތަ ބޭކާރު ކޮށް ނުލާނެ\nނަފްސާނީ ގޮތުން ދުޅަހެޔޮ މީހެއް ގެއްލުނު ލަގޭޖާއި މެދު އަހަރެއް ފަހުން ވާހަކަ ދައްކައެއް ނަހަދާނެއެވެ. ނޫނީ ޓްރެފިކް ޖެހިގެން އިންނަން ޖެހިގެން ލޭ މައްޗަށް ގޮސް ރުޅިގަދަ އެއް ނުވާނެއެވެ. އެމީހުންގެ ސަމާލުކަން އަމާޒުވާނީ އެމީހުންނަށް ބަދަލު ގެނެވޭ ކޮންޓްރޯލް ކުރެވޭ ކަންކަމުގެ މައްޗަށްށެވެ. ބައެއްފަހަރު ހަމަ އެކަނި ބަދަލު ކުރެވެން އޮތް އެއްޗަކީ އެމީހާ ކަންކަމާއި މެދު ދެކޭ ގޮތް ނުވަތަ އަމިއްލަ އެޓިޓިއުޑް ކަމަށްވެސް ވެދާނެއެވެ.\n5. އެންމެން ރުއްސާކަން ނޫޅޭނެ\nހުރިހާ އިރެއްގައި އެންމެން ރުއްސައިގެން ނޫޅެވޭނޭކަން ނަފްސާނީ ގޮތުން ދުޅަހެޔޮ މީހުންނަށް ދަނެއެވެ. ނޫނެކޭ ބުނަން ޖެހޭ ހާލަތްތަކުގައި ނޫނެކޭ ބުނަން ކެރެއެވެ. އަދި އަމިއްލަ ދިފާއުގައި ތެދުވަންޖެހޭ ހާލަތްތަކުގައި ހަށިފޮޅާލައެވެ. އެމީހުން އޯގާތެރިކަމާއި ހަމަހަމަ ކަން އިސްކުރެއެވެ. ނަމަވެސް އަނެކާ ދެރަވެދާނެކަމަށް ކުރަންޖެހޭ މުހިންމުކަންކަމުން ބަރީޢަވެގެންނެއް ނުތިބޭނެއެވެ.\n6. އެމީހުންނަކީ ރިސްކު ނަގަން ކެރޭ ބައެއް\nއެމީހުންނަކީ ތާކުންތާކު ނުޖެހޭ ގޮތަށް ރިސްކު ނަގާ ބައެއް ނޫނެވެ. އެމީހުން ނަގަނީ “ކަލްކިއުލޭޓެޑް” ނުވަތަ އަންދާޒާ ކުރެވިގެން ނަގާ ރިސްކުތަކެވެ. އެމީހުން ނަގާ ރިސްކާއި މެދު ރަނގަޅަށް ފިކުރުކޮށް އެއިން ނުކުންނާނެ ނަތީޖާތައް އަންދާޒާކޮށް ހިސާބު ޖަހައެވެ. އެހެންކަމުން ރިސްކު ނަގާއިރު އެއިން ލިބިދާނެ ގެއްލުން ކުރިއާލައި ސާފުކޮށް އެނގެއެވެ.\n7. މާޒީއާއި މެދު ކަންބޮޑެއް ނުވާނެ\nނަފްސާނީ ގޮތުން ދުޅަހެޔޮ މީހުން މާޒީއާއި މެދު ކަންބޮޑުވެގެންނެއް ނޫޅޭނެއެވެ. މާޒީގައި ވަކި ކަމެއް މިވެނި ގޮތަކަށް ކުރެވުނު ނަމައޭ ހިތަކަށް ނާރާނެއެވެ. މާޒީ އޮތްކަން ދަނެގަނެ އެއިން އިބްރަތް ހާސިލްކޮށްގެން އެމީހުން ހިނގާނީ ކުރިއަށެވެ. މާޒީގެ ހިނގާފައިވާ ހިތްދަތި ކަންކަމަށް އަލުން ގޮސް, އެކަންކަން ދިރުވައި ނަހަދާނެއެވެ.\n8. އެއް ގޯހެއް ތަކުރާރެއް ނުކުރާނެ\nނަފްސާނީ ގޮތުން ދުޅަހެޔޮ މީހުން އެއްފަހަރު އެޅުނު ޅައެތި ދެވަނަ ފަހަރަކަށް ނާޅާނެއެވެ. އަމިއްލަ އުޅުމާއި ގުޅުމާއި މެދު އެމީހުން ޒިންމާ ނަގައެވެ. އަދި ދެވަނަ ފަހަރަށް އެކަމެއް ކުރާއިރު ކުރިން ހެދުނު ގޯސް ތަކުރާރު ވިޔަ ނުދޭނެއެވެ. އަދި ކުރިއަށް ވުރެ ރަނގަޅަށް އެމީހުން ދެވަނަ ފަހަރު އެކަން ކުރެއެވެ.\n9. އެހެންމީހުންގެ ކާމިޔާބީއަށް ކަޅި ނާޅާނެ\nނަފްސާނީ ގޮތުން ދުޅަހެޔޮ މީހުން އެހެން މީހުންގެ ކާމިޔާބީއަށް ކަޅި ނާޅާނެއެވެ. އެމީހުންނަށް އެހެން މީހުންގެ ކާމިޔާބީ ފާހަގަކުރުމުގެ ގާބިލުކަން ހުރެއެވެ. ތިމާއަށް ވުރެ ކުރި ހޯދައިފިކަން ގަބޫލު ކޮށް, އަދި އެ ކުރިއެރުން ހޯދީ ބުރަ މަސައްކަތުން ކަން ދަނެއެވެ. އަނެކާ ކުރިއެރީ މަކަރާއި ހީލަތުންކަމަށް ނިންމައި ހަސަދަވެރިއެއް ނުވާނެއެވެ. އަދި އަމިއްލަ މީހާގެ ކުރިއެރުމަށް އިހުނަށްވުރެ ބާރަށް މަސައްކަތް ކުރެއެވެ.\n10. ނާކާމިޔާބީގައި ހުއްޓައެއް ނުލާނެ\nނަފްސާނީ ގޮތުން ދުޅަހެޔޮ މީހުން ނާކާމިޔާބީ ގައި ކުރަން އުޅުނު ކަންތައްތައް ހުއްޓާލާފައި ގެއަށް ވަދެ ނޯވެއެވެ. ނާކާމިޔާބީއިން, ކުރިއެރުމަށް އިތުރު ދޮރެއް އެމީހުން ހުޅުވައެވެ. ރަނގަޅަށް އެކަން ކާމިޔާބު ވަންދެން އެފަދަ މީހުން މަސައްކަތުގައި ދެމިތިބެއެވެ.\n11. އެކަނި ވެދާނެތީ ބިރެއް ނުގަންނާނެ\nނަފްސާނީ ގޮތުން ދުޅަހެޔޮ މީހުންނަށް އެކަނި އުޅުމުގެ ކެއްތެރިކަން ލިބިގެންވެއެވެ. އަދި ހިމޭން ކަމާއި އެކަނިވެރިކަން ދެކެ އެމީހުން ބިރެއް ނުގަނެއެވެ. އެމީހުން އަމިއްލަ ހިޔާލުތަކުގެ ތެރޭގައި އެކަނި އުޅުމަކަށް އެމީހުން ބިރެއް ނުގަނެއެވެ. އެވަގުތަކީ އެމީހުންގެ ކަންތައްތައް އިތުރަށް ފުރިހަމަ ކޮށް, ތަރުތީބު ކޮށްލުމަށް ލިބޭ ފުރުސަތެއް ކަމަށް ހަދައެވެ.\nހިތްހަމަ ޖެހުމާއި އެކު އުފަލުގައި އެކަނި އުޅެން އެމީހުން ދަނެއެވެ. އެހެން މީހުންގެ ފަރާތުން އެކަނިވެރިކަން ފިލުވުމަށް ބަރޯސާވެގެންނެއް ނޫޅޭނެއެވެ.\n12. ދުނިޔެ އެމީހުންނަށް ދަރަނިވެރިވެފައި ވާކަމަކަށް އެމީހުން ނުދެކޭ\nނަފްސާނީ ގޮތުން ދުޅަހެޔޮ މީހުން އެމީހުންނަށް ދުނިޔެ, ގައުމު ދަރަނިވެރިވެފައި ވާކަމަށް ގަބޫލު ނުކުރެއެވެ. އެމީހުންނަށް ތަބަކަކަށް ލާފައި މުއްސަނދިކަމާއި އިއްޒަތާއި ގަދަރާއި, އަދި ކާމިޔާބު ދޭންޖެހޭ ކަމަކަަށް އެމީހުންނެއް ނުދެކެއެވެ. އަދި އެހެންމީހަކު އެމީހުން ބަލަން ޖެހޭ ކަމަކަށްވެސް އެމީހުންނެއް ނުދެކެއެވެ.\n13. އެންމެ ހިނދުކޮޅަކުން ނަތީޖާ ހާސިލް ކުރެވޭނޭ ކަމަކަށް ނުދެކޭނެ!\nވިޔަފާރިއެއް ކުރިއަސް އަމިއްލަ ސިއްޚީ ހާލަތު ބަދަލު ކުރިއަސް އެމީހުންނެއް އޭގެ ނަތީޖާ ވަގުތުން ހާސިލް ވާނޭ ކަމަށް ނުދެކޭނެއެވެ. އޭގެ ބަދަލުގައި އެމީހުންނަށް ލިބިފައިވާ ހުނަރަކާއި ގާބިލުކަމެއް އެމަސައްކަތަށް ބޭނުންކޮށް, ވަގުތު އެކަމަށް ހޭދަކޮށް, ނަތީޖާއެއް ނުކުންނަށްދެން މަސައްކަތުގައި ދެމިތިބެއެވެ.


Tsunami binaa maizaan hulhuvaifi - vNews.mv\n"ސުނާމީ ބިނާ މައިޒާން" ހުޅުވައިފި\nއަހުމަދު ހަމީދު އާދަމް 13 March 2016, 21:58\nތިން ރުއްޕާކުގައި ސުނާމީ ބިނާ ބެހެއްޓުމަށްފަހް އެ ސަރަހައްދު ތަރައްގީކޮށް މިރޭ ހުޅުވައިފިއެވެ.\n"ސުނާމީ ބިނާ މައިޒާން" މިނަމުގައި ތިން ރުއްޕާކް ސަރަހައްދު ތަރައްގީކުރުމަށް ފަހް އެތަން ހުޅުވައިދެއްވީ ރައީސުލްޖުމްހޫރިއްޔާ އަބުދުﷲ ޔާމީން އަބުދުލް ގައްޔޫމެވެ.\nޕާކެއްގެ ގޮތުގައި ތަރައްގީ ކޮށްފައިވާ ތިން ރުއް ޕާކު ސަރަހައްދު މިހާރު ފެންނަން އޮތީ ވަރަށް ހިތްގައިމު ސަރަހަދެއްގެ ގޮތުގައެވެ. ސުނާމީ ބިނާކުރިން ހުރިތަނުން އެ ބިނާ ނެގީ މާލެ ހުޅުމާލޭ ބުރިޖް މަސައްކަތް ކުރުމަށް އެ ސަރަހައްދު ބޭނުންކުރަން ޖެހުމުގެ ސަބަބުންނެވެ.\nސުނާމީ ބިނާ ތިން ރުއްޕާކް ސަރަހައްދުގައި ބަހައްޓަން ނިންމިއިރު އެތަން އޮތީ އަޑިއަށް ގަނބައިގެންދާ ގޮތަށް ވަރަށް ބޮޑަށް ހަލާކުވެފައެވެ. އަލުން އެސަރަހައްދު ތަރައްގީކޮށް ހިތްފަސޭހަ ތަނެއްގެ ގޮތުގައި ހުޅުވިގެންމިދިއައީ ބޮޑެތި މަސައްކަތްތަކެއް ކުރުމަށްފަހްކަމަށް ހައުންސިން މިނިސްޓްރީން ވަނީ ބުނެފައެވެ.\nމީގެ އިތުރަށް ތިއް ރުއް ޕާކް ސަރަހައްދުގައި ކުރިން ހުރި ތިލަފުއްޓަށް ކުނި އުކާ ބާޖުތައްވެސް މިހާރު ވަނީ އެސަރަހައްދުން ނަގާފައެވެ.\n"ސުނާމީ ބިނާ މައިޒާން" ހުޅުވުމަށްފަހް ހައުންސިން މިނިސްޓްރީން ވަނީ އެމަސައްކަތް ކުރިއަށް ދިޔަގޮތުގެ މަންޒަރުތައް ދައްކުވައިދޭ ފޮޓޯ އަލްބަމެއް ރައީސް އަބުދުﷲ ޔާމީނަށް އަރުވާފައެވެ.\nއަދި 2004 ވަނަ އަހަރުގެ ޑިސެންބަރު މަހުގެ 26 ވަނަ ދުވަހު ހިނގާދިޔަ ހިތާމަވެރި ސުނާމީ ކާރިސާގެ ހަނދާންތައް އައުކުރުމުގެ ގޮތުން ހާއްސަ ހަރަކާތްތަކެއްވެސް ވަނީ ދައްކުވައިދީފައެވެ. ސުނާމީ ބިނާއަކީ 2004 ވަނަ އަހަރު ކުރިމަތިވި ސުނާމީ ކާރިސާގައި ދުނިޔެ ދޫކޮށްފައިވާ މީހުންގެ ހަނދާނުގައި ލޮނުޒިޔާރަތް ކޮޅުގައި ހެދި ބިނާ އެކެވެ.


އިންތިޒާރު – Esfiya\nމިއީ އަޅުގަނޑު މި ސައިޓަށް ލިޔާ ފުރަތަމަ ވާހަކައެވެ. ހުރިހާ ކިޔުންތެރިންނަށްވެސް ކަމުދާނެ ކަމަށް އުންމީދު ކުރަމެވެ.\nދުވަސްވަރަކީ ޗުއްޓީ ދުވަސްވަރެވެ. އެހެންކަމުން ރަށުތެރެ ވަރަށް ހަލަބޮއްޔެވެ. މިއީ ކޮންމެ އަހަރެއްގެވެސް ހާލަތެވެ. ނިދާފަ އޮތް ޒާލިފްއަށް ހޭލެވުނީ އޭނާގެ ފޯނު ރިންގުވާ އަޑަށެވެ.\n” ކީކޭ މޭން……..؟ ” މޯޅިއަކަށް ދެމިލަމުން ޒާއިފް ވާހަކަ ދެއްކިއެވެ.\n” ސާބަސް ހަމަ ކައެއަށް… އަދިވެސް ނިދަނީތަ؟…4ޖަހާ އިރަށް ދިމާކުރަން ބުނި މީހާ އަރާ ވައިމަތީގަ…. އަހަރުން ކިހާ އިރެއް މިތާ ތިބޭތާ…..” އެކޮޅުން ވާހަކަ ދެއްކީ ޒާއިފްގެ އެންމެ ގާތް އެކުވެރިޔާ ކަމަށްވާ ޝާއިމްއެވެ. ފުންމައިގެން ތެދުވެ ޒާއިފްއަށް ގަޑި ބަލާލެވުނުއިރު4ޖަހާ އިތުރަށް 20 މިނެޓް ހިނގައިފިއެވެ.\n” އޭ ސޮރީ…. މަ ނަމާދުން އައިސް ޖައްސާލިއިރަށް ނިދުނީ…. މިދަނީ މިހާރު…” ފޯނު ބޭއްވުމަށްފަހު އަވަސް އަވަހަށް އޭނާ ގޭން ނިކުތެވެ. އުމުުރުން 18 އަހަރު ވީ އިރުވެސް ލޯތްބަކީ ޒާއިފް ގަބޫލުކުރާ އެއްޗެއް ނޫނެވެ. އޭނާ ދެކޭ ގޮތުގައި އެއަކީ ވަރަށް ކަޑަ މީހުން ކުރާ ކަމެކެވެ. އޭނާގެ ރައްޓެހިންވެސް އެތަށް ފަހަރަކު އެހެން ކިޔުމުންވެސް ޒާއިފްގެ ހިޔާލު ބަދަލުވާ ގޮތެއް ނުވިއެވެ.\nވަރަށް ބާރަށް ބައިސްކަލު ދުއްވާފައި ދިޔަ ޒާއިފްއަށް ސިއްސައިގެންގޮސް ބުރެކި ޖައްސާލެވުނީ ޖެހިގެން އިން ގޯޅިން ނިކުތް ދެ އަންހެން ކުދިން ފެނިފައެވެ.\n” ޕިސް ޕިސް… ތި ތަންކޮޅެއް ބަލާލައިގެން އުޅެބަލަ ދޯ…… ނަސީބެއްނު ކަމެއް ނުވިކަން….” ޒާއިފްއާއެކު ގުރޭޑު 10 ގައި ކިޔަވަން އުޅުން ލަމްހާ ތުން އަނބުރާލާފައި ބުންޏެވެ.\n” އޭ ސޮރީ ލަމް… މަ ގަސްތުގައެއް ނޫނޭ …. މިއުޅޭ ޝާއިމް ގުޅާ ވަރުން މިދަނީ….. އޭނައާ ހެދި މަ ބީ.ޕީ މައްޗަށް ދާނެ….. ” ޒާއިފް ސަމާސާ ކޮށްލިއެވެ. ދާން އުޅުނު ޒާއިފްއަށް ހުއްޓުން އެރީ ލަމްހާ ކައިރީގައި ހުރި އަންހެން ކުއްޖާ ފެނިފައެވެ. އެއީ ދުވަހަކުވެސް އެ ރަށުން އޭނާ ދުށް ކުއްޖެއް ނޫނެވެ. ހަމުގެ ކުލަ އަލިވެފައި ރީއްޗެވެ. ބޮޑު ލޮލަކާއިއެކު މޫނުގައި ވަނީ ސާދާ ހިނިތުން ވުމެކެވެ. ލުއި ހިނިތުންވުމެއް ޒާއިފްއަށް ހަދިޔާ ކުރުމަށްފަހު އެ ކުއްޖާ ފަސް އެނބުރި ހިނގައިގަތެވެ. ކޮންފަދަ ރީތި ކަމެއްހޭ ޒާއިފްގެ ހިތަށް އެރިއެވެ. ކޮންމެއަކަސް ހަޔާތުގައި ފުރަތަމަ ފަހަރަށް ޒާއިފްއަށް އަންހެންކުއްޖަކާ ދޭތެރޭ ވިސްނެން ފަށައިފިއެވެ.\nFeshun vvvvv reethi hykuran nimedhen up kodheyne kama and keep going okay\nV rythi vrhaka eh almaa\nMasha Allah. feshun varaha reethi. Hope kuran nimendhen genesdheyne kamah. 😀\nHyvey varah reethi vaanehen…….whn next part?\nInsha allah mi week thereyga next part up kuraanan\nV salhi i enjoyed it\nKinda Interesting… keep Going??\nhyvey vvvcrythi vaane hn\nHeevey obi vaanehen\nVvvv salhi feshun ?\nV reethi feshun\nގެއްލިދިޔަ ހަޔާތް….. 24 (ފަހުބައި)\nލޯބި January 31, 2019\nލޯބި October 30, 2018\nރުހޭތޯ ކަލާ (1)\nލޯބި June 28, 2016\nއެހެނިހެން ލޯބި July 24, 2020\nއިންތިޒާރުގައި ހުރިން 6\nލޯބި May 22, 2016


Apple gadi thah mifaharu hedhee agu heyo vaane gothah | Mihaaru\nއެޕަލް ގަޑިތައް މިފަހަރު ހެދީ އަގު ހެޔޮކުރެވޭނެ ގޮތަށް ބަލައިގެން\nއެޕަލް ވޮޗް ސިރީޒް6ގައި ސެރަމިކް ކަވަރެއް ނެތް\n20 ސެޕްޓެމްބަރ 2020 - 08:43\nއެޕަލް އިން ސްމާޓް ގަޑިއެއް ނުއުފައްދައިގެން އުޅެނިކޮށް ސެޕްޓެމްބަރު 2014 އިން ފެށިގެން ކޮންމެ އަހަރަކު އާ ގަޑިއެއް ނެރެމުން އައިސް މިދިޔަ ހަފުތާގައި މި ނެރުނީ ސީރީޒް6އެވެ. މިހާ ހިސާބަށް އައި އިރު މިއީ އެއްވަނަ ސްމާޓް ގަޑި އެވެ.\nސީރީޒް 6ގެ ގަޑިތަކަށް ޚާއްސަކުރި ކޭސްތަކާ މެދު ބުނަނީ އޭގައި ބޭނުންކުރި މާއްދާތައް އިހްތިޔާރުކޮށްފައިވަނީ އަގު ހެޔޮވާނެ ގޮތަށް ބަލައިގެން ކަމަށެވެ. ސީރީޒް6ގައި ސެރަމިކް ކޭސްއެއް ނެތީ އަގުބޮޑުވެދާނެތީ ކަމަށެވެ. އެޕަލް ގަޑިތަކަށް މީގެ ކުރިން ރަނާއި ރިހިން ވެސް ކަވަރު ހަދާފައިވެ އެވެ.\nއެޕަލް ގަޑިތަކުގައި ސެރަމިކް ތޮށި ލުމަކީ ބައެއް ފަހަރު ކުރާ ކަމެކެވެ. ބައެއް ފަހަރު ނުކޮށް ވެސް ދޫކޮށްލަ އެވެ. ސީރީޒް 6ގެ ގަޑިތަކަށް ޚާއްސަކޮށްފައި ވަނީ އެލުމިނިއަމް، ސްޓެއިންލެސް ސްޓީލް އަދި ޓައިޓޭނިއަމް އެވެ.\nއެޕަލް ގަޑިތަކަށް މި އަހަރު ޚާއްސަ ސަމާލުކަމެއް ވަނީ ދެވިފަ އެވެ. މުޅި ދުނިޔެ ބަލިމަޑުކަމެއްގައި އޮތްއިރު، ސްމާޓް ގަޑިތަކަށް އެޕަލް އިން ހަދާނެ ގޮތެއް ހަދަން ދޫކޮށްލައިގެން ތިބެވެން ނެތުމުންނެވެ. މި ވަގުތު މަސްލަހަތު އޮތީ ޚަރަދުކުޑަކުރުމަށް ކަމަށް ވާތީ އެވެ.\nއެޕަލް އިން ގަޑިތަކަށް ކިޔާނެ އަގެއް ކިޔަންވީ އެވެ. ދަރަނިވެރިވެގެން ނަމަވެސް ގަންނާނެ މީހުން ވާނެ އެވެ. ނަމަވެސް، ކޮރޯނާވައިރަހާ ހެދި، ދުނިޔެ އޮތް ހާލު އެޕަލް ވަނީ ވަރަށް ރަނގަޅަށް ދެނެގަނެފަ އެވެ. ސީރީޒް 6ގެ ގަޑިތައް އުފެއްދުމުގައި، ޚަރަދު ކުޑަކުރެވެން ހުރި ހުރިހައި ގޮތަކަށް ވަނީ ބަލައިގަ އެވެ.\nއައިފޯން އެޕަލް އައިއޯއެސް


SunOnline: IGMH in ithuru2Positive case, ICU vanee bandhu kohfai\nއައިޖީއެމްޗުން އިތުރު ދެ ޕޮޒިޓިވް ކޭސް، އައިސީޔޫ ވަނީ ބަންދުކޮށްފައި\nމުހައްމަދު މުޒައްޔިން ނާޒިމް 04 Jul 2020, 19:25\nއައިޖީއެމްއެޗުގައި ނިޔާވި، އުމުރުން 39 އަހަރުގެ އިންޑޮނޭޝިއާ މީހާގެ ކޭސްއާ ގުޅިގެން އިތުރު ދެ މީހަކު އެ ހޮސްޕިޓަލުން ޕޮޒިޓިވްވެއްޖެ އެވެ. އެ ހޮސްޕިޓަލުގެ އައިސީޔޫވެސް ވަނީ ބަންދުކޮށްފައެވެ.\nމީގެ ކުރިން އައިޖީއެމްއެޗުން ފަސް މީހަކު ވަނީ ޕޮޒިޓިވްވެފައެވެ. އެއީ ތިން ނަރުހުންނާއި ދެ ބަލި މީހުންނެވެ.\nއައިޖީއެމްއެޗްގެ މީޑިއާ އޮފިޝަލް މިރޭ "ސަން" އަށް ވިދާޅުވީ، މިހާތަނަށް ޖުމްލަ ހަތަރު މުވައްޒަފަކު ވައިރަހަށް ޕޮޒިޓިވްވެފައިވާ ކަމަށެވެ. އެއީ އިއްޔެ ޕޮޒިޓިވްވީ ތިން މީ މުވައްޒަފުންނާއި މިއަދު ޕޮޒިޓިވްވީ އެއް މުވައްޒަފެކެވެ.\n"ޓެސްޓު ކުރުމުގެ ބޮޑުބައި މިހާރު ވަނީ ނިމިފައި، ޖުމްލަ މިހާތަނަށް ހަތަރު މުވައްޒަފުންނާއި ދެ ބަލި މީހުން ވަނީ ޕޮޒިޓިވްވެފައި. މިހާތަނަށް ޓެސްޓު ކުރި ބައެއް މީހުން ނެގެޓިވްވެފައިވެސް ވޭ،" އޮފިޝަލް ވިދާޅުވިއެވެ.\nއޭނާ ވިދާޅުވީ، މިހާތަނަށް ޕޮޒިޓިވްވި ހަތަރު މުވައްޒަފުންނަކީ. ޑޮކްޓަރުން ކަމެއް، ނަރުހުން ކަމެއް ނުވަތަ އެހެންވެސް މަސައްކަތް ކުރާ މުވައްޒަފުން ކަމެއް ބުނަން ނޭނގޭ ކަމަށެވެ. އިންޑޮނޭޝިއާ މީހާގެ ކޭސްއާ ގުޅިގެން އަދިވެސް ކޮންޓެކްޓް ޓްރޭސިން ހަދައި، އެމީހުން އެކަހެރިކޮށް، ސާމްޕަލްވެސް ނަގުމުގެ މަސައްކަތް ކުރަމުން އަންނަ ކަމަށް އޭނާ ވިދާޅުވިއެވެ.\n"ސަން" އަށް އެނގިފައިވާގޮތުން މިއަދު ނަތީޖާ ލިބުނު މީހުންގެ ތެރޭގައި އައިޖީއެމްއެޗްގެ އިތުރު ބަލި މީހަކު ވަނީ ޕޮޒިޓިވްވެފައެވެ. އެހެން ކަމުން އިންޑޮނޭޝިއާ މީހާގެ ކޭސްއާ ގުޅިގެން މިހާތަނަށް އައިޖީއެމްއެޗުން ޖުމްލަ ހަތް މީހަކު ވަނީ ޕޮޒިޓިވްވެފައެވެ.\nމިޑިއާ އޮފިޝަލް ވިދާޅުވީ، އިންޑޮނޭޝީއާ މިހާ ކޭސްއާ ގުޅިގެން ރައްކާތެރިކަމުގެ ފިޔަވަޅުތައް ވަރަށް ބޮޑަށް އަޅާފައިވާ ކަމަށެވެ. އެގޮތުން އައިސީޔޫގައި ތިބި ހުރިހާ ބަލި މީހުން އެހެން ވޯޑަކަށް ބަދަލުކޮށް، އައިސީޔޫ އެރެއިން ފެށިގެން ބަންދުކޮށްފައިވާ ކަމަށް އޭނާ ވިދާޅުވިއެވެ.\n"އައިސިޔޫގައި މިވަގުތު އެއްވެސް މުވައްޒަފުން އަދި ބަލި މިހެއްވެސް ނެތް ނަމަވެސް، އެތަންނަށް ބަލި މީހުން ވެއްދުން މަޑުޖައްސާލައި، އައިސީޔޫގެ ފަރުވާދޭނެ އިންތިޒާމް އެހެން ތަނެއްގައި ވަނީ ހަމަޖައްސާފައި،" މިޑިއާ އޮފިޝަލް ވިދާޅުވިއެވެ.\nރާއްޖެއިން މިހާތަނަށް ކޮވިޑަށް 2،400 އަށްވުރެ ގިނަ މީހުން ޕޮޒިޓިވްވި އިރު، 80 ޕަސަންޓް މީހުން ވަނީ ވައިރަހުން ރަނގަޅުވެފައެވެ. އަދި 10 މީހަކު ވަނީ ބަލީގައި މަރުވެފައެވެ.


ރައީސުލްޖުމްހޫރިއްޔާ މުޙަންމަދު ނަޝީދު ދެއްވި 80 ވަނަ ރޭޑިޔޯ ޚިޠާބު - The President's Office\nރައީސުލްޖުމްހޫރިއްޔާ މުޙަންމަދު ނަޝީދު ދެއްވި 80 ވަނަ ރޭޑިޔޯ ޚިޠާބު\n31 ޑިސެންބަރު 2010، ރިފަރެންސް: PRO/RMN/2010/202\nމިއަދަކީ 31 ޑިސެމްބަރ 2010 ވީ ހުކުރު ދުވަސް. އެނގިވަޑައިގަންނަވާނެ، މިއީ މިއަހަރު އަޅުގަނޑާ ތިޔަބޭފުޅުންނާ ރޭޑިޔޯގެ ޒަރީޢާއިން ބައްދަލުވާނެ އެންމެފަހު ހުކުރު ދުވަސް. މާދަމާ އަޅުގަނޑުމެން މިފަށަނީ މީލާދީ އާ އަހަރެއް. އަޅުގަނޑު އެންމެ ފުރަތަމައިނުންވެސް އެންމެ ބޭފުޅުންނަށް އާ އަހަރުގެ ހެޔޮއެދުންތައް ރައްދުކުރަން.\nއަޅުގަނޑުމެންނަށް މިދިޔަ ހަފްތާ ނިމިގެންދިޔައިރު، ޚާއްޞަކޮށް، ބުދަ ދުވަހު ފެނިގެންދިޔައީ، ރައްޔިތުންގެ މަޖިލީހުގައި، ސަރުކާރުން ހުށަހެޅި ދައުލަތުގެ ބަޖެޓް ފާސްވެގެންދިޔަތަން. މި ބަޖެޓަކީ މިއަހަރު ވަރަށް ތަފާތު ބަޖެޓެއް، އެހެން އަހަރުތަކާ އަޅާބަލާއިރު. ބަޖެޓް ތައްޔާރުވަމުން އައިއިރުގައިވެސް، އެކުލަވައިލަމުން ގެންދެވުނުއިރުވެސް، ވަރަށް ފުޅާ ދާއިރާއެއްގައި ސަރުކާރުގެ އެކިއެކި މުއައްސަސާސާތަކާއި އަދިވެސް އެހެން ހުރިހާ ފަރާތްތަކާ އެކީގައި މަޝްވަރާ ކުރެވުނު. އަދި ވަކިން ޚާއްޞަކޮށް، މަޖިލީހަށް މިއަހަރު ބަޖެޓް ހުށަހެޅުމަށްފަހު، މަޖިލީހުގެ ބަޖެޓް ދިރާސާކުރާ ކޮމިޓީގައި، ވަރަށް އެކަށީގެންވާ ދަރަޖައަކަށް، އެކޮމިޓީގެ މެންބަރުންނާއި އަދި ސަރުކާރާ އެކުގައި މަސައްކަތް ކުރެވި، ބަޖެޓްގެ އެންމެހާ ތަފްޞީލުތައް، ރައްޔިތުންގެ މަޖިލީހުގެ މެންބަރުންނަށް ވަރަށް ސާފުކޮށް އެނގިވަޑައިގަންނަވާނެ.\nމިފަހަރުގެ ބަޖެޓް ތަންފީޒު ކުރެވޭއިރުގައި، އެ ތަންފީޒު ކުރެވޭގޮތް ބަޔާންކޮށްދޭނީ، ބަޖެޓް ކާމިޔާބުވާނެ މިންވަރާއި އަދި ނުވަތަ ނާކާމިޔާބުވާނެ މިންވަރު. ބަޖެޓްގައި އެވަނީ ޕްރޮގްރާމްތަކެއް. އެ ޕްރޮގްރާމްތަކަކީ ސަރުކާރުގެ ވަޢުދުތައް. އެ ވަޢުދުތައް ފުއްދުމަށްޓަކައި މިބަޖެޓް އެކުލަވައިލެވިފައި މިއޮތީ. ބަޖެޓް ފުރިހަމައަށް ތަންފީޒު އަޅުގަނޑުމެންނަށް ކުރެވުނީމާ، އިރާދަކުރެއްވިއްޔާ، ސަރުކާރުން ރައްޔިތުންނަށް ކޮށްދިނުމަށް އެދި ބޭނުންވެ އަދި ކޮށްދޭނެ ކަމަށް ކުރިއްސުރެ ފަށައިގެން ބުނަމުން އައި ކަންކަން ކުރެވެމުންދާނެ. މިދިޔަ ދެއަހަރުވެސް އަޅުގަނޑުމެންނަށް މަސައްކަތް ކުރެވުނުއިރުގައި، މިދެންނެވި ގޮތަށް، ސީދާ ވަޢުދުތަކަށް އަމާޒު ހިފިގެނެއް މަސައްކަތް ކުރެވިފައެއް ނެތް. ކުރިއްސުރެ ފަށައިގެން ކަންކަން ކުރެވެމުން އައި ގޮތެއްގެ ތެރެއިން މި ސަރުކާރުގެވެސް ސިޔާސަތުތަކެއް ތަންފީޒު ކުރެވި، އެހެން ނަމަވެސް، ވަރަށް ބޮޑަށް މަސްހުނި ގޮތެއްގައި ކަންހިނގާ ދިޔައީ. އިރާދަކުރެއްވިއްޔާ، މިފަހަރު އަޅުގަނޑުމެންނަށް މިއޮތީ ވަރަށްބޮޑު ކާމިޔާބެއް ލިބިފައި. އަޅުގަނޑުމެންނަށް މިއޮތީ އަޅުގަނޑުމެންގެ ސީދާ އަމާޒަށް ވާސިލުވުމަށް ފުރްޞަތު ލިބިފައި.\nސަރުކާރުން ރައްޔިތުންނަށް ވެފައިވާ ވަޢުދުތަކަކީ، މި ސަރުކާރު، ސަރުކާރު ހިންގުމާ ޙަވާލުވުމުގެ ކުރީގައިވެސް، ރާއްޖޭގެ ވަރަށްގިނަ ރަށްރަށަށް އަޅުގަނޑުމެން ދަތުރުކޮށް، ދިވެހި ރައްޔިތުންގެ ޑިމޮކްރެޓިކް ޕާޓީގެ ފަރާތުން ވަރަށްގިނަ ގޭގެއަށް ޒިޔާރަތްކޮށް، ވަރަށްގިނަ ބަޔަކާ ބައްދަލުކޮށް، އެކި ބާވަތް ބާވަތުގެ ވަރކްޝޮޕާއި އަދި މަހާސިންތާތައް ބޭއްވުމަށްފަހު، އެކުލަވައިލެވުނު މެނިފެސްޓޯއެއް. އެއީ ސަރުކާރުން ރައްޔިތުންނަށްވީ ވަޢުދުތައް. އެ މެނިފެސްޓޯގައި އެކުލެވިގެން އެވަނީ، ޤައުމެއް ތަރައްޤީ ކުރުމަށް ކޮންމެހެން ކުރަންޖެހޭނެ ކަންކަން. އެކަންކަން އެއީ ރައްޔިތުންނަށް ސަރުކާރުންވާ ވަޢުދުތައް. 2009 ވަނަ އަހަރު ހިންގުނު މަސައްކަތަކީ، މިދެންނެވި މެނިފެސްޓޯ ހިންގުމަށްޓަކައި ޤައުމީ ތަރައްޤީގެ އޮނިގަނޑު، އެ މައްޗަށް ބިނާކޮށް އެކުލަވައިލެވުނީ. ޤައުމީ ތަރައްޤީގެ އޮނިގަނޑަށް ޙަޤީޤަތުގައި މިއަހަރު މި ބަޖެޓް މިކުރެވުނީ، ޤައުމީ ތަރައްޤީގެ މަސައްކަތް. އެހެންވީމާ، މި ބަޖެޓް ތަންފީޒުވަމުންދާއިރު، އަޅުގަނޑުމެން މިދެކެނީ ފުރިހަމައަށް ހިނގަމުންދާނެ ކަމަށް.\nސަރުކާރުން ރައްޔިތުންނަށް ވެފައިވާ އަސާސީ ވަޢުދުތަކެއް އެބަވޭ. އެހެން ގޮތަކަށް ދަންނަވަނީނަމަ، ޤައުމީ ތަރައްޤީގެ އޮނިގަނޑުގެ ބަސްތަކުންނަމަ، ސަރުކާރުގެ އަސާސީ އަމާޒުތައް، އެއީ ބޭސްފަރުވާއަށް އެހީތެރިވެވޭނެ ގޮތެއް އިންތިޒާމް ކުރުން. އިޖްތިމާޢީ ރައްކާތެރިކަން ހޯދައިދިނުން. ދަތުރުފަތުރު ކުރުމުގެ ނިޒާމަކުން ރާއްޖޭގެ ރަށްތައް ގުޅުވާލުން. ޑްރަގްގެ ސުންޕާ ވަބާއިން އަޅުގަނޑުމެންގެ ޒުވާން ޖީލު ސަލާމަތް ކުރުން. ބޯހިޔާވަހިކަން ރާއްޖޭގެ ރައްޔިތުންނަށް ފޯރުކޮށްދިނުން. އަދި ތަކެތީގެ އަގު މައްޗަށް އުފުލުނަނުދީ އަޅުގަނޑުމެންނަށް ހިފެހެއްޓޭނެ ސިޔާސަތެއް ހޯދުން.\nއަޅުގަނޑުމެން ދެކެނީ، މިދެންނެވި މައިގަނޑު ކަންކަން ޙާޞިލްވުމުން، އަޅުގަނޑުމެންގެ ރާއްޖެ އެނބުރޭނެ ކަމަށް. އަޅުގަނޑުމެންގެ ރާއްޖެ ތަރައްޤީގެ މަގުގައި ވަރަށް ހަލުވި ފިޔަވަޅުތަކެއް އަޅާނެ ކަމަށް. އަޅުގަނޑުމެންނަށް ވަރަށްބޮޑު އިތުބާރެއް އެބައޮތް، މިމަސައްކަތް އަޅުގަނޑުމެންނަށް ހިންގޭނެ ކަމަށް. ޚާއްޞަ ގޮތެއްގައި، މިފަހަރުގެ ރައްޔިތުންގެ މަޖިލީހުން ބަޖެޓް އަޅުގަނޑުމެންނަށް މިގޮތަށް ފާސްވުމާ އެކުގައި، ރާއްޖޭގެ ތަރައްޤީގެ މަޝްރޫޢުތައް ބާރަށް އިރާދަކުރެއްވިއްޔާ ހިނގައިގަންނާނެ. ޖަނަވަރީ މަހުވެސް، ފެބްރުއަރީ މަހުވެސް އަދި މާޗް މަހުވެސް މަސައްކަތްތަކުގެ ޢަމަލީ މަސައްކަތް ފަށައިގަނެވޭނެ. އަދި އިރާދަކުރެއްވިއްޔާ، އަހަރު ނިމެންވާއިރަށް، މިއަހަރުގެ ބަޖެޓުން އަންދާޒާ ކޮށްފައި މިއޮތް މިންވަރަށް، އަޅުގަނޑުމެންނަށް ކަންކަން ކުރެވޭނެ. އަޅުގަނޑުމެންގެ ބޭނުމަކީ، ރާއްޖޭގެ ރައްޔިތުންގެ ތަރައްޤީ. އަޅުގަނޑުމެން އެދެނީ، އަޅުގަނޑުމެން އެންމެންގެވެސް ޢާންމު ޙާލަތު މިހާރަށްވުރެ ރަނގަޅުވުން.\nއަޅުގަނޑުގެ ދުޢާއަކީ، އަޅުގަނޑުމެންނަށް މިއަށްވުރެ އަދި ފާގަތި މާދަމައެއް ލިބުން. އަޅުގަނޑުގެ ދުޢާއަކީ، އަޅުގަނޑުމެންނަށް ދެދުނިޔޭގެ ބާއްޖަވެރިކަން ލިބުން.


Faaithuvi hafthaa gai atholhu thakun enme ginain Male...\nފާއިތުވި ހަފްތާގައި އަތޮޅުތަކުން އެންމެ ގިނައިން މާލެ ގެނެސްފައިވަނީ ފަޅޮލާއި ކުރުނބާ!\nއެންމެ ގިނައިން ދަނޑުވެރިކަމުގެ ބާވަތްތައް ގެނެސްފައިވަނީ އއ އަތޮޅުން\nކ. މާލެ 12 ޖުލައި 2018 | ބުރާސްފަތި 17:26 2,366\nކުރުނބާ - މުހައްމަދު ޝަރުހާން\nފާއިތުވި ހަފްތާގައި އެންމެ ގިނައިން މާލެ އަށް ގެނެސްފައިވަނީ ފަޅޮލާއި ކުރުނބާ ކަމަށް މިނިސްޓްރީ އޮފް ފިޝަރީޒް އެންޑް އެގްރިކަލްޗަރ އިން ބުނެފިއެވެ.\nފިޝަރީޒް މިނިސްޓްރީން އާންމުކުރި ތަފާސް ހިސާބުތަކުން ދައްކާ ގޮތުގައި ޖުލައި މަހުގެ 1 ވަނަ ދުވަހުން ފެށިގެން5ވަނަ ދުވަހަށް އަތޮޅުތަކުން މާލޭގެ މާރުކޭޓަށް ގެނައި ދަނޑުވެރިކަމުގެ މައިގަނޑު ބާވަތްތަކުގެ ތެރެއިން 10 ޓަނުގެ ކުރުނބާ ގެނެސްފައިވާއިރު 10,000 އަށްވުރެ ގިނަ ކިލޯ ފަޅޯ ވަނީ އަތޮޅު ތެރެއިން ގެނެސްފައެވެ.\nއަތޮޅުތަކުން ކާށި، ފަތްކެޔޮ، ޗައިނީސް ކެބެޖް، އަދި ތޮރާ 1,000 ކިލޯއަށް ވުރެ ގިނައިން މާލެ ގެނެސްފައިވާއިރު ބިލަތާއި ޗިޗަންޑާގެ 1,000 ކިލޯ ވަނީ ގެނެސްފައެވެ. އަދި މިދިޔަ ހަފްތާގައި ބަރަބޯ ވަނީ 100 އަށް ކިލޯ އަށްވުރެން ގިނައިން ވަނީ މާލެ ގެނެސްފައެވެ.\nމީގެ އިތުރުން 900 ކިލޯގެ ކިއުކަންބާ ގެނެސްފައިވާއިރު 100 ކިލޯގެ ބަށި ވެސް ވަނީ މާލެ ގެނެސްފައެވެ.\nއެންމެ މަދުން ގެނަސްފައިވަނީ ފާގައެވެ. އެގޮތުން އަތޮޅުތަކުން 10 ކިލޯ ފާގަ ވަނީ ގެނެސްފައެވެ.\nފާއިތުވި ހަފްތާގައި އަތޮޅުތަކުން ދަނޑުވެރިކަމުން އުފެއްދި ތަކެތި މާލޭގެ މާރުކޭޓަށް ގެނެސްފައިވާ ނިސްބަތް ކިލޯ އިން ބަލާއިރު އެންމެ ގިނައިން ދަނޑުވެރިކަމުގެ ބާވަތްތައް ގެނެސްފައިވަނީ އއ އަތޮޅުންނެވެ. އެ އަތޮޅުން 57 އިންސައްތައިގެ ބާވަތްތައް ގެނެސްފައިވާއިރު ޏ އަތޮޅުން ވަނީ 26 އިންސައްތަ ގެނެސްފައެވެ.\nއަދި ލ އަތޮޅުން 15 އިންސައްތަ ގެނެސްފައިވާއިރު ބ އަތޮޅުން ގެނެސްފައިވަނީ 21 އިންސައްތައިގެ ދަނޑުވެރިކަމުގެ ބާވަތްތަކެވެ.


100 Meehun Gathulukuri Meehaa ވާހަކަ: 100 މީހުން ޤަތުލުކުރި މީހާ – Ilm 100 Meehun Gathulukuri Meehaa\nވާހަކަ: 100 މީހުން ޤަތުލުކުރި މީހާ\nއިމާމް ބުޚާރީއާއި އިމާމް މުސްލިމު ރިވާކުރައްވާފައިވެއެވެ. އަބޫ ސަޢީދު ސަޢުދު ބުން މާލިކު ބުން ސިނާނު އަލްޚުދްރީ رضي الله عنه ނަބިއްޔާ صلى الله عليه وسلم ގެ އަރިހުން ރިވާކުރެއްވިއެވެ. އެކަލޭގެފާނު ޙަދީޘްކުރެއްވިއެވެ:\n“ތިޔަބައިމީހުންގެ ކުރިން އައި މީހުންގެ ތެރޭގައި ނުވަދިހަނުވަ މީހުން ޤަތުލުކުރި މީހަކުވިއެވެ. ފަހެ ބިންމަތީގައިވާ އެންމެ ޢިލްމުވެރި މީހަކާބެހޭގޮތުން އޭނާ ސުވާލުކުރިއެވެ. ފަހެ އޭނާއަށް ރާހިބަކު ދެއްކުނެވެ. ފަހެ އޭނާ އެ (ރާހިބު) މީހާ ގާތަށް އައިސް އޭނާ ނުވަދިހަނުވަ މީހުން ޤަތުލުކުރިކަމަށް ބުނެ، އޭނާއަށް ތައުބާވެވޭނެތޯ ސުވާލުކުރިއެވެ. އެރާހިބު މީހާ ޖަވާބުދިނެވެ. “ނޫނެކެވެ.” ފަހެ އޭނާ އެ (ރާހިބު)މީހާ ޤަތުލުކޮށް ސަތޭކަ ފުރިހަމަކުރިއެވެ.\nދެންފަހެ އޭނާ ބިންމަތީގައިވާ އެންމެ ޢިލްމުވެރި މީހަކާބެހޭ ގޮތުން ސުވާލުކުރިއެވެ. ފަހެ އޭނާއަށް ޢިލްމުވެރި ބޭކަލަކު ދެއްކުނެވެ. ފަހެ އޭނާ ސަތޭކަ މީހުން ޤަތުލުކުރިކަމަށް ބުނެ އޭނާއަށް ތައުބާވެވޭނެތޯ އެމީހާކުރެން ސުވާލުކުރިއެވެ. އެމީހާ ޖަވާބުދިނެވެ. “އާއެކެވެ. ތިބާއާއި ތައުބާއާއި ދެމެދަށް ވަންނާނީ ކާކުހެއްޔެވެ؟ މިވެނި އެވެނި ބިމަކަށް ދާށެވެ. ފަހެ ހަމަކަށަވަރުން އެބައިމީހުން އަޅުކަންކުރަނީ ﷲ ތަޢާލާއަށެވެ. އެބައިމީހުންނާ ބައިވެރިވެ ﷲއަށް އަޅުކަންކުރާށެވެ. އަދި ތިބާގެ ބިމަށް އެނބުރި ރުޖޫޢަނުވާށެވެ. ފަހެ ހަމަކަށަވަރުން އެއީ ނުބައި ބިމެކެވެ.”\nފަހެ އޭނާ ދަތުރަށް ފެށިއެވެ. މަގުގެ މެދެއްހާ ހިސާބުން އޭނާ ގާތަށް މަރު އަތުވެއްޖެއެވެ. އަދި ރަޙްމަތުގެ މަލާއިކަތުންނާއި ޢަޛާބުގެ މަލާއިކަތުން އޭނާއާމެދު ދެބަސްވެއްޖެއެވެ. ރަޙްމަތުގެ މަލާއިކަތުން ދެންނެވިއެވެ. “އޭނާ އެއައި ތައުބާވާ ޙާލު، ﷲތަޢާލާއަށް ހިތް ޚާލިޞްކޮށްގެނެވެ.” އަދި ޢަޛާބުގެ މަލާއިކަތުން ދެންނެވިއެވެ. “ހަމަކަށަވަރުން އޭނާ އެއްވެސް ހެޔޮ ޢަމަލެއް ނުކުރެއެވެ.”\nފަހެ އެބޭކަލުންގެ އަރިހަށް އިންސާނެއްގެ ޞޫރައިގައި މަލާއިކަތަކު އަތުވެއްޖެއެވެ. ފަހެ އެބައިމީހުންގެ މެދަށް އެބޭކަލަކު ލައްވައިފިއެވެ. – އެބަހީ ޙާކިމެއްގެ ގޮތުގައެވެ. – ފަހެ (އެމަލާއިކަތާ) ދެންނެވިއެވެ. “އޭނާ އާއި ދެ ބިމާދޭތެރޭގައި މިންއަޅާށެވެ. އޭނާ އެބިމަކާ އެންމެ ގާތުގައިވާ ބިން ވަނީ އޭނާއަށެވެ.” ފަހެ އެބައިމީހުން މިންއެޅުއްވިއެވެ. ފަހެ އޭނާ އެބިމަކާ އެންމެ ގާތުގައިވާ ބިމަކަށް އެބައިމީހުންނަށް ފެނިވަޑައިގަތީ އޭނާ އެބިމަކަށް ދިޔުމަށް ބޭނުންވި ބިމެވެ. ފަހެ ރަޙްމަތުގެ މަލާއިކަތުން އޭނާގެ ފުރާނަ ހިއްޕެވިއެވެ.”\nމި ޙަދީޘުން ލިބޭ ބައެއް ޢިބްރަތްތައް\n1. ކިތަންމެ ގިނަ ފާފައެއް މާޟީގައި ކުރެވުނަސް ތައުބާގެ ދޮރުވަނީ ހުޅުވިފަ. އެހެންކަމުން މާޔޫސްވުމުން އެއްކިބާވާންޖެހޭ. .\n2. ﷲ ގެ ރަޙްމަތުގެ ތަނަވަސްކަން.\n3. ޢިލްމުވެރިންނާއި އަޅުވެރިންގެ ތަފާތު. ދީނީ ސުވާލުތަކުގައި ރަނގަޅު ޖަވާބު ދެވޭނީ އެކަމުގެ ޢިލްމުހުރި ބޭފުޅުންނަށްކަން. އަދި ދީނީ ގޮތުން ނޭނގޭ ވާހަކަ ދެއްކުމަކީ މީސްތަކުން މަގުފުރެދި، އެވާހަކަ ދައްކާ މީހާއަށް ދުނިޔަވީ ޙަޔާތުގައާއި އުޚްރަވީ ޙަޔާތުގައިވެސް ނުރައްކާތެރިކަން ހުރިކަމެއްކަން.\n4. ތައުބާވުމުގައި ކުރިން އުޅުނު ނުރަނގަޅު މުޖުތަމަޢުއާއި ނުބައި އެކުވެރިންނާ ދުރުވުމުގެ މުހިންމުކަން.\n5. މީހަކުކޮށްފައިވާ ގިނަފާފަތަކަށް ބަލާ އޭނާ ތައުބާ ނުވާނެއޭ ނުބުނުން. ނުވަތަ އޭނާއަށް ތައުބާ ނުވާނެކަމަށް ޤަބޫލުނުކުރުމުގެ މުހިންމުކަން.


Addu Gai India Consulate Eh Huregen Raajje Ah Othy Faidhaa: Raees Nasheed - Vaguthu\nރައީސް ނަޝީދު -- ވަގުތު އިމޭޖެސް:: އިބްރާހިމް ޝާބިލް\nއައްޑޫ ސިޓީގައި އިންޑިއާގެ ކޮންސިއުލޭޓެއް ގާއިމް ކުރުމުން ރާއްޖެއަށް ވެސް ލިބެން އޮތީ ފައިދާ ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nޖަރުމަނު ވިލާތުގައި ހުންނެވިނަޝީދު މިއަދު ކުރެއްވި ޓްވީޓެއްގައި ވިދާޅުވީ، އައްޑޫގެ ވިސްނުމަކީ ދުނިޔެއަށް ހުޅުވާލުމުގެ ވިސްނުމެއް ކަމަށެވެ. އަދި އައްޑޫގައި އިންޑިއާގެ ކޮންސިއުލޭޓެއް ގާއިމް ކުރުމުން އައްޑޫއާއި ރާއްޖެއަށް ވެސް ލިބެން އޮތީ ފައިދާ ކަމަށް އެމަނިކުފާނު ވިދާޅުވިއެވެ.\n"އައްޑޫގެ ވިސްނުމަކީ އަބަދުވެސް ދުނިޔެއަށް ހުޅުވިފައިވާ ވިސްނުމެއް، އަމިއްލަ ނޭފަތު ކުރީގައި ތަޅުލެވިފައި ނުވާ ވިސްނުމެއް،" ނަޝީދު ކުރެއްވި ޓްވީޓްގައި ލިޔުއްވާފައިވެއެވެ.\nޔާﷲ މީނާގެ ކިބައިން މިޤައުމް ސަލާމަތް ކޮށްދެއްވާދޭވެ.\nޖޫން 5, 2021 15:45\nމިރާއްޖޭގެ ވަރަށްގިނަ މީހުން ބޭނުންވާކަމެއް މީނާގެ ކިބައިން މިރާއްޖެ ސަލާމަތްކުރުން. އެކަން ކާމިޔާބުކުރެވޭނެ. މީނާގެ ކިބައިން ގައުމު ސަލާމަތްކުރެވޭނެ އަދިވެސް. ބުނެލަން އޮތީ އަދިވެސް މީނާއަކަށް ރައްޔިތުންގެ ވިންދު އެއްގޮތަކަށްވެސް އިޙްސާސްވިހެނެއް ހިޔެއްނުވެޔޭ. ގަދަބަސް ބުނުންމަތީ ދެމިހުންނަތަން މިފެންނަނީ.\nޖޫން 5, 2021 19:02\nއޭ ދޮންބެ. އެބުނަނީ ގަދަބަސްތަ ނުވަތަ ފާޅުކުރަނީ ޚިޔާލުތަ؟ އިންސާނެއްދެކެ ނަފުރަތު ކުރިޔަސް ތިވަރު ވާކަށް ނުވާނެ.\nޖޫން 5, 2021 20:05\nއެކަލޭގެ ދެކެނީ ހުރިހާ ކަމެއް ކުރަން ޖެހޭނީ އެކަލޭގެ ބުނާ ގޮތަށޭ. މި ގައުމަށް ޖެހިފައި އޮތް ބަލާ މުސީބާތެއް ތިޔައީ.\nޖޫން 5, 2021 21:06\nހީވޭތަ އެ ކަލޭގެ ގައުމަށް ހެޔޮ އެދޭހެން.\nޖޫން 5, 2021 16:14\nތިބޭފުޅާގެ ދުރުވިސްނޭ ސިޔާސަތުގެ ތެރެއިން ގައުމަށް ކުރި ފައިދާއެއް އެބައޮތްތަ؟ އަދިވެސް ތިހުންނަނީ ބޮޑުބެ އައިސް ގައުމަށް ކަމެއް ކޮށްދޭނެ ވިސްނުންތަ؟ ބޮޑުބެ އުޅެނީ ގައުމުގައި ބާކީ އޮތް ހަކުރުކޮޅުވެސް ނަގަން. ސާފްވޭތަ؟\nޖޫން 5, 2021 15:38\nފައިދާވިޔަސް ފައިދާވާނީ، ބޮއްޅަ ކަހަލަ، ޖަރީމާ ހިންގާފައި، އިންޑިޔާ ހައިކޮމިޝަނަށްވަދެ ފިލާ ތިބެން ވިސްނުން އޮތް މީހުންނަށް، އެއީ މިހާރު މިތިބަ ކޮރަޕްޝަނާ ފަސާދައިގެ ބައިގަނޑު ހައްޔަރުން ސަލާމަތްވެ ފިލަން ޖަހާ އައްޑާއެއް\nޖޫން 5, 2021 14:37\nލައިލާ އެހެން މީހަކާއި އިނަސް އައްޑޫއަށް ފައިދާ.\nޖޫން 5, 2021 15:22\nޖޫން 5, 2021 14:38\nއައްޑޫގައި އިންޑިއާ ކޮންސިއުލޭޓް ހަދާނެ ކަމެއްނެތް ކެނެރީގެ ބަދިގޭގައި ކޮންސިއުލޭޓް ހަދާ ކޮންސިއުލޭޓް އައްޑޫގައި ހަދަން އެވާހަކަ ދެއްކުމުގެ އެއްވެސް ހައްގެއް ކެނެރީގޭ ލާދީނީ ނަޝީދަކަށް ލިބިގެނެއްނުވޭ އައްޑޫގައި ކޮންސިއުލޭޓް ހަދަން އުޅެނީ މަކަރުވެރި ހީލަތްތެެރި ރޭވުމަކުންކަން ވަރަށް ރަނގަޅަށް އަހަރުމެން ދެނެތިބިން އަހަރެން ދެކުނިން ކަލޭގެ ވެރިކަމުގައި ހަދާފައިން ޕްލޭނެއް އިންޑިއާގެ މިލިޓަރީ ބޭސްތައް މުޅި ދިވެހިރާއްޖޭގައި ހަދަން އެއްބަސްވެ ފައިސާ ނަގާފަ ހުރީ އޭގެ ބަދަލުގައި އައްޑޫ ފަނާކުރަން ނުއުޅެ ކޮންމެވެސް އެހެން ކަމަކާ އުޅޭ\nކޮންމެ 50 އަހަރަކުން އިގިރޭސި އިސްތިޢުމާރީ އެޖެންޓުން ދުނިޔޭގެ ކަންކޮޅުތަކުން ފާވާނެ، މީގެ ކޮންމެ އެޖެންޓަކު ގުޅިފާވަނީ އިންގިރޭސިންގެ މަސްލަހަތާއި، މިމީހުންގެ ވިޔަފާރިޔާއި ގެދޮރުވެސް ހުންނާނީ އިގިރޭސިވިލާތުގައި !\nޖޫން 5, 2021 14:43\nނަޝީދު ބާއީ، ތިޔަހެއްދެވީ ރަން ރިހީން ޖަރީކޮށްފައިވާ ބޮޑު އިތުރު ފުޅެއް ކަމަށް ބެއްޔާ އަށް ލަފާކުރެވެނީ!\nގަބޫލު ކުރަންވީ ޕްރޮގެސަރ އުގެއިލްގެ ވާހަކަތޯ ނޫނީ ހާމާނުގެ ވާހަކަތޯ\nޖޫން 5, 2021 14:48\nއަންނި އެވިދާޅުވީވަރައްރަނގަޅުވާހަކައެއް އައޑޫގައި ކޮންސިއުލޭޓެއް ހުޅުވައިފިނަމަ ރާއްޖެއަށް މިސަރުކާރަށްއޮތީފައިދާ އެއީ އެކަމުންވެސްލާރިގަޑެއް ލޯނެއްގެގޮތުގަނަމަވެސް ލިބޭނެ އެހެންވީމައެއީފައިދާ\nޖޫން 5, 2021 15:01\nކެނެރީގޭ ބަދިގެ ތެރޭގައި އައްޑޫ ކޮންސިއުލޭޓް އަޅާބަލަ. އޭރުން ކެނެރީ، ކެރަފާ އަދި ސިއްކަގެ ހުރިހާ މީހުންނަށް ފައިދާވާނެ. މިހާރުވެސް ރާއްޖޭގެ ބައިތުލްމާލުން އެމީހުންނަކަށްނު ފައިދާވަނީ.\nޖޫން 5, 2021 15:03\nއައްޑޫ އަށް ހެވެއް ތަރައްގީއެއް އެދޭނަމަ ޑައިރެކްޓް ކާގޯ ފްލައިޓް ގަޑެއް ޖައްސަން ހުއްދަ ދީބަލަ\nވާފައިދާ ތައް އިންޑީޔާގެ ބޮޑުވަޒީރުގެ ދުލުން ބުނެދީ އެކަމުގެ އެއްބަސްވުން ދިވެހިރައްޔިތުންނަށް ދެއްވަން ގޮވާލަން\nކަލެޭގެ ނުބައި ދުލުގެސަބަބުން މިގައުމު ފަނަާވެ އެންމެފަހުންމިދަނިީ އަޅުވެތި ކަމައް ޔަާ ﷲ މިީނަާގެނުބައިކަމުން ަޅަމެން ސަލަާމަތް ކުރައްވަާދެޭވެ\nހޫން ތި ގެންނަން އުޅޭ ތަރައްގީ އަހަރުންނަށް އިގޭ... ބޭނުމެއްނޫން އަންނި އެއް ނޫން ގާސިމް ބުނިއަސް ތި ތަރައްގީ ގެންނާކަށް.. އިންޑިޔާ އައުޓް އޯކޭ އަންނި :@\nޖޫން 5, 2021 15:19\nކަލޭ ހީކުރަނީ އަހަރެމެންނަކީ ކޮހުން ކަމައްތަ.؟ ބޮލުގަ އަދި ރޭޒާފުކެއް އެބައުޅޭހެން ހީވަނީ.\nޖޫން 5, 2021 15:20\nދޮން ކަލޯ ކަށްމީރު ރައްޔިތުންނާ މަލި ކު ރައްޔިތުން ތަހައްމަލު ކުރަމުން އެދަނީ ތިޔަވިދާޅުވާ ތަރައްޤީ ތޯ އެހެންވެއްޖެއްޔާ އެތަރައްގީ ބޭނުމެއް ނޫން.\nޖޫން 5, 2021 15:26\nމުހައްމަދު ނަށީދޫ އައްޑޫ މެމްބަރުންނާ މޭޔަރަކަށް ނުނިއްމޭނެ އައްޑޫ ރައްޔިތުން ނަށް ނިންމޭނީ.\nޔާﷲ މީނާގެ ކިބައިން މިޤައުމް ސަލާމަތް ކޮށްދެއްވާދޭވެ\nޖޫން 5, 2021 15:34\nބޯބުރާނތި އަނެއްކާ ހިނދުކޮޅުގަ ތަ؟\nޖޫން 5, 2021 15:36\nޖޫން 5, 2021 16:05\nމިނިވަން ކަމުން، އަޅުވެތި ކަމައް، ދާނަންހޭ، ނުދާނަމޭ. ރާއްޖެ މިސްރާބު ޖަހާފަ ހުރީ އިންޑިޔާގެ އަޅުވެތި ކަމައް. މި ސަރުކާރުން ކުރާ ކަމެއް މީ.\nޖޫން 5, 2021 16:12\nޢެއްވެސް ކޮންސިޔުލޭޓްއެއް ވެރިކ ކަން ކުރާ ރަށް ފިޔަވާ އެހެން ތަނަ ކު ހުރޭތަ. ކޮންސިޔުޅެޓްގެ ބޭނުމަ ކީ އެތަނެއްގެ ރައްޔިތުންނަށް ޙިދުމަތް ކުރުމާއި އަދި ދެގައުމު ސަރު ކާރު ދޭތެރޭ ގުޅުން ބަދަހި ކުރުން. އިންޑިޔާ އައްޑޫ ބޭނުންވާނެ ހަމައެ ކަނި ސަބަބަ ކީ ދެކ ކުނުގައި އޮތް ޗޭގޯސްއަށް ފާރަލާން ބޭސް އެއް ހެދުން. މި ކަން ކުރަން އައްޑޫގައި މިލިޓަރީ ބޭސްއެއް ގާއިމް ކުރަން ބޭނުންވާނެ. ޢަނެއް ސަބަބަކ ކީ ދެކ ކުނުން ފައްޓައި އިތުރަށް ރާއްޖެ އަތްދަށަށް ލާފައި ބޭއްވުން. ޢެއީ ކޮންމެހެން ރާއްޖެ ނުރައް ކާތެރި ތަނަ ކަށް ވާތީނޫން. ރާ އްޖެ ޗައިނާ، ރަޝިޔާ، ޔޫއެސްގެ އަތް ދަށަށް ދިޔަނުދީ ކޮންޓްރޯލް ކޮށްލުން. އޭރުން މުޅި އިންޑިއަން އޯޝަން އެމީހުންނަށް ކޮންޓްރޯލް ވާނެ. ސުޕަ ޕަވަރ އަ ކަށް ވުމުގެ ސިފަ މިފެންނަނީ.\nޖޫން 5, 2021 16:28\nނަޝީދު ވަނީ މަގުޗާޓު ކުރަހަދީފަ\nއައްޑޫގައި އިންޑިޔާގެ ކޮންސިއުލޭޓެއް ހުރެގެން ރާއްޖެއަށް ފައިދާވާނަމަ މާލޭގައި އިންޑިޔާގެ އެމްބަސީއެއް ހުރީމަ ފައިދާވަނީ ކޮންބަޔަކަށްތޯއެވެ. އެހެންވީމާ ރާއްޖޭގައި އިންޑިޔާގެ ކޮންސިއުލޭޓަރެއް އައްޑޫގައި ހުރެގެން އެއަކުން އައްޑޫ ރައްޔިތުންނަށްވާ އިތުރު ފައިދާއެއް އަދި މަންފާއެއް ނެތެވެ. އެހެންކަމުން ތިޔަކިޔާތަން ރާއްޖޭގެ އެހެންރަށެއްގައި އެޅިއަސް އައްޑުއަށްވެސް އެކަމުންކުރާ ފައިދާއެއްވިއްޔާ ކުރާނެތާއެވެ. ދުއްޕާކުރަން އައްޑޫގައި އަޅާނެ ކަމެއްނެތެވެ.\nޖޫން 5, 2021 16:30\nމިވެނި މިވެނި ފައިދާ ތައް އަންނާނެ ކަމަށް ބުނެދިބަލަ. އިންޑިޔާގަ ދިވެހިގައުމުގެ ކޮންސިއުލޭޓެއް އެބަހުރި އެ ކޮންސިއުލޭޓް އިން އިންޑިޔާގެ ރައްޔިތުންނަށް ލިބޭ ތަރައްގިއާއި ފައިދާ ވެސް ބުނެދީބަލަ. ވިއްސާރަ އިރު ޗަސްބިމުގަ ހިގީމަ ފައިދާވޭ . އިންޑިޔާގެ ކޮންސިއުލޭޓުން އެވަރުވެސް ނުވާނެ.\nޖޫން 5, 2021 16:33\nކަލޭ ބަލާބަލަ ޖަންމޫ ކަސްމީރާއި ފަލަސްތީނާއި ސީރިޔާ އިރާގު ލީބިޔާ ފަދަ ގައުމުތަކަށް އިސްތިއުމާރިންގެ ބާރުގެ ދަށުގައި އެންމެ ފަހުން އިންޑިޔާ މަލިކާއި ލަކްސަދީބަށް އަރާ ހިންގާ އިސްތިއުމާރީ އަމަލުތަކަލެޔަށް ފެނޭހޭ ބުޅޭ އެވަރުގެ ބަޔަކު މި ދިވެހި ފަސްގަނޑުން ޖާގަދީގެންނުވާނެ މިކަމާ އެކައްޗަށް ރައްޔިތުން ތެދުވާންޖެހޭ\nއީވާ އިންތި ހަސަންކޮ\nޖޫން 5, 2021 16:36\nމީނަ އިންޑިޔާ ސިފައިން ދިވެހިރާއްޖެ ހިފަން ގޮވިމައްސަލަ 241 ކޮމިޓީން ބަލާނީ ކޮންއިރަކުންހޭ!... މީނަ މިވަނީ ޤަޢުމު ޚަރާބުގެ މަގަށް ގެންގޮއްސަ!\nއިންޑީޔާގެ ފަރާތުން މިހާތަނައް އިޤްތިސާދީ ފައީދާއެއް މިފާއިތުވި 10 އަހަރު ކުރީ ކިތައް ޕަސެންޓްއަށްތޯ؟ ނުނީ މިހާތަނައް ދިވެހިރާއްޖޭން އިންޑިޔާއަށް ވިޔަފާރިކޮށްގެން ކުރީ ކިހާވަރެއްގެ ފައިދާއެއްތޯ ނުވިތާކައް އިންޑިޔާގެ އެއާޕޯޓްތަކުން ދިވެހިންނައް ކުރަނީ ކޮންކަހަލަ ދުއްތުރާލެއްތޯ؟ ނޮވެންބަރު3ގެ ފަހަތުގަ ތިބީ ކޮންބައެއްތޯ؟ ދިވެހިރާޢްޖޭގެ އިޤްތިސާދީ ސަރަހައްދު އަދި ރިސޯސް ބޭނުންކޮށްގެން އިންޑިޔާއިން ކިހާފައިދާއެއް ނަގާތޯ؟\nކޮބާ އަދިވެސް ހެލިކޮޕްޓަރު ދުއްވޭނެ ސިފަިއންގެ މީހަކުނެތް ތަމްރީން ވެފަކަ އެކަމަކު ސަމާލް ހިންދީ ލަވަޔުމުގަ މިވެސް އަޖައިބެއް!!!\nއިންޑިޔާއާ ވިޔަފާރިކޮށްގެން ރާއްޖެޔައް ކިހާ ޑޮލަރެއް ނޫނީ ރަނުގެ ގޮތުގަިއ ކިހާވަރެއް ލިބޭބާ ފާއިތުވި 10 އަހަރުގެ ސްޓެޓިސްޓިކްސް އެބަޖެހޭ ބަލަން؟\nއާސަންދަ ނަމުގަ އިންޑިޔާއްއް ކިހާފައިސާއެއްތޯ ރާޖެއިން ބޭރުކުރަނީ ؟\nނަޝީދު ހަމައިގަބާ ؟\nޖޫން 5, 2021 16:58\nފައިދާ އޮތީ ކކަކލޭގެ ޖީބަށް!!!!\nޖޫން 5, 2021 17:04\nމިކަލޭގެ ބުންޏެއްނޫން ” އައްޑޫމީހުންނަކަށް ތިމަންނަގެކިބައިން ދެނެއްސަލާމަތެއްނުވާނެއޭ“ އެއިގެ ކަންތައްމިފެށިގަތީ: އަދިވެސް ގޫބައްޑާމެން ހޭއަރާކަށް ނުވޭހޭ؟؟؟\nޖޫން 5, 2021 20:12\nއައްޑޫގައި ގިނައިން އުޅެނީ މި ކަލޭގެ ބުނާހާ އެއްޗަކަށް އާމީން ކިޔައިގެން އުޅޭ ބޮލުރޮދި ކެނޑިފައި ތިބި ބައެއް. އިސްލާމް ދީނަށާއި ރަސޫލާއަށް ފުރައްސާރަކޮށް އެކަލޭގެ ވާހަކަ ދެއްކީމާވެސް އެމީހުންނަށް އެވަރުގެ މީހަކު ނެތިގެން ތެޅިބާލަނީ.\nޖޫން 5, 2021 21:26\nމީނާ ކިޔާއެއްޗެއްސަށް އާމީންކިޔާނީ އައްޑޫގެ މަދުބައެކެވެ.\nޖޫން 5, 2021 17:08\nފައިދާ އޮތީ އަހަރެމެންނައްތަ ނުވަތަ އިންޑިއާއައްތަ އިންޑިޔާއިން ބުނާކަމައް އަޑުއިވެެނީ އެމީހުންނައް މިގައުމުގަ ދާއިމީ ގޮތެއްގަ ތިބެވޭގޮތްހަދައިދީފިނަމަ ކުޑައިންޓްރެސްޓަކާއެކު އެއްބިލިއަން ޑޮލަރުދޭނެކަމައް އެހެންވީމާ ފައިދާބޮޑީ ކޮންބަޔަކައް އެނގޭ އެހާބޮޑު އެއްޗެއް ދީގެން މިތާންގަ އެމީހުން ތިބެންޖެހޭ ސަބަބަކީ ކޮބާބާ\nޖޫން 5, 2021 17:13\nއެއުޅެނީ އަމިއްލަ ގައުމެއް ހަދައިގެން ވެރިކަންކުރަން.\nމީނަގެ ކިބައިން މިގައުމު ސަލާމަތް ކުރަން ނު ކުންނާނެ މީހަ ކަށް މިޤައުމު ރޮއިއާދޭސް ކުރަނީ.\nއަޑޫރައިތުްން ވަނީބިކަ. އަޑޫ ހުރިހާ ކުދި ވިޔަފާރިތައް ވަނީ ހަލާކު، ދިވެހިން ގެ އަގެއްވެސް ނޯނާނެއް. ދިވެހިންގެ ބާރެއްވެސް ނުހިގާނެ.\nޖޫން 5, 2021 18:06\nކެނެރީގޭ ކަނޑުކޮސް ބުނާހުރިހާގޮތެއް ހަދާގެން އަޑޫ މީހުން އުލޭތާމިހާރު 20 އަހަރުވީ ވީކަމެއެބައޮތަ ފުރަތަމަ އަޑޫ ގަ ކުރަންބުނި ކަންކަން ކޮއްބަލަ...ޔާﷲ މީނާގެ ކިބައިން މިޤައުމް ސަލާމަތް ކޮށްދެއްވާދޭވެ\nޖޫން 5, 2021 18:17\nތި ކޮންސިއުލޭޓް ގ. ކެނެރީގޭގަ ބަހައްޓަބަލަ އޭރުން މާ ފައިދާވާނެ ކަލެއަށް\nޖޫން 5, 2021 18:50\nއައްޑޫގައި ހުރި ކޯޓުތަކާއި ޕޮލިސް ސްޓޭޝަންތަކާއި ސަރުކާރުގެ ތަންތަން އަންދާލީމާ އެވެސް ތަރައްގީއެވެ. ހެ ހެ ހެ! ރ ނަޝީދަކީ މިރާއްޖޭގެ ބާރުތަކުގެ ވެރިޔާކަމަށް ހެދައިގެން އިންޑިޔާގެ މުށުތެރެއަށް މިގައުމުގެ މިނިވަންކަމާއި ސިޔާދަތު މިހިރަ ލަނީއެވެ.\nތިކަމަކީ ރީނދޫ ޗެރިކަން ނެގެހެއްޓުމަށް ކުރާކަމެކެވެ. އިންޑިޔާ ކަނޑުގައި ހުރި ޖަޒީރާ ތަކުގެތެރެއިން އެމީހުންގެ ބާރުގެ ދަށުގައިނެއްތަނަކީ ހަމައެކަނި މިރާއްޖެއެވެ. ތިކަލޭގެ އަވާގައި ދިވެހިން ޖައްސައި އިންޑިއާ އިން މިކުރަނީ އެކަމެވެ.\nޖޫން 5, 2021 19:11\nޝާކު ސަމީޓު ބާއްވަން އެޅިގެއާ ކުރިހުރިހާ މަސައްތެއްގެ ބިލްތައް މަސައްކަތްކުރި މީހުންނަށް ނުދީ އައްޑޫ ސިޓީގައި ބެހެއްޓީ ބުދު އަދި ބުނީކީކޭތޯ ތިމަންނައަށް އެގިގެން ވީކަމެއްނޫނޭ ބުދު ބެހެއްޓުމަކީ ބުދުގެ ފަރުދާ ކަހާލިއިރު ލަންކާ ރައީސްގެކައިރީގައި ހުރީ ލާދީނީ ނަޝީދު މިވަރުގެ ދޮގުވެރިއެއްތީ އައްޑޫ ރައްޔިތުން މިފަދަ ދޮގުވެރިއެއްގެ ފަހަތުން ދުވާތީ ހައިރާންވޭ!\nޖޫން 5, 2021 21:19\nއައްޑޫން މީނާއަށް ސަޕޯޓްކުރާމީހުންނަކީ 100 ރާބޯމީހުން\nޖޫން 5, 2021 19:12\nއިންޑިއާނުލާ ނަޝީދުއައް ދިވެހިރާއްޖޭގަ ސިޔާސީހަރަކާތެއް ނުހިންގޭނެ ވީމައެގައުމުގެ އަޅުވެތިކަމުގަ ދިވެހިންޖައްސަން ކޮއްމެ ކަމެއްވެސްކޮއްފާނެ އަރިކައްޓޭ މަޑުކައްޓޭކިޔާފަ ހަންފަތުރަން އިންޑިއާގެ ރާއްޖޭގެ ވެރިކަން ނަޝީދައް ނުލިބި ދެދައުރު ނިމިގެންދަނީ މިއިންއެގެނީ ނަޝީދު އައްދެވެސް ލިބޭނީކުރީގެ ރާއީސްގެ މަގާމުކަން ބަދެލެއްނުގެނެވޭނެކަން ކުރިއައްހުރި އިންތިހާބުތަކުގަވެސް.\nއަޅުވެތި ކޮށްގެން ވާފައިދާއެއް ވާނެ\nއެއވެސް ފައިދާއެއް ނެތް. ކަލެއާއި މުސްލިމުންގެ ލޭބޯ މޯދީއަށް އެކަނި ފައިދާވާނީ. މީދެން މިއަތޮޅަށްޖެވިފައިވާ މުސީބާތެއް. މިކަލޭގެ އަތްދަށުން މިގައުމާއި މި އަތޮޅު ސަލާމަތްވާނެ ގޮތެއް މެދުވެރިކުރައްވާތޯ އެންމެންވެސް ދުއާކުރޭ\nޖޫން 5, 2021 21:05\nރައީސް ތިޔަ އިންޑިޔާގެ ފަރާތުން އަހުރެމެން ސަލާމަށް ވާންބޭނުން\nއެއާޕޯޓް މިނިވަން ކޮއްދިން ދިވެހި ބަތޮލުންނަށް ގައުމީ އިނާމްދޭންޖެހޭ\nއިންޑިޔާ އެޅި ޓަވަރު ފޭނޭތޯ އެއީ މިޒަމާނުގެ ކަމެއްތޯ.\nޖޫން 5, 2021 22:20\nކަލޭގެ ގޯތި ދީ އިންޑިޔާ މީހުންނަށް.. ތިވަރަށް އެމީހުން ދެކެ ލޯބިވާނަމަ،، އައްޑޫ ވިއްކާފައި ވެރިކަން ހޯދަން އުޅޭނެ ކަމެއް ނެތް..\nއަހަރުމެން ދެވަނަ ކަށްމީރަށް ވާން ބޭނުމެއް ނުވޭ.. ފަލަސްތީނުންވެސް ޔަހޫދީންނަށް ދިނީ ކުޑަބިންކޮޅެއް މިހާރު އެބަލާއިން ސަލާމަތް ނުވެގެން އެއުޅެނީ.. ހިސްޓްރީން މިކަން ވަރަށް ސާފު.. މިއަދު އައްޑޫއިން މިކަން ހުއްދަ ކޮށްފިނަމަ ޖީލުތަކުން މީގެ ހިތިރަހަ ދެމިގެންދާނެ.\nއަފިރިން ސަލާން ދެން މިރަށަށް އެރިޔަސް ފައްސާލާނީ.. މަކަރުވެރި ހީލަތްތެރިޔެއް ކަލެޔަކީ..\nމި އޮތް ހަ ދުވަހު އަފިރިން އޮޅުވާލައިގެން ތިއުޅުނީ.. ދެން ވަރަށް ސަލާމް..\nޖޫން 6, 2021 14:00\nރައީއީސް ނަށީދު ރޭގަޑު ދައްކާ ފަދުވާލޭ،ދުވާލު ދައްކާ ފަ ރޭގަޑޭ ވިދާޅުވިޔަސް މޑޕ މީހުން އަތްޖަހާނެ،،،،އަށްޑޫ މީހުންނައް ފައިދާވާނެ ގޮތަކީ ކޮބައިތޯ؟ އައްޑޫގަ އިންޓަނޭޝަނަލް ހޮސްޕިޓަލެއް އަޅަޢި ފީޔާ، އޭގެ ފައިދާ ކުރާނެ، އައްޑު އަށާޢި ރާއްޖެ އަށްވެސް،،،،ކޮންސިއުލޭޝަން އޮ ފީހެއް އައްޑޫގަ އުޅެނީ އެހެން ޑުރާމާ އެއް ކުޅެން،،،،ޑުރާމާ ގަދަވެގެން ގޮސް އައްޑޫ މީހުން އައްޑު އިން ފައިބަންވެސް ޖެހިދާނެ،،،ގަމުގަ އުޅުނު މީހުން ގަމުން ފޭބި ފޭދޫ އަށްބަދަލު ވި ގޮތައް🙄\nހެއްކާއިއެކު އެންމެ ދެފައިދާ ބުނެލާ ދީބަލަ.\nޖޫން 7, 2021 16:59\nނެޭފަތު ކުރިީގަވިސްނުން ހުރިީ ކަލެޭ އެހެންވެ އެދުވަހު އިސްތިއުފަާ ދިނިީ


تَدْوِيْنُ السُّنَّةِ النَّبَوِيَّةِ3– DhiSalafiyyah\nتَدْوِيْنُ السُّنَّةِ النَّبَوِيَّةِ 3\n26/02/2014 ޙަދީޘާއި އޭގެ ޢިލްމުތައް, ތަދުވީނުއް ސުންނާއައްޝައިޚް ޢިމްރާން މުޙައްމަދު ޢަލީ\nﷲ ތަޢާލާވަނީ ޙަދީޘްގެ އަހުލުވެރިންނަކީ ދީނުގެ އަސާސްތަކެއްކަމުގައި ލައްވާފައެވެ. އަދި އެބައިމީހުންގެ ސަބަބުން ހުތުރުވެގެންވާ ބިދުޢަތަކަށް ހަލާކުކުރެއްވިއެވެ. އެބައިމީހުންނަކީ ﷲގެ މަޚްލޫޤުންގެ ތެރެއިން އަމާނާތްތެރިންނެވެ. އަދި ނަބިއްޔާ صلى الله عليه وسلم އާއި މިއުންމަތާއި ދެމެދުގައިވީ މެދުވެރީންނެވެ. އަދި އެއިލާހުގެ މިއްލަތް ދިފާޢުކުރުމުގައި މުޖްތަހިދުންނެވެ. އެބައިމީހުންގެ ނޫރު އުޖާލާވެގެންވެއެވެ. އަދި މާތްކަން ދެމިގެންވެއެވެ. އަދި އުޅުއްވިގޮތް ފާޅުކޮށް އެނގެއެވެ. އަދި އެބައިމީހުންގެ ޙުއްޖަތްތަކަށް ގަދަކަން ލިބިގެންވެއެވެ.\nކޮންމެ ބަޔަކީވެސް އެބަޔެއްގެ ހަވާނަފްސަށް ރުޖޫޢަވާ ބައެކެވެ. ނުވަތަ ކޮންމެވެސް ރައުޔެއްކަމުގޮސް އެއަށް ލާޒިމުވާ ބައެކެވެ. ޙަދީޘްގެ އަހުލުވެރިން ފިޔަވައެވެ. ފަހެ އެބައިމީހުންގެ ޢުއްދާއަކީ ﷲ ތަޢާލާގެ ފޮތެވެ. އަދި އެބައިމީހުން ޙުއްޖަތަކީ ޠާހިރު ސުންނަތެވެ. އަދި އެބައިމީހުން އެޖަމާޢަތަކަށް ނިސްބަތްވާ ޖަމާޢަތަކީ ރަސޫލާ صلى الله عليه وسلم ގެ ޖަމާޢަތެވެ.\nއެބައިމީހުން ހަވާނަފްސާއެކު ނުދާނެއެވެ. އަދި މީހުންގެ އަމިއްލަ ރައުޔުތަކަށް ބަލާނަހަދާނެއެވެ. މީސްތަކުންގެ ފަރާތުން ޤަބޫލުކުރަނީ ﷲ ގެ ރަސޫލާ صلى الله عليه وسلم ގެ އަރިހުން ރިވާކުރެވިފައިވީ އެއްޗެކެވެ. އެބައިމީހުންނަކީ އެއަމާނާތް ހަވާލުކުރެވިފައިވާ ޢަދުލުވެރިބައެކެވެ. އަދި ދީން ރައްކާކޮށްދޭ ބަނޑޭރީންނެވެ. އަދި ޢިލްމު އުފުލައިދޭ ކަންވާރުތަކެވެ. އޭގެ ތެރޭގައި ކޮންމެ ޢިލްމުވެރިއަކާއި ފިޤުހުވެރިއަކު ހިމެނެއެވެ. އަދި ޝަރުފުލިބިގެންވީ ކޮންމެ އިމާމެއްވެސްމެއެވެ. އަދި ކުޅަދާނަ ޤާރީންވެސްމެއެވެ. އަދި ރަނގަޅަށް ޚުޠުބާދޭ މީހުންވެސްމެއެވެ.\nއެބައިމީހުންނަކީ މަތިވެރިވެގެންވީ ޖުމްހޫރުންނެވެ. އަދި އެބައިމީހުން ތަބާވީ މަގަކީ ސީދާމަގެވެ. އެބައިމީހުންނާ ދެކޮޅަށް ރާވާ މީހުން، ފަހެ ﷲ އެފަދަ މީހުން ހަލާކުކުރައްވާ ބަލިކަށި ކުރައްވައެވެ. އަދި އެނގިހުރެ އެބައިމީހުންނާ ދެކޮޅުހަދައިފި މީހަކު، ފަހެ ﷲ އެފަދަ މީހުންނަކަށް ނަޞްރެއް ނުދެއްވާނެއެވެ. އެބައިމީހުންނާ ޚިލާފުވީ މީހުންނަކަށް އެބައިމީހުންނަކަށް ގެއްލުމެއް ނުދެވޭނެއެވެ. އަދި އެބައިމީހުން އެކަހެރިކޮށްލައިފި ބަޔަކަށް ކާމިޔާބު ނުވާހުއްޓެވެ.\nދީނަށް ރައްކާތެރިވާ މީހުންވަނީ އެބައިމީހުންގެ އިރުޝާދުތަކަށް ބޭނުންޖެހިފައެވެ. އަދި ނުބައިކަމުގެ ލޮލުން އެބައިމީހުންނަށް ނަޒަރުހިންގާމީހާ ފަހެ އެމީހަކު މާޔޫސްވާ ހުއްޓެވެ. އަދި ހަމަކަށަވަރުން އެބައިމީހުންނަށް ނަޞްރުދެއްވުމަށް ﷲ ކުޅަދުންވަންތަވެވޮޑިގެންވެއެވެ. \n ބައްލަވާ: ޚަޠީބުލް ބަޢްދާދީގެ (شرف أصحاب الحديث / ص: 8-9)


SunOnline: FAM ge C licence course ah vanumuge furusathu hulhuvaalaifi\nއެފްއޭއެމްގެ ސީ ލައިސެންސް ކޯހަށް ވަނުމުގެ ފުރުސަތު ހުޅުވާލައިފި\nޢަބްދުﷲ އައިމަން 06 Dec 2021, 13:49\nއެފްއޭއެމުން ކުރިއަށް ގެންދިޔަ ކޯޗިންގް ކޯހެއްގެ ތެރެއިން --- އެފްއޭއެމް\nރާއްޖޭގައި ލައިސަންސް ކޯޗުން ތަމްރީން ކުރުމުގެ ގޮތުން އެފްއޭއެމުން ކޮންމެ އަހަރަކުވެސް ހުޅުވާލައި މި ފުރުސަތުގައި ބައިވެރިވުމަށް ބޭނުންވާ ފަރާތްތައް މި މަހުގެ 13 ވަނަ ދުވަހުގެ ކުރިން އެފްއޭއެމްއަށް ފޯމު ހުށައެޅުމަށް ވަނީ އެ އިދާރާއިން ބުނެފައެވެ. މިފަހަރުގެ ސީ ލައިސަންސް ކޯޗިންގް ކޯސް ކުރިއަށް ދާނީ މި މަހުގެ 22 އިން ފެށިގެން އަންނަ މަހުގެ ތިނަކަށެވެ.\nމި ކޯހުގެ ބައިވެރިންނަށް ކުލާސްތައް ނަގައިދޭނީ އެފްއޭއެމްގެ އިންސްޓްރަކްޓަރު އަދި އޭއެފްސީ ޕްރޯ ލައިސަންސް ހާސިލް ކޮށްފައިވާ ޝާޒްލީ މުހައްމަދު (ޝާޒް) އެވެ. ޝާޒް ބުނީ މި ކޯހުގައި ބައިވެރިވުމުގެ ކްރެޓީރިއާ އަކީ ފުޓުބޯޅައިގެ ނޮލެޖް ހުރުމާއެކު މިކަމަށް ޝައުގުވެރިކަން ހުރުމެވެ.\n"އެފްއޭއެމްގެ އަމާޒަކީ ވީހާވެސް ގިނަ ކޯޗުން ތަމްރީން ކުރުން. އާއްމުކޮށް އަޅުގަނޑުމެން ބެޗެއްގައި ގެންގުޅެނީ 24 މީހުން. އެކަމަކު ބައެއް ފަހަރަށް އެއަށްވުރެން ގިނައިން ވެސް ނަގަން،" ޝާޒް ބުންޏެވެ.\nޝާޒް ބުނީ އެޕްލިކޭޝަން ގިނަވެއްޖެ ނަމަ ކެނޑިޑޭޓުން ހޮވުމުގައި ބަލާނީ ސީވީއަށާއި، ލިޔެކިޔުންތަކަށް ކަމަށެވެ. އެހެން ނަމަވެސް ބަލާނީ ވީހާވެސް ގިނަ ބަޔަކަށް މީގައި ފުރުސަތު ދިނުމަށް ކަމަށެވެ.


August 22, 2019 09:20:40\nނަފްސާނީ ސިއްޙަތާއި ގުޅޭ ޕޯސްޓަރެއް - ފޮޓޯ: ގޫގުލް\nއަޝްވަގަންދާ (އިންޑިއަން ޖިންސެންގް، ޕޮއިޒަން ގޫސްބެރީ ނުވަތަ ވިންޓާ ޗެރީ) އަކީ ދާއިމީ ސްޓްރެސް އިން ހަށިގަނޑު ރައްކާތެރިކުރުމަށްޓަކައި ބައެއް ޤައުމްތަކުގައި ބޭނުންކޮށް އުޅޭ ގަހެކެވެ. އަޝްވަގަންދާ އަކީ ސްޓްރެސް ހޯމޯނެއް ކަމުގައިވާ ކޯޓިސޯލް މަދުކޮށްދީ، އެންޒައިޓީ ދަށްކޮށްދޭ އެއްޗެކެވެ. ނިދަން އޮށޯތުމުގެ ބައިގަޑިއިރު ކުރިން ހޫނު ކިރު ތަށްޓެއްގެ ތެރެއަށް އެއް ސައިސަމުސާ އަޝްވަގަންދާ ޕައުޑަރު އެޅުމަށްފަހު ގިރާލައިގެން ބޯލާށެވެ.\nމިއީ ހަނދާން ގަދަކޮށްދީ، އުމުރާއި ގުޅުންހުރި ކޮގްނިޝަންގެ މައްސަލަތަކުން ރައްކާތެރިކޮށްދީ، ސިކުނޑި ޒުވާންކަންމަތީ ދެމެހެއްޓުމުގައި މުހިންމު ރޯލެއް އަދާކުރާ އެއްޗެކެވެ. ވޮލްނަޓްސްގައި ހިމެނޭ ބީ ވިޓަމިންސް އަދި އޮމެގާ-3 ގެޓީ އެސިޑްސް އަކީ ސެންޓްރަލް ނާވަސް ސިސްޓަމް ދެމެހެއްޓުމަށް ކޮންމެހެން ބޭނުން މާއްދާތަކެކެވެ. ވޮލްނަޓްސް އަކީ ސިކުނޑި އުފާކޮށްދޭ އެއްޗެއްވެސް މެއެވެ. އެގޮތުން ވޮލްނަޓްސްގައި ހިމެނޭ ވިޓަމިން އީގެ ސަބަބުން މޫޑް ރަނގަޅުވެއެވެ.\nދުވާލެއްގެ މައްޗަށް ހަ ވޮލްނަޓް ކެއުމަކީ ރަނގަޅުކަމެކެވެ. ވޮލްނަޓްގައި ހިމެނޭ ހަޖަމުކުރަން ދަތިކުރާ ފައިޓިކް އެސިޑް އާއި އެންޒައިމް އިންހިބިޓާތައް ނައްތާލުމަށްޓަކައި، ކެއުމުގެ ކުރިން ވޮލްނަޓް ފެނުލާށެވެ.\nމިއީ ދާއިމީ ސްޓްރެސްގެ އަސަރުތައް ރަނގަޅުކޮށްދޭ އެއްޗެކެވެ. ރީނދުލުގައި ހިމެނޭ އެކްޓިވް މާއްދާއެއް ކަމުގައިވާ ކާކިއުމިން އަކީ އުފާވެރިކަން ގެނެސްދޭ ދެ ހޯމޯން ކަމުގައިވާ ޑޮޕެމައިން އާއި ސެރޮޓޮނިން އިތުރުކޮށްދީ، ޑިޕްރެޝަން އާއި ގުޅުންހުރި އަލާމާތްތައް ކުޑަކޮށްދީ، މީހާ އެލާޓްކުރުވާ އެއްޗެކެވެ. މި ފައިދާތައް ލިބިގަތުމަށްޓަކައި ދުވާލެއްގެ މައްޗަށް 2-3 ގްރާމް (1/2 ސައިސަމުސާ) ރީނދޫ ކާށެވެ. ހޫނު ފެނުގެ ތެރެއަށް ރީނދޫ އަޅައިގެން ބުއިމަކީވެސް ވަރަށް ފައިދާހުރި ކަމެކެވެ.\nކުއްޖާ ރޭޕްކުރި މައްސަލައިގާ މަޖިލިސް ކޮމިޓީ ބާއްވައިފި\nކުއްޖާ ރޭޕްކުރި ތިންބަފައިންގެ މައުލޫމާތު އާންމުކޮށްފި\nކުއްޖާގެ މައްސަލައިގައި އިހުމާލުވި ހުރިހާ ފަރާތްތައް ހޯދަނީ\nކުއްޖާ ރޭޕްކުރި މީހުންނަށް ޤާނޫނުގައިވާ އެންމެ ހަރުކަށި އަދަބު ދޭން ޖެހޭ: އެޗްއާރްސީއެމް


League fashanee mirey, Nilandhoo ah haassa hudha eh\nނިލަންދޫ ޓީމުގެ ކުޅުންތެރިންނާއި އޮފިޝަލުން\nމިރޭ، ފަށާ ދިވެހި ޕްރިމިއާ ލީގްގައި ވާދަ ކުރުމުގެ ގޮތުން ހާއްސަ ހާލަތުގެ ގޮތުން "ކޮންޑިޝަނަލް ލައިސެންސު"ގެ ނަމުގައި ފ. ނިލަންދޫ ސްޕޯޓްސް ކުލަބަށް ލީގްގައި ވާދަ ކުރުމުގެ ހުއްދަ އެފްއޭއެމުން ދީފި އެވެ.\nމިރޭ ފަށާ ލީިގް ހުޅުވާ މެޗުގައި، ވާދަ ކުރާނީ ނިލަންދޫ އާއި ފުރަތަމަ ޑިވިޝަންގައި އަލަށް ވާދަ ކުރާ ދަ ގުރޭންޑޭ އެވެ. ދިވެހި ލީގްގައި މިއަހަރު ވާދަ ކުރާ ނުވަ ޓީމުގެ ތެރެއިން އަށް ޓީމަށް އިއްޔަ އެފްއޭއެމުން ވަނީ ލައިސެންސް ދީފަ އެވެ. ނިލަންދޫއަށް އިތުރު ވަގުތެއްގެ ގޮތުން ރޭގެ 12:00 ގެ ނިޔަލަށް ފުރުސަތެއް ދިނެވެ.\nއެފްއޭއެމް ކުލަބު ލައިސެންސިން ޑިޕާޓްމެންޓްގެ އޮފިޝަލަކު ވިދާޅުވީ، އެފްއޭއެމުން ދިން މުއްދަތުގައި ޑޮކިޔުމެންޓްތައް ނިލަންދޫއިން ސިސްޓަމަށް އަޕްލޯޑް ކޮށްފައިވާ ކަމަށެވެ. އެހެންނަމަވެސް އެ ޑޮކިޔުމެންޓްސްތަކުގައި އިތުރަށް ފުރިހަމަ ކޮށްލަން ޖެހޭ ކުދިކުދި ކަންތައްތަކެއް ހުރި ކަމަށް އޮފިޝަލް ވިދާޅުވި އެވެ.\n"އެހެންވެ މިވަގުތަށް ހާއްސަ ހާލަތެއް ކަމަށް ބަލައި ކޮންޑިޝަނަލް ލައިސެންސެއް ދޭން، މިއަދު ކޮމިޓީން ނިންމީ،" އޮފިޝަލް ވިދާޅުވި އެވެ. "އަދި ރަސްމީ ލައިސެންސް ހޯދުމުގެ ގޮތުން އިތުރަށް ފުރިހަމަ ކޮށްލަން ޖެހޭ ކަންކަމެއް އޭގައި ހުރި، ދިން މުއްދަތުގައި އެކަންކަން ފުރިހަމަ ކުރުމަށް ވާނީ އެންގިފަ."\nބައެއް ނޫސްތަކުގައި، އެފްއޭއެމުން ބުނެފައި ވަނީ، މި މަހު 25 ހާ ހަމައަށް، ޑޮކިޔުމެންޓްސްތައް ފުރިހަމަ ކުރުމަށް ނިލަންދުއަށް ފުރުސަތު ދީފައިވާ ކަމަށެވެ.\nއަވަސް އާ ވާހަކަ ދެއްކި އޮފިޝަލް ވިދާޅުވިގޮތުން އޭގެ ކުރިން ނިލަންދޫގެ ކަންކަން ފުރިހަމަ ކުރެވޭނެ އެވެ. އޮފިޝަލް ވިދާޅުވީ، އެކަންކަން ފުރިހަމަ ކުރުމުން ނިލަންދުއަށް ލައިސެންސް ލިބިގެން ދާނެ ކަމަށެވެ. އަދި ފުރިހަމަ ނުކުރާނަމަ، އެ ޓީމާ ދެކޮޅަށް ހަރުކަށި ފިޔަވަޅު އަޅަން ޖެހޭނަމަ އަޅާނެ ކަމަށް އޮފިޝަލް ވިދާޅުވި އެވެ.\nމިއަހަރު ފުރަތަމަ ޑިވިޝަންގައި ވާދަ ކުރާ ކުލަބުތަކަށް، ލޯކަލް ކުލަބު ލައިސެންސް ނެތި ވާދަ ނުކުރެވޭނެ ގޮތަށް އެފްއޭއެމުން ވަނީ ހަމަޖައްސާފަ އެވެ. އެފްއޭއެމުން ބުނީ ލައިސެންސް ނެތި ފުރަތަމަ ޑިވިޝަންގައި ނުކުޅެވޭ ގޮތް ހެދީ، އޭއެފްސީން އެ ކޮންފެޑްރޭޝަންގެ ހުރިހާ ގައުމުތަކަށް އެންގި އެނގުމަކާ ގުޅިގެން، ރާއްޖެއިންވެސް އެގޮތަށް އަމަލު ކުރަން ޖެހޭތީ ކަމަށެވެ.


3 Khanun ge filmehge ummeedheh neh!\nބޮލީވުޑްގެ ނަން މަޝްހޫރު ތިން ޚާނުންނަކީ ފިލްމު އިންޑަސްޓްރީގެ މައިބަދަ އޭ ބުންޏަސް ދޮގަކަށް ނުވާނެ އެވެ. މި ތިން ސުޕަސްޓާރުން، ސަލްމާން ޚާނާއި އާމިރު ޚާން އަދި ޝާހްރުކް ޚާންގެ ކާމިޔާބާއި މަގްބޫލުކަން އެހާވެސް ބޮޑެވެ. އެހެން އެއްވެސް އެކްޓަރަކަށް މި ތަރިންނަކީ ގާތަށް ވެސް ނާދެވެ އެވެ. މި ތިން ތަރިން ފިލްމު އިންޑަސްޓްރީގައި މަސައްކަތްކުރާ 30 ވަރަކަށް އަހަރު ވެފައިވާއިރު އެއް ފިލްމަކުން އެކުގައި ފެނިފައެއް ނެތެވެ. ނަމަވެސް މިއީ ތިން ޚާނުންގެ ފޭނުން ވަރަށް ބޮޑަށް އެދެމުންދާ ކަމަކަށް ވާއިރު ވެސް މެއެވެ.\nސަލްމާން އާއި ޝާހްރުކް "ކުޗް ކުޗް ހޯތާހޭ"، "ކަރަން އަރްޖުން" އަދި "ހަމް ތުމްހާރޭ ހޭ ސަނަމް" ގައި އެކުގައި މަސައްކަތް ކުރި އެވެ. އަދި ސަލްމާނާއި އާމިރު "އަންދާޒް އަޕްނާ އަޕްނާ" ގައި މަސައްކަތް ކޮށްފައި ވެއެވެ. ނަމަވެސް ތިން ތަރިން އެކުގައި އެއްވެސް ފިލްމެއް ކުޅެފައެއް ނެތެވެ.\nމިކަމާ ބެހޭ ގޮތުން ނޫސްވެރިއަކު ސަލްމާނާ ސުވާލު ކުރުމުން އޭނާ ދިނީ ވަރަށް ގަބޫލު ކުރެވޭ ކަހަލަ ޖަވާބެކެވެ. ސަލްމާން ބުނީ އެ ތިން މީހުން އެކުގައި ފިލްމެއް ކުޅޭނަމަ ފިލްމުގެ ބަޖެޓު އާދަޔާޚިލާފަށް ބޮޑުވާނެ އެވެ. އަދި ފިލްމު އަޅުވަން 20000 ސިނަމާ ބޭނުން ވާނެ އެވެ. މިހާރު ގިނަވެގެން ލިބޭނީ 5000-6000 ސިނަމާ ކަމަށާއި އިތުރު ސިނަމާތައް އަޅައިގެން ނޫނީ އެހާ ބޮޑު ފިލްމެއް ދެއްކޭނެ ގޮތެއް ނެތް ކަމަށެވެ. އެފަދަ ދުވަހެއް ފެނިއްޖެނަމަ އެމީހުންނަށް އެކުގައި ފިލްމެއް ކުޅެވިދާނެ ކަމަށް ވެސް ސަލްމާން ބުންޏެވެ.\nއެމީހުންނަށް ލިބުނު ފަދަ ސްޓާޑަމް އެއް މިހާރު އެކްޓަރުންނަށް ނުލިބޭ ސަބަބާ ބެހޭ ގޮތުން ވެސް ސަލްމާން ވާހަކަ ދެއްކި އެވެ. އޭނާ ބުނީ ކިތަންމެ ބައިވަރު ފިލްމުތަކެއް ކާމިޔާބު ވިޔަސް މިހާރުގެ އެކްޓަރުންނަށް އެހާ ބޮޑު މަޝްހޫރުކަމެއް ނުލިބެނީ ސޯޝަލް މީޑިއާގެ ސަބަބުންނެވެ. މިހާރު ތަރިން ހުރިހާ ކަމެއް ވަގުތުން ވަގުތަށް އެންމެންނަށް ވެސް އެނގެ އެވެ. އެހެންވެ އެމީހުންގެ ވާހަކަތައް އަބަދު އަބަދު އިވި ފެންނަމުންދާތީ އެމީހުންނަށް އެކަށީގެންވާ މަގާމް ހޯދަން ދަތިވަނީ ކަމަށް ސަލްމާން ބުންޏެވެ.


"Pogba Aa Nasleegothun Dhimaakurumakee Mulhi United Aa Dhimaakurun" - Vaguthu\nމެންޗެސްޓާ ޔުނައިޓެޑުން ރޭ ވުލްވްސްއާ ދެކޮޅަށް ކުޅުނު މެޗު 1-1އިން އެއްވަރު ވެގެން ނިިމުނުއިރު، މެޗުގައި ޔުނައިޓެޑަށް ލީޑު ނަގާނެ ރަނުފެ ފުރުސަތެއް ލިބި ބޭކާރުވިއެވެ. ދެވަނަ ހާފްގައި ލިބުނު ޕެނެލްޓީ ޕޮގްބާ ނާކާމިޔާބު ކޮށްލުމުން ޔުނައިޓެޑަށް ރޭގެ މެޗުން ތިން ޕޮއިންޓް ގެއްލުނުއިރު، ސަޕޯޓަރުން ވަނީ ވަރަށް ބޮޑަށް އޭނާއާ ދިމާކޮށްފައެވެ.\nހާއްސަކޮށް މީސް މީޑިއާގައި ސަޕޯޓަރުން ޕޮގްބާއާ ދިމާކޮށްފައިވާއިރު، ޔުނައިޓެޑްގެ ސަޕޯޓަރަކު ކުރި ނަސްލީގޮތުން ދިމާކުރުމުގެ ޓްވީޓެއްގެ މައްސަލަ ވަނީ ބޮޑުވެފައެވެ. އެކަމާ ގުޅިގެން ޔުނައިޓެޑުން ބަޔާނެއްވެސް ނެރެފައިވާއިރު، އެ ޓްވީޓްކުރީ ކާކުކަން ހޯދާ، އެމީހަކާ ދޭތެރޭ އެކަށީގެންވާ ފިޔަވަޅު އަޅަން ކަމާބެހޭ ފަރާތްތަކާ ގުޅިގެން މަސައްކަތް ކުރާ ކަމަށް ބުނެފައިވެއެވެ.\nއޭގެ އިތުރުން ބަޔާނުގައި ބުނެފައި ވަނީ ނަސްލީގޮތުން ޕޮގްބާއާ ދިމާކުރި ސަޕޯޓަރުގެ އަމަލުތައް ކުށްވެރިކުރަން ސަޕޯޓަރުންނާއި ހެޔޮ އެދޭ ފަރާތްތަކަށް ގޮވާލާ ކަމަށާއި، އެފަދަ ކަންކަމަކީ ޔުނައިޓެޑްގެ އުސޫލުތަކާ މުޅިން ހިލާފު ކަންތައް ކަމަށެވެ. އަދި މީސް މީޑިއާގައި އެފަދަ ބަސްތައް ބޭނުން ކުރާ މީހުން ހޯދުމަށް އެފަރާތްތަކަށް ގޮވާލާ ކަމަށްވެސް ޔުނައިޓެޑްގެ ބަޔާނުގައިވެއެވެ.\nޔުނައިޓެޑްގެ ފޯވަޑް މާކަސް ރަޝްފޯޑު ބުނެފައި ވަނީ މިހާރު ފުދިއްޖެ ކަމަށާއި، އެފަދަ ނާތަހުޒީބީ ކަންކަން ހުއްޓަން ވެއްޖެ ކަމަށެވެ. އަދި ޔުނައިޓެޑަކީ އާއިލާއެއް ކަމަށާއި، ޕޮގްބާއާ ދިމާކޮށް، ހަމަލާ ދިނުމަކީ މުޅި ޔުނައިޓެޑާ ދިމާކޮށް، އެންމެނަށް ހަމަލާ ދިނުން ކަމަށް ބުނެފައިވެއެވެ. މި ސީޒަންގައި ޔުނައިޓެޑަށް ބަދަލުވި ހެރީ މެގެއާ ބުނެފައި ވަނީ ފީކަޅާ ކަންތައް ކުރުން ކުށްވެރިކުރާ ކަމަށާއި، އެހެން ބުނި މީހަކީ ލަދެއް ކަމަށެވެ.


ރިއަލް އެސްޓޭޓް މެނޭޖްމެންޓް\n- ކަރަންޓް ވައިރުކުރުމުގެ ލައިސެންސެއް ނުވަތަ ލެވެލް3ގެ ސަނަދެއް އޮތުން.\nއިމާރާތްތައް މަރާމަތުކޮށް ބެލެހެއްޓުމަށްޓަކައި ކުރަންޖެހޭ މަސައްކަތްތައް ކުރުން.\n- މިކޯޕަރޭޝަންގެ ބިލްޑިންގ މެއިންޓެނަންސްގެ މަސައްކަތްތައް ސުޕަވައިޒަރުންގެ ލަފައާއި އިރުޝާދުގެ މަތިން ކުރުން. ޙާއްސަކޮށް މަރާމާތުގައި އެކުލެވޭ ކަރަންޓް އަދި ފެންވައިރުކުރުމުގެ މަސައްކަތްތައް ކުރުން.\n- ހުޅުމާލޭގެ ޕަބްލިކް ސަރަހައްދުތަކުގެ ކަރަންޓް އަދި ފެންވައިރުކުރުމާއި ގުޅުންހުރި މައްސަލަތައް ދެނެގަނެ، އެމައްސަލަތައް ހައްލުކުރުން. މީގެތެރޭގައި ފްލެޓް، ކޮމާޝިއަލް އިމާރާތް، ޕާރކްތައް އަދި ކޯޕަރޭޝަންގެ އިމާރާތް ހިމެނެއެވެ.\n- މެއިންޓެނަންސް މަސައްކަތްތައް ކުރުމުގައި މެއިންޓަނަންސް ޓީމް އަދި ސުޕަވައިޒަރއަށް އެއްބާރުލުންދީ އެހީތެރިވެދިނުން.\n- މަޤާމާއި ސެކްޝަނުގެ މަސައްކަތާއި ގުޅޭގޮތުން ސުޕަވައިޒަރު ހަވާލުކުރާ އެހެނިހެން މަސައްކަތްތައް ކުރުން\n- ކަރަންޓްވައިރުކުރުމުގެ އިތުރުން ޕްލަންބިންގ ފަދަ މެއިންޓެނަންސް އާއި ގުޅުންހުރި އިތުރު މަސައްކަތްތައް ދަންނަ ފަރާތްތަކަށް މިމަޤާމަށް މީހުންހޮވުމުގައި އިސްކަންދެވޭނެ.\n- ގިނަވަގުތު މަސައްކަތުގައި އުޅެވޭ އަދި މަސައްކަތްކުރެވޭ ފަދަ ޞިއްޙަތެއްގައި ހުރި ފަރާތަކަށްވުން\nމުސާރަ: 4900.00ރ (އެލަވަންސްތަކާއެކު މަދުވެގެން 10800.00ރ މުސާރައެއް ލިބޭނެއެވެ.)\nމިވަޒީފާއަށް އެދިލައްވާ ފަރާތްތަކުން ވަޒީފާއަށް އެދޭ ފޯރމު ފުރިހަމަ ކުރެއްވުމަށްފަހު ވަނަވަރާއި އަދި އެކްރިޓެޑްކޮށްފައިވާ ސެޓްފިކެޓްތަކުގެ ކޮޕީ އާއި ޓްރާންސްކްރިޕްޓްގެ ކޮޕީ، ކުރިން ވަޒީފާއަދާކޮށްފައިވާ ތަންތަނުގެ ރިފަރެންސް ސިޓީތަކުގެ ކޮޕީ، ޕޮލިސް ރިޕޯރޓް (އިންޓަވިއުއަށް ހޮވިއްޖެނަމަ ހުށަހަޅަންޖެހޭ)، ދިވެހި ރައްޔިތެއްކަން އަންގައިދޭ ކާޑުގެ ނަކަލާއެކު 12 މާރިޗު 2020 ވާ ބުރާސްފަތި ދުވަހުގެ 14:30 ގެ ކުރިން މިއޮފީހަށް ފޮނުއްވުން އެދެމެވެ. ނުވަތަ [email protected] އަށް މެއިލް ކުރެއްވުން އެދެމެވެ. ވަޒީފާއަށް އެދޭފޯމް މިކޯޕަރޭޝަނުގެ މައިއޮފީހުންނާއި އަދި މިކޯޕަރޭޝަންގެ ވެބްސައިޓް www.hdc.com.mv އިން ޑައުންލޯޑް ކުރެވެން ހުންނާނެއެވެ.\n- އެސިސްޓެންޓް އިލެކްޓްރިޝިއަން


LGA Board inthihaab fashaifi\nއެލްޖީއޭ ބޯޑު އިންތިހާބު ފަށައިފި\nލޯކަލް ގަވަރުމަންޓް އޮތޯރިޓީ (އެލްޖީއޭ) ގެ ބޯޑަށް މެންބަރުން ހޮވަން ބަހައްޓާފަ ހުރި ވޯޓު ފޮށި - ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nލޯކަލް ގަވަރުމަންޓް އޮތޯރިޓީ (އެލްޖީއޭ) ގެ ބޯޑަށް މެންބަރުން ހޮވަން ބާއްވާ އިންތިހާބު ފަށައިފި އެވެ.\nވޯޓުލުން ފަށައިފައި ވަނީ މިއަދު 10:00 ގައެވެ. މިއަދު 11:00 އިގެ ނިޔަލަށް ވޯޓުލުން ކުރިއަށް ދާނެ އެވެ.\nކައުންސިލެއް އޮތް ކޮންމެ ރަށެއްގެ ރަށު ކައުންސިލް އިދާރާގައި ވޯޓު ފޮއްޓެއް ވަނީ ބަހައްޓާފަ އެވެ. އައްޑޫ ސީޓީ ފިޔަވާ ކޮންމެ ރަށަކު ބަހައްޓާފައި ވަނީ އެއް ފޮއްޓެވެ. އައްޑޫ ސިޓީގައި ބަހައްޓާ ދެ ފޮށީގެ ތެރެއިން އެއް ފޮށި ހުރީ އައްޑޫ ސިޓީ ކައުންސިލް އިދާރާގަ އެވެ. ދެވަނަ ފޮށި ބެހެއްޓީ ހުޅުދޫއާއި މީދޫ ގުޅޭ ހިސާބުގެ ސުކޫލެއްގަ އެވެ.\nފަސް އަހަރަށް ހޮވާ އެލްޖީއޭގެ ބޯޑުގެ މި ދައުރުގެ ރައީސް ކަމަށް ރައީސް އިބްރާހީމް މުހައްމަދު ސޯލިހް ވަނީ ހޯމް މިނިސްޓަރު އިމްރާން އަބްދުﷲ އަދި އެތަނުގެ ސީއީއޯގެ މަގާމަށް ފާތިމަތު އަފްޝަން ލަތީފް އައްޔަން ކުރައްވާފަ އެވެ.\nއެލްޖީއޭގެ ބޯޑު މެންބަރު ކަމަށް ސިޓީތަކުގެ ކައުންސިލަރުންގެ ފަރާތުން ވާދަކުރައްވަނީ ޕީޕީއެމްގެ ފަރާތުން މާލޭގެ މޭޔަރު ޑރ. މުހައްމަދު މުއިއްޒު އާއި ފުވައްމުލަކުގެ މޭޔަރު އިސްމާއީލް ރަފީގެވެ.\nއެލްޖީއޭގެ ބޯޑު މެންބަރު ކަމަށް އަތޮޅު ކައުންސިލްތަކުގެ ފަރާތުން ވާދަ ކުރައްވަނީ ޕީޕީއެމްގެ ފަރާތުން ކ. އަތޮޅު ކައުންސިލްގެ ރައީސް މުހައްމަދު ނިމާލާއި އެމްޑީޕީގެ ފަރާތުން ނ. އަތޮޅު ކައުންސިލްގެ ރައީސް މުހައްމަދު ބަޝީރެވެ. ނަމަވެސް ބަޝީރު ފޯމް ހުށަހެޅުއްވީ ގަޑި ޖެހުނު ފަހުން ކަމަށްވާތީ ނިމާލް އިންތިހާބު ކާމިޔާބު ކުރައްވާފައިވާ ކަމަށް އިލެކްޝަނުން ވަނީ ނިންމާފަ އެވެ. އެކަމަކު ބަޝީރު ވަނީ އެ މައްސަލަ ހައިކޯޓަށް މައްސަލަ ހުށަހަޅަން ނިންމާ އެވެ.\nއެލްޖީއޭގެ ބޯޑު މެންބަރު ކަމަށް ރަށު ކައުންސިލްތަކުގެ ފަރާތުން ހަތް ކައުންސިލަރަކު ވާދަ ކުރައްވަ އެވެ.\nއިލެކްޝަންސް ކޮމިޝަން އެލްޖީއޭ ޕޮލިޓިކްސް\nއެމްޑީޕީ ބަލިކޮށް އެލްޖީއޭގެ ބޯޑަށް ޕީޕީއެމްގެ ޔާމީން\nއެލްޖީއޭގެ ބޯޑަށް މޭޔަރު އިއްސެ އިންތިހާބުވެއްޖެ\nބަޝީރުގެ މައްސަލަ ފަނޑިޔާރުންގެ މަޖިލީހަށް\nއެލްޖީއޭގެ ބޯޑު އިންތިހާބަށް ކޮންމެ ރަށަކު ފޮއްޓެއް ބަހައްޓާނެ


Imran ge vaahathakaa gulhigen membarunge faadikiyun\nއިމްރާންގެ ވާހަތަކާ ގުޅިގެން މެމްބަރުންގެ ފާޑިކިޔުން\nއުއްތަމަ ފަނޑިޔާރު އަހުމަދު މުއުތަސިމް އަދުނާންގެ ސެކިއުރިޓީ ބްރީޗްވި ހާދިސާއާ ގުޅޭ ގޮތުން ހޯމް މިނިސްޓަރު އިމްރާން އަބްދުﷲ ދެއްކެވި ވާހަކަތަކާ ގުޅިގެން ރައްޔިތުންގެ މަޖިލީހުގެ ބައެއް މެމްބަރުންގެ ފާޑުކިޔުން އިމްރާނަށް އަމާޒު ކުރައްވައިފި އެވެ.\nއުއްތަމަ ފަނޑިޔާރު އަހްމަދު މުއުތަސިމް ގެކޮޅަށް މިިދިޔަ ބުރާސްފަތި ދުވަހު މީހަކު ވަނީ އެ ގެކޮޅުގެ ސެކިޔުރިޓީ ކެމެރާތައް ހަލާކުކޮށް ސެކިޔުރިޓީ ފޫއަޅުވާލާފަ އެވެ. އެ މައްސަލައާ ގުޅިގެން މިހާކު ހައްޔަރު ކޮށްފައިވާ އިރު އިއްޔެ އިމްރާން ވިދާޅުވީ ހައްޔަރު ކުރީ މަސްތުވާތަކެތީގެ ޝިކާރަަކަށް ވެފައިވާ މީހެއް ކަމަށެވެ.\nމުއުތަސިމްގެ ސެކިއުރިޓީ ބްރީޗްވީ ގޮތުގެ މައްސަލައާ ގުޅޭ ގޮތުން މިއަދު މަޖިލީހުގައި ކުރިއަށް ދިޔަ ބަހުސްގައި މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ ވިދާޅުވީ އެ ހާދިސާއަށް ފަހު ދައުލަތުން އަމަލު ކުރަން ޖެހޭ ގޮތަަށް އަމަލުކުރިތަން ނުފެނުނު ކަމަށެވެ.\nހަމަ އެހެންމެ މުއުތަސިމްގެ ސެކިއުރިޓީ ބްރީޗްވީ ގޮތާ ގުޅޭ ގޮތުން އިއްޔެ މަޖިލީހުގައި އިމްރާން ޖަވާބު ދެއްވީ ވަރަށް ޒިންމާދާރުކަން ކުޑަކޮށް ކަމަށް ދޭހަވާ ގޮތަކަށް އިމްތިޔާޒް ސިފަކުރެއްވި އެވެ.\nމާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ --- ފޮޓޯ: މަޖިލިސް\nމުއުތަސިމްގެ ސެކިއުރިޓީގެ ބަލިކަށިކަން ފާހަގަ ކުރެވިފައިވޭތޯ އިއްޔެ އިމްތިޔާޒް އިމްރާންއާ ސުވާލުކުރެއްވި އެވެ. ނަމަވެސް އެ ސުވާލަށް މިނިސްޓަރު ސީދާ ޖަވާބެއް ނުދެއްވަ އެވެ.\n" އަޅުގަނޑު ސުވާލެއް ދަންނަވާލިން [ މިނިސްޓަރަށް] . އެހާ ފަސޭހަ ކަމާއެކު އެގެއަށް [އުއްތަމަ ފަނޑިޔާރުގެ] ވަނުމުގެ ޖާގަ މި ލިބުނީ ސެކިއުރިޓީ އެހާ ދަށް ފެންވަރުގައި ވާކަމުގެ އިންޓެލިޖެންސް ފުލުހުންނަށް ނުވަތަ ހޯމް މިނިސްޓްރީއަށް ލިބިވަޑައިގެންފައި ވޭތޯ ނުވޭތޯ އަޅުގަނޑު ދަންނަވާލިން. ދެން އެ [ސުވާލުގެ] މިސްރާބު އަނބުރާލެއްވުމަށްޓަކައި [ ވިދާޅުވި] މަސްތުވާކުއްޖަކު ވަދެގެންނޭ މި އުޅެނީ. " އިމްތިޔާޒް ވިދާޅުވި އެވެ.\nއިމްރާން އެފަދަ މޭރުމަމުން ޖަވާބު ދެއްވުމުން ވަރަށް ބޮޑަށް ކަންބޮޑުވެލައްވާ ކަމަށް ވެސް އިމްތިޔާޒް ވިދާަޅުވި އެވެ.\nއިމްރާން ދެއްކެވި ވާހަތަކަށް ފާޑުވިދާޅުވި މެމްބަރުންގެ ތެރޭގައި އެމްޑީޕީއަށް ނިސްބަތްވާ ފޮނަދޫ ދާއިރާަގެ މެމްބަރު މޫސާ ސިރާޖުވެސް ހިމެނިލައްވަ އެވެ. އުއްތަމަ ފަނޑިޔާރުގެ ސެކިއުރިޓީ ބްރީޗްވި މައްސަލަ ބަލަން މަޖިލީހަށް ހުށަހެޅުއްވީ ވެސް ސިރާޖު އެވެ.\nސިރާޖު ވިދާޅުވީ އުއްތަމަ ފަނޑިޔާރުގެ ސެކިއުރިޓީ ބްރީޗުވި މައްސަލައިގައި އިމްރާން ދެއްވި ޖަވާބު ބަލައިނުގަނެވޭނެ ކަަމަަށެވެ.\nސިރާޖު އިތުރަށް ވިދާޅުވީ އުއްތަމަ ފަނޑިޔާރުގެ ސެކިއުރިޓީ ބްރީޗްވީ މަޖިލީހުގެ ރައީސް މުހައްމަދު ނަޝީދަށް ޓެރަރިސްޓް ހަމަލާ ދިންތާ ފަސްމަސްވާން އުޅެނުކޮށް ކަަމަށާއި އެހެންކަމުން އެ ބާވަތުގެ މައްސަލަތައް ވަރަށް ސީރިއަސްކޮށް ނަގަން ޖެހޭނެ ކަމަށެވެ.\n"އަޅުގަނޑު އެންމެ ބޮޑަށް ކަންބޮޑުވަނީ ޝޭހް އިމްރާން ވަރަށް އާދައިގެ ގޮތަކަށް ވަރަށް ފަސޭހައިން އެއީ ބޮއިގެން އުޅޭ ކުއްޖަކު ކުރި ކަމެކޭ ވިދާޅުވީމަ. އެއަށް ވުރެ ސީރިއަސްކޮށް މިކަހަލަ މައްސަލަ އެބަ ނަގަން ޖެހޭ. ތަނެއް ގޮއްވާލާނެ ކަމަށް ބުނީމަ އެއީ ގޮއްވާލާނެ ކަން ގަބޫލުކުރަން އެބަޖެހޭ." ސިރާޖު ވިދާޅުވިއެވެ.\nފޮނަދޫ ދާއިރާގެ މެމްބަރު މޫސާ ސިރާޖު . -- ފޮޓޯ: މަޖިލިސް\nމަޑުއްވަރީ ދާއިރާގެ މެމްބަރު އާދަމް ޝަރީފްގެ ފާޑުކިޔުންވެސް އިމްރާންއަށް މިއަދު އަމާޒުވި އެވެ. އަދި ސެކިއުރިޓީ ބްރީޗްވި މައްސަލަތައް ހައްލުކުރަން އިމްރާން މަސައްކަތް ނުކުރައްވާކަމަށް އޭނާ ތުހުމަތުކުރެއްވި އެވެ. އެހެންކަމުން އިމްރާަން މަގާމުން ދުރުކުރުމަށް އިތުބާރު ނެތް ކަމުގެ ވޯޓެއް ނަގަން ޖެހޭ ކަަމަށް ދޭހަވާ ފަދަ މޭރަމުކަން ވިދާޅުވި އެވެ.\n"އަޅުގަނޑު ހިތަށް އަރާ ވަޒީރުންނަށް ތިއްބަވާ މި ބޭފުޅުންނަށް މިކަންކަން ނުކުރެއްވިގެން މިދަނީ ކޮން ފަރާތަކުން ކޮން އިރުޝާދެއް ދެއްވާތީހޭ. ނުވަތަ ކޮންކަހަލަ ވިސްނުމެއް ގެންގުޅުއްވާތީތޯ؟ މި ހުރިހާ ކަމެއް ނިމިގެންދާއިރު އާހިރުގައި ހުރިހާ ހުތުުރު ނަމެއް ލިބިގެން ދަނީ ދިވެހި އަސްކަރިއްޔާއަށް،" އާދަމް ވިދާޅުވި އެވެ.\nރައްޔިތުންގެ މަޖިލިސް އާދަމް ޝަރީފު އުމަރު އިމްރާން އަބްދުﷲ + އުއްތަމަ ފަނޑިޔާރު އިމްތިޔާޒު ފަހުމީ\nވަޒީރުންގެ މައްސަލަ ކޮމިޓީއަށް ފޮނުވަން ފާހެއް ނުވި\nދެ ވަޒީރަކު ދޮގު ހަދާ މައްސަލަ ބަަލައިގަނެ ބަހުސް ކުރަނީ


SunOnline: Russia in ufehdhi Covid Vaccine October mahu aanmun ah jahan fashanee\nރަޝިއާއިން އުފެއްދި ކޮވިޑް ވެކްސިން އޮކްޓޫބަރު މަހު އާންމުންނަށް ޖަހަން ފަށަނީ\nމުހައްމަދު އައުޒަމް 02 Aug 2020, 07:27\nކޮވިޑް ވެކްސިންގެ ތަހުލީލުތައް ރަޝިއާގައި ކުރިއަށް ދަނީ--\nރަޝިއާއިން ކޮވިޑް-19 އަށް އުފެއްދި ވެކްސިން އަންނަ އޮކްޓޫބަރު މަހުން ފެށިގެން އާންމުންނަށް ދޭން ފަށަން ނިންމައިފި އެވެ.\nރަޝިއާގެ ހެލްތު މިނިސްޓަރު މިހައިލް މުރަޝްކޯއާ ހަވާލާދީ އެގައުމުގެ ނޫސްތަކުން ބުނީ އަންނަ އޮކްޓޫބަރު މަހު ވެކްސިން ދޭން މިހާރު ވަނީ ތައްޔާރީތައް ވާން ފަށައިފަ އެވެ. އަދި އެންމެ ފުރަތަަމަ ވެކްސިން ދޭނީ ޓީޗަރުންނާއި ސިއްހީ ހިދުމަތްތެރިންނަށް ކަމަށްވެސް ބުނެފައިވެ އެވެ.\nރޮއިޓާސް ނިއުސް އޭޖެންސީން ބުނީ ކޮވިޑް ވެކްސިނަށް ދޭން ޖެހޭ ހުއްދަތައް މިމަހު ދޭން ނިންމާފައިވާ ކަމަށެވެ.\nނަމަވެސް ރަޝިއާއިން މާ އަވަސް އަރުވާލައިގެން އެކަން ކުރަން އުޅޭތީ ފާޑުކިޔުންތައް ދަނީ އަމާޒުވަމުންނެވެ.\nއެމެރިކާގެ އިންފެކްޝަސް ޑިޒީސްގެ އިސް އެކްސްޕާޓް އެންތަނީ ފައުޗީ ވިދާޅުވީ ރަޝިއާ އާއި ޗައިނާއިން ވެކްސިން ބޭނުން ކުރަން ފެށުމުގެ ކުރިންއޭތި ރަނގަޅަށް ޓެސްޓްކުރާނެ ކަމަށް އުއްމީދުކުރައްވާ ކަމަށެވެ.\nއޭނާ ވިދާޅުވީ ރައްކާތެރި އަދި ރަނގަޅު ވެކްސިނެއް މިއަހަރުގެ ނިމުމުގެ ކުރިން އެމެރިކާއިން އުފެއްދާނެ ކަމަށެވެ.\nކޮވިޑް-19 އަށް ވެކްސިނެއް އުފެއްދުމަށް މިހާރުވެސް ދުނިޔޭގެ އެކި ހިސާބުތަކުގައި ދަނީ މަސައްކަތް ކުރަމުންނެވެ. އަދި އޭގެ ތެރެއިން 20 އަށްވުރެ ގިނަ ވެކްސިންގެ ކްލިނިކަލް ޓްރަޔަލްސްތައް މިހާރު ދަނީ ކުރިއަށް ގެންދަމުންނެވެ.\nރަޝިއާގެ ގެމޭލިޔާ އިންސްޓްޓިއުޓުން ތައްޔާރުކުރި ކޮވިޑް ވެކްސިންގެ ފުރަތަމަ ކްލިނިކަލް ޓްރަޔަލްސްތަކުގައި އެ ވެކްސިން ކާމިޔާބުކަމަށް ދައްކާކަމަށް ރަޝިޔާގެ ސައިންޓިސްޓުން ވަނީ ބުނެފަ އެވެ.\nމީގެ ކުރިން އެމެރިކާ، ޔޫކޭ އަދި ކެނެޑާގެ ސެކިއުރިޓީ ސާވިސާސްއިން ބުނީ ކޮވިޑް ވެކްސިނާ ގުޅޭ މައުލޫމާތުތަކެއް ރަޝިޔާގެ ހެކިން ގްރޫޕަކުން ވަގަށް ނެގުމަށް މަސައްކަތްކޮށްފައިވާ ކަމަށެވެ. ނަމަވެސް ރަޝިޔާއިން ވަނީ އެކަން ދޮގޮކޮށްފަ އެވެ.-- ބީބީސީ


Feeali: Covid gai namoonaa akah balan jehey\nފީއަލި ސާމްޕަލް ނަގާ ޓީމް:ކޮވިޑުގައި ނަމޫނާ އަކަށް ބަލަން ޖެހޭ ފޮޓޯ:ފީއަލި ހެލްތް ސެންޓަރ\nފީއަލި: ކޮވިޑްގައި ނަމޫނާ އަކަށް ބަލަން ޖެހޭ\n11 ޖޫން 2021 - 17:54:23\nރާއްޖޭގައި މީހުން ދިރިއުޅޭ ގިނަ ރަށްތަކުގައި ކޮވިޑް-19 ފެތުރެމުން އަންނައިރު، މޮނިޓަރިންގެ ހާލަތަށް ގެންނަ ހުރިހާ ރަށްތަކުގައި އަންނަނީ ކާފިއު އިއުލާނުކުރަމުންނެވެ. މަދު ރަށެއްގައި ނޫނީ މިހާތަނަށް މުޅި ރަށް ފުރަބަންދުކޮށްފައި ނުވެއެވެ.\nބަލި ކޮންޓްރޯލް ކުރުމަށް މުޅި ރަށް ފުރަބަންދު ކުރި ރަށަކަށް ފ.ފީއަލި ވާނެއެވެ. އާބާދީގައި 900 އެއްހާ މީހުން ދިރިއުޅޭ ފީއަލީގައި ކޮވިޑް ފެތުރި އެރަށު ކައުންސިލުން އެރަށް ފުރަބަންދު ކޮށްފައިވަނީ މި ހިނގާ ޖޫން މަހުގެ އެއްވަނަ ދުވަހުން ފެށިގެންނެވެ. ފުރަބަންދަށް ރަށް ދިޔައީ ޕޮޒިޓިވް 333 ކޭސް އާއެކުއެވެ. ނިސްބަތުން ބޮޑު އަދަދެކެވެ. އެހެންނަމަވެސް އެރަށުން މެނޭޖް ކުރިގޮތް ސަޅިއެވެ.\nފީއަލި 24 ގަޑިއިރަށް ފުރަބަންދު ކުރުމަށް ކައުންސިލުން ނިންމި ނިންމުން ވެގެން ދިޔައީ އެކަމަށް ގިނަ ބައެއްގެ ފާޑުކިޔުން އަމާޒުވެގެން ދިޔަ ކަމަކަށެވެ. ނަމަވެސް ފީއަލި ކައުންސިލާއި އެރަށު ޓާސްކް ފޯސުން ވަނީ އެހެން ރަށްރަށަށް ނަމޫނާ ދައްކާފައެވެ.\nއެރަށް ފުރަބަންދު ކުރިތާ މިއަދަށް 11 ދުވަސް ވެގެންދިޔައިރު، ރަށު ރައްޔިތުންގެ އެންމެހާ ޒަރޫރީ ބޭނުންތައް ކޮށްދީފައިވަނީ ފީއަލި ކައުންސިލާއި، ޓާސްކު ފޯހާއި ސޯޝަލް ޑެސްކުގެ އިތުރުން ރަށުގެ އެހެނިހެން މުވައްސަސާތައް ގުޅިގެންނެވެ. އެގޮތުން ގެބިސީތަކުގައި އުފެދޭ ކުނިތައް އުކާލުމުގެ އިތުރުން ބޯޓުތަކުން ރަށަށް ގެނައި ވިޔަފާރި މުދާތަކާއި އާންމުންގެ މުދާ ވެސް ވެރިފަރާތާ ހަވާލުކޮށްފައިވަނީ މި ޓީމުން ގުޅިގެންނެވެ. ވަރަށް ރަނގަޅަށް އިންތިޒާމު ކުރެވިގެންނެވެ.\nފީއަލި ކައުންސިލުން ކުނި އުކާލަނީ ފޮޓޯ:ފީއަލި ކައުންސިލް\nސީއެންއެމްއަށް މައުލޫމާތު ދެއްވަމުން ފީއަލީ ކައުންސިލްގެ ރައީސް މޫސާ އަހުމަދު ވިދާޅުވީ އެރަށުގައި ކައުންސިލުން އިއުލާނުކުރި ފުރަބަންދުގެ ނަތީޖާ ފެންނަމުން އަންނަ ކަމަށެވެ. އެގޮތުން ރަށުގައި ލޮކްޑައުން އިއުލާނުކުރެވުނު ފަހުން ރަށުގައި ބަލި މުޅިންހެން ކޮންޓްރޯލް ކުރެވިފައިވާ ކަމަށް އޭނާ ވިދާޅުވިއެވެ.\nމޫސާ ވިދާޅުވީ މިހާރު ރަށުގައި ބޮޑަށް ކުރިއަށްގެންދަނީ ކަރަންޓީނު ރިލީޒް ސާމްޕަލް ނެގުމާއި ރެންޑަމް ސާމްޕަލް ނެގުމުގެ މަސައްކަތް ކަމަށެވެ. އެގޮތުން އިއްޔެ ނަތީޖާ ލިބުނު 80 ސާމްޕަލްގެ ތެރެއިން ޕޮޒިޓިވްވީ9މީހުން ކަމަށާއި އޭގެ ތެރެއިން2މީހުން ޕޮޒިޓިވްވީ ރެންޑަން ސާމްޕަލްއިން ކަން ފާހަގަކުރެއްވިއެވެ.\nފީއަލި ހެލްތް ސެންޓަރުގެ މެނޭޖަރު އިބްރާހިމް ނަސީމް ވިދާޅުވީ އިއްޔެ ވެސް ރެންޑަމް ސާމްޕަލް ހިމެނޭހެން 80 ސާމްޕަލެއް ނަގާފައިވާ ކަމަށާއި މި ސާމްޕަލްތަކުގެ ނަތީޖާ އަދި ނުލިބޭ ކަމަށެވެ. އަދި އަމާޒަކީ މިއަދު ވެސް އިތުރު 100 ސާމްޕަލް ނެގުން ކަމަށް އޭނާ ވިދާޅުވިއެވެ.\nމެއި މަހުގެ ދެވަނަ ދުވަހު މޮނިޓަރިންގެ ހާލަތަށް ގެނެވުނު ފީއަލީ ފުރަބަންދަކަށް ގެނެވުނުއިރު އެރަށުން ޕޮޒިޓިވްވެފައިވަނީ 333 މީހުންނެވެ. ފާއިތުވި 10 ދުވަހުގެ ތެރޭގައި އެރަށުން އިތުރަށް ޕޮޒިޓިވްވެފައިވަނީ 55 މީހުންނެވެ. ފުރަބަންދާއެކު އެރަށުން ޕޮޒިޓިވްވީ މީހުންގެ އަދަދު ދަށްވެ، ޕޮޒިޓިވް ރޭޓް ވަނީ ވަރަށް ބޮޑަށް ދަށްވެފައެވެ.\nއެހެން ކަމުން ފީއަލީ ރައްޔިތުން ދެއްކި ނަމޫނާ ބަލައިގަންނަން ޖެހެއެވެ. އެނަމޫނާގައި ހިފައި މުޅިރާއްޖެ ރަނގަޅު ކުރަން މަސައްކަތް ކުރަން ޖެހެއެވެ.


JP dhookohlee kuri ah dheveyne eyves gotheh nethumun: Riyaz\nޖޭޕީ ދޫކޮށްލީ ކުރިއަށް ދެވޭނެ އެއްވެސް ގޮތެއް ނެތިގެން: ރިޔާޒު\nޖުމްހޫރީ ޕާޓީގެ ކުރީގެ ޑެޕިއުޓީ ލީޑަރު އަދި އެމްއެންޕީގެ ނާއިބު ރައީސް އަބްދުﷲ ރިޔާޒު: ޖޭޕީ ދޫކޮށްލީ ކުރިއަށް ދެވޭނެ އެއްވެސް ގޮތެއް ނެތުމުން ކަަމަށް ވިދާޅުވި -- އަވަސް ފޮޓޯ\nޖުމްހޫރީ ޕާޓީ ދޫކޮށް އެހެން ޕާޓީއެއް ހަދަން ޖެހުނީ އެ ޕާޓީއާއެކު ކުރިއަށް ދެވޭނެ އެއްވެސް ގޮތެއް ނެތުމުން ކަމަށް އަލަށް ވުޖޫދުވި މޯލްޑިވްސް ނެޝަނަލް ޕާޓީ (އެމްއެންޕީ) ގެ އެއް ނާއިބު ރައީސް އަދި ތިމަރަފުށީ ދާއިރާގެ މެންބަރު އަބްދުﷲ ރިޔާޒު ވިދާޅުވެއްޖެ އެވެ.\nޖުމްހޫރީ ޕާޓީގެ ނާއިބު ލީޑަރުކަން ވެސް ކުރެއްވި އަބްދުﷲ ރިޔާޒު ވަނީ އޭނާއާ ގުޅޭގޮތުން ޖުމްހޫރީ ޕާޓީއާ އެ ޕާޓީގެ ލީޑަރު ގާސިމް އިބްރާހިމް ކުރައްވާ ތުހުމަތުތަކާއި ގުޅޭގޮތުން އަވަސްގައި ވަރަށް ތަފްސީލުކޮށް ވާހަކަ ދައްކަވާފަ އެވެ.\nރިޔާޒު ވިދާޅުވީ އޭނާއާ ނާޒިމް ޖުމްހޫރީ ޕާޓީން ވަކިވީ ޕާޓީގެ ހިންގުން ހަވާލު ނުކޮށްގެން ކަމަށް ގާސިމް ވިދާޅުވާ ވިދާޅުވުމަކީ ހަމަޖެހޭ ވާހަކައެއް ނޫން ކަމަށެވެ.\n"ޖުމްހޫރީ ޕާޓީގެ ހިންގުން އަޅުގަނޑާއި ރަސްމީކޮށް ހަވާލު ވެސް ކުރި. އެހެންވީމަ ޖޭޕީ ހިންގުން ހަވާލު ނުކޮށްގެން ދިޔައީ ކަމަށް ބުނުމަކީ ހަމަޖެހޭ ކަމެއް ނޫން،"\nއަދި ވިދާޅުވީ ޖުމްހޫރީ ޕާޓީން ވަކިވެވަޑައިގެން ސަބަބު ސާފު ކަމަށެވެ. އެއީ އެ ޕާޓީއަކީ ޑިމޮކްރަޓިކް ޕާޓީއަކަށް ހެދުމުގެ ފުރުސަތު ނެތުން ކަމަށް ވިދާޅުވިއެވެ. ޖުމްހޫރީ ޕާޓީގައި ހުންނަވައިގެން ރައްޔިތުންނަށް ހިދުމަތް ކުރެވޭނެ ފުރުސަތު ލިބިވަޑައިނުގެން ކަމަށް ވެސް ވިދާޅުވިއެވެ. އަދި ގާސިމް ސިފަ ކުރައްވާ ގޮތަށް "ދޯކާ" ދެއްވިނަމަ އެ ބޭފުޅުން ވަޑައިގަންނަވާނީ މިހާރު އޮތް ބޮޑެތި ޕާޓީތަކުން ޕާޓީއަކަށް ކަމަށްވެސް ރިޔާޒު ވިދާޅުވި އެވެ.\n"އަޅުގަނޑުމެން ދިޔައީ އެހެން ޕާޓީއަކަށް ނޫން. އަޅުގަނޑުމެން މި އުފެއްދީ އަޅުގަނޑުމެން މި ގަބޫލުކުރާ ގައުމީ ފިކުރުގެ ޕާޓީއެއް. ގާސިމަށް އެނގިވަޑައިގަންނަވާނެ އަޅުގަނޑުމެން ކެޕޭސިޓީ. ކޭޕަބިލިޓީ ވެސް. ކުރަން ނުކުންނަ ކަމެއް ހާސިލު ކުރަން ވަރަށް މަސައްކަތް ކުރާނެކަން. މުރާލިވާނެ ކަން،"\nއަޅުގަނޑުމެން ދިޔައީ އެހެން ޕާޓީއަކަށް ނޫން. އަޅުގަނޑުމެން މި އުފެއްދީ އަޅުގަނޑުމެން މި ގަބޫލުކުރާ ގައުމީ ފިކުރުގެ ޕާޓީއެއް. ގާސިމަށް އެނގިވަޑައިގަންނަވާނެ އަޅުގަނޑުމެން ކެޕޭސިޓީ. ކޭޕަބިލިޓީވެސް. ކުރަން ނިކުންނަ ކަމެއް ހާސިލުކުރަން ވަރަށް މަސައްކަތް ކުރާނެކަން. މުރާލިވާނެ ކަ\nއަބްދުﷲ ރިޔާޒު | އެމްއެންޕީގެ ނާއިބު ރައީސް\nރިޔާޒު ވިދާޅުވީ ޖުމްހޫރީ ޕާޓީގެ ކޮންޓްރޯލް ހޯއްދަވަން ދުވަހަކު ވެސް މަސައްކަތް ކުރައްވާފައި ނުވާނެ ކަމަށެވެ. ނަމަވެސް ޖުމްހޫރީ ޕާޓީގެ ހިންގުން ހަރުދަނާ ކުރެއްވުމަށް ވަަރަށް ގިނަ މަސައްކަތް ކުރެއްވި ކަމަށެވެ. ގާސިމް ރާއްޖެއިން ބޭރުގައި ހުންނެވުމުން ޕާޓީ ހިންގެވުމުގެ އެންމެ ބޮޑު ޒިންމާއެއް އޮތީ އޭނާގެ އަަތުގައި ކަމުން އާ އަސާސީ ގަވާއިދެއް ލިޔެ ޖުމްހޫރީ ޕާޓީއަކީ ޑިމޮކްރަޓިކް ޕާޓީއަކަށް ހެދުމަށް ކުރެވެން ހުރި ހުރިހާ މަސައްކަތްތަކެއް ކުރެއްވި ކަމަށެވެ.\n"ދުވަހަކުވެސް ނޯންނާނެ އެހެން [ޖޭޕީ ހަވާލު ކޮށްދެއްވާށޭ] ވިދާޅުވެފައެއް. އަޅުގަނޑުމެން އަބަދުވެސް ބުނަމުން ދިޔައީ ޖުމްހޫރީ ޕާޓީ ހަރުދަނާ ކުރައްވާށޭ. ޕާޓީގެ ކައުންސިލަށް މީހުން ހޮވޭ ގޮތް ރަނގަޅު ކުރާށޭ. ކިޔަވައިގެން ތިބި ބޭފުޅުންތަކެއް ގެނެސްގެން ބައިވަރު ބޭފުޅުންނާއެކު ޖުމްހޫރީ ޕާޓީގެ އާ އަސާސީ ގަވާއިދެއް ލިޔެ މުޅީން ޑްރާފްޓްކޮށް ނިންމިން އަޅުގަނޑު ޖަލަށް ފޮނުވާލުމުގެ ކުރީން. ނަމަވެސް ޖަލުގައި އޮއްވާ އައި ކޮންގްރެސްގައި މުޅި އެތި އޮތީ ބަދަލު ކޮށްލާފައި. އެހެންވީމަ ކުރިއަށް ދެވޭނެ އެއްވެސް ގޮތެއް ފެންނަން ނެތީ، އެއްވެސް ބަޔަކަށް އެއްވެސް ގޮތަކަށް،" ރިޔާޒު ވިދާޅުވިއެވެ.\nރިޔާޒު ވިދާޅުވީ އޭނާގެ ސިޔާސީ ހަޔާތުގައި ގާސިމަކީ މުހިންމު ހިއްސާއެއް އޮތް ބޭފުޅެއް ކަމަށެވެ. އަދި އެކި ގޮތްގޮތުން އެމަނިކުފާނުގެ އެހީތެރިކަން ލިބިވަޑައިގެން ކަމަށެވެ. ނަމަވެސް މަޖިލީހުގެ ގޮޑި ކާމިޔާބު ކޮށްދެއްވުމަށް 10 މިލިއަން ހަރަދު ކުރެއްވި ކަމަށް ވިދާޅުވި ވިދާޅުވުމަކީ ދޮގެއް ކަމަށެވެ. އަދި އެ އަދަދު ހަރަދު ކުރައްވާ ގާސިމްވެސް ގާނޫނީ ކުށެއް ނުކުރައްވާނެ ކަމަށް ވިދާޅުވިއެވެ.\nއޭނާ ވިދާޅުވީ ގާސިމް އެފަދަ ވާހަކަފުޅެއް ވިދާޅުވީ ޖަޒުބާތުގައި ކަމަށެވެ. އެފަދަ ވާހަކަފުޅެއް ވިދާޅުވީ ޖުމްހޫރީ ޕާޓީ ހިންގަވާ ގޮތާމެދު ކަންބޮޑުވުން ފާޅުކުރެއްވުމުން ކަމަށެވެ.\n"ޖުމްހޫރީ ޕާޓީ ހިނގަނީ ލީޑަރު ބޭނުންވާ ގޮތަށް. ބޭނުންވީމަ ހިންގާފައި ބޭނުން ނުވީމަ ނުހިންގާފައި. އެ ގޮތަށް އެ ޕާޓީ އެ ދަނީ. ސިޔާސީ ލީޑަރުންވާން ވާނީ ލީޑަރުން އުފައްދާ ބަޔަކަށް. ފްލޯވަރުން އުފައްދާ ބަޔަކަށް ނޫން. އެކަމަކު އެ މިސްރާބަކަށް ނުފެނޭ ޖުމްހޫރީ ޕާޓީއެއް. ޖުމްހޫރީ ޕާޓީގެ ލީޑަރު ބޭނުންފުޅުވާ ގޮތަކަށް އެނބުރޭ ބަޔަކަށް އަޅުގަނޑުމެން ނުވާނެ،"\nރިޔާޒު ވިދާޅުވީ ކޮންމެ ޕާޓީއެއްގައި ވެސް އެންމެ ބާރުގަދަ ބަޔަކީ އާންމު މެންބަރުން ކަމަށެވެ. އެކަން ނުދެކޭ ބަޔަކަށް ޕާޓީއެއް ކުރިއަށް ނުގެންދެވޭނެ ކަމަށެވެ. ޖުމްހޫރީ ޕާޓީން އެ މަންޒަރު ފެނިވަޑައިނުގަންނަވާ ކަމަށްވެސް ވިދާޅުވިއެވެ.\nގާސިމް އިބްރާހިމް ޖުމްހޫރީ ޕާޓީ އަބްދުﷲ ރިޔާޒް + މޯލްޑިވްސް ނޭޝަނަލް ޕާޓީ\nޖޭޕީގެ ޑެޕިއުޓީ ލީޑަރު ފަޔާޒު އެ ޕާޓީން ވަކިވެއްޖެ


Perisic ge badhalugai Inter in beynunvanee Martial | Mihaaru\nޕެރިސިޗްގެ ބަދަލުގައި އިންޓައިން ބޭނުންވަނީ މާޝިއަލް\n17 ޖުލައި 2017 - 10:174comments\nމިލާން (ޖުލައި 17) - އިންޓަ އަށް ކުޅޭ ކްރޮއޭޝިއާގެ ވިންގް އިވާން ޕެރިސިޗް މެންޗެސްޓާ ޔުނައިޓެޑަށް ދޫކޮށްލާނީ ބަދަލުގައި އެ ޓީމަށް ކުޅޭ ފްރާންސްގެ އެންތަނީ މާޝިއަލް ލިބޭގޮތަށް ކަމަށް ރިޕޯޓްތައް ބުނެފި އެވެ.\nޕެރިސިޗް ގެންދަން ޔުނައިޓެޑުގެ ކޯޗު ހޯސޭ މޮރީނިއޯ ވަރަށް ބޮޑަށް ބޭނުންވެ އެވެ. އަދި ދެ ފަހަރެއްގެ މަތިން ޔުނައިޓެޑުން ވަނީ ޕެރިސިޗަށް ބިޑް ކޮށްފަ އެވެ. އިންޓަ އިން ކުރިން ޕެރިސިޗް ވިއްކަން ކިޔާ އަގަކީ 50 މިލިޔަން ޔޫރޯ އެވެ. އެހެން ނަމަވެސް މިހާރު އެ ޓީމުން ވަނީ ވިސްނުން ބަދަލުކޮށްފަ އެވެ.\nރިޕޯޓްތައް ބުނާގޮތުގައި އިންޓަ އިން ހުށަހަޅާފައިވަނީ ޕެރިސިޗާއި މާޝިއަލްއާ ބަދަލުކުރުމަށެވެ. އެހެން ނޫން ނަމަ 25 މިލިއަން ޔޫރޯއާ އެކު މާޝިއަލް ދެ އަހަރުގެ ލޯނަކަށް ދޫކޮށްލުމަށެވެ.\nޔުނައިޓެޑްގެ ކޯޗުކަމާއި މޮރީނިއޯ މިދިޔަ އަހަރު ހަވާލުވި ފަހުން އެ ޓީމުގެ ފުރަތަމަ އެގާރައިން މާޝިއަލް އަށް ގިނަ މެޗުތަކުގައި ފުރުސަތު ނުދެ އެވެ. މިދިޔަ ސީޒަނުގެ ގިނަ މެޗުތަކުގައި މާޝިއަލް ކުޅެފައިވަނީ ބަދަލު ކުޅުންތެރިއެއްގެ ގޮތުގަ އެވެ.\nއަންނަ އަހަރަކީ ވޯލްޑް ކަޕް އަހަރެއް ކަމަށްވުމުން ފްރާންސް ގައުމީ ޓީމުން ޖާގަ ހޯދަން ކްލަބް ލެވެލްގައި ގަވާއިދުން ކުޅެން ބޭނުންވާތީ އެ ގައުމަށް ނިސްބަތްވާ ގިނަ ކުޅުންތެރިން އަންނަނީ ޓީމު ބަދަލު ކުރަމުންނެވެ. ޔުނައިޓެޑުން ވަނީ މި ފަހަރުގެ ޓްރާންސްފާ މާކެޓްގައި އެވަޓަންގެ ފޯވާޑް ރޮމެލޫ ލުކާކޫ ގެނެސްފަ އެވެ. އަދި ރިޕޯޓްތައް ބުނާގޮތުގައި ޒަލަޓަން އިބްރަހިމޮވިޗް ވެސް އެ ޓީމުގައި މަޑުކުރުމުގެ ފުރުސަތު އެބައޮތެވެ. އެހެން ވެއްޖެނަމަ މާޝިއަލް އަށް ފުރަތަމަ އެގާރައިން ފުރުސަތު ލިބުން މަދުވާނެ އެވެ.\nމާޝިއަލް ޔުނައިޓެޑަށް ސޮއިކުރީ 2015 ވަނަ އަހަރު އެވެ. ލުއީ ވެން ހާލް ޔުނައިޓެޑަށް އޭނާ ގަތީ މޮނާކޯ އަށް 36 މިލިއަން ޕައުންޑްގެ ފީއެއް ދެއްކުމަށް ފަހު އެވެ. އަދި ތިން ސީޒަނަށް ބަހާލައިގެން ޔުނައިޓެޑްގައި މާޝިއަލް ދައްކާ ކުޅުމަށް ބަލާފައި އިތުރު 18 މިލިއަން ޕައުންޑް ދޭން ޔުނައިޓެޑުން އޭރު އެއްބަސްވި އެވެ.\nރިޕޯޓްތައް ބުނާގޮތުގައި މާޝިއަލް ހޯދަން ޕީއެސްޖީން ވެސް އަންނަނީ މަސައްކަތް ކުރަމުންނެވެ.\nއިތުރު ލިޔުންތައް މެންޗެސްޓާ ޔުނައިޓެޑް އިންޓަ މިލާން